
Marr Hag, scriitor și jurnalist, s-a născut pe 3 iulie 1975 la 
Sheffield, în Marea Britanie. Este un scriitor prolific, multe dintre 
cărțile lui fiind bestselleruri sau în curs de ecranizare. Printre cele 
mai cunoscute sunt: The Last Family in England (2004), Shadow Forest 
(2007), Runaway Troll (2008); Umanii (2013; trad. rom. Nemira, 2015), 
Băiatul Echo (2014; trad. rom. 2015) sau Reasons to Stay Alive (2015). 
Apărută în limba engleză în 2015, Un băiat numit Crăciun a avut un 
succes imens, fiind tradusă în peste 20 de limbi și va fi ecranizată de 
Blueprint și Studio Canal. În 2016 a apărut și continuarea, Fetița care 
a salvat Crăciunul iar în 2017 a fost lansat volumul al treilea al seriei, 
Father Christmas and Me. 


Cars Mouro a început Școala de Arte la 16 ani. A câștigat 
Nottingham Children's Book Award și a fost nominalizat la Sheffield 
Children's Book Award. În prezent locuiește în Yorkshire, este 
căsătorit și are doi copii. Își iubește munca și-i place să scrie și să 
deseneze genul de cărți pe care i-ar fi plăcut să le aibă în bibliotecă 
în copilărie. 

Ceva magic 

Ultima fugă a Ameliei 
Evadarea lui Moș Crăciun 

O cină de Crăciun 

Peștera care crapă 
Drimwick 

Urme de pași în zăpadă 


Acasă 
Mulţumiri 


Pentru Pearl, Lucas și Andrea. 
Cele mai fermecătoare ființe pe care le cunosc. 


Fetița care a salvat Crăciunul 


are știi cum funcționează magia? 

Acea magie care îi face pe reni să zboare pe cer? Cea care-l ajută 
pe Moș Crăciun să călătorească prin toată lumea într-o singură 
noapte? Cea care poate opri timpul în loc și îți poate îndeplini 
visurile? 

Cu speranţă. 

Așa funcționează. 

Fără speranţă, n-ar exista magie. 

Nu Moș Crăciun, Blitzen sau vreunul dintre ceilalți reni fac magia 


posibilă în noaptea de Ajun. 

Ci orice copil care vrea și își dorește ca ea să se petreacă. Dacă 
nimeni nu și-ar mai dori-o, n-ar mai fi nicio magie. Și pentru că noi 
știm că Moș Crăciun vine în fiecare an, acum știm că magia — cel 
puţin, un anumit fel de magie — este reală. 

Însă nu așa au stat lucrurile dintotdeauna. A fost odată un timp, 
mai înainte de șosetele pline de daruri și diminețile de Crăciun 
petrecute desfăcând, cu emotie, hârtiile în care sunt învelite 
cadourile. Un timp cu adevărat nefericit, când foarte puțini copii 
aveau vreun motiv să creadă, totuși, în magie. 

lată de ce, în prima noapte în care Moș Crăciun s-a hotărât să le 
dea copiilor un motiv de bucurie și de a crede în magie, a avut foarte 
mult de lucru. 

Jucăriile erau în sacul lui, sania și renii erau gata, însă când a 
pornit în zbor din Elfhelm, a simţit că nu era destulă magie în aer. A 
călătorit prin Aurora Boreală, dar aceasta abia dacă lumina. lar 
motivul pentru care magia era atât de slabă era că nu exista prea 
multă speranţă în ea. La urma urmelor, cum ar putea să spere un 
copil în magie, dacă n-a cunoscut-o niciodată? 

Așadar, prima vizită a lui Moș Crăciun era cât pe-aci să nu se 
întâmple. Și dacă a existat totuși, a fost datorită unui singur lucru. 
Mai exact, a unui singur copil. O fetiță din Londra care credea cu 
toată ființa ei în magie. Și care spera și tot spera zi de zi la un 
miracol. Ea a fost copilul care a crezut în Moș Crăciun mai înainte de 
oricine altcineva. Și ea a fost cea care l-a ajutat pe Moș Crăciun, chiar 
atunci când renii lui începuseră să se poticnească, fiindcă speranta ei 
imensă, pe când stătea întinsă în pat în Ajunul acelui Crăciun, a 
adus o lumină pe cer. I-a dat lui Moș Crăciun un țel, o direcție. Iar el 
a urmărit raza aceea subțire de speranţă tot drumul până la numărul 
99, de pe Strada Haberdashery, din Londra. 

Și odată ce a ajuns, și odată ce a așezat un ciorăpel plin de jucării 
la picioarele patului ei care forfotea de ploșnițe, speranţa a crescut. 
Magia era acolo, în lume, și s-a răspândit prin visele tuturor copiilor. 
Dar Moș Crăciun nu se putea păcăli singur. De n-ar fi fost acel unic 
copil, fetița de opt ani pe nume Amelia Wishart, care sperase atât de 
mult ca magia să fie adevărată, Crăciunul n-ar fi avut loc niciodată. 
Da, desigur, a fost nevoie de elfi, de reni, de atelierele harnice și de 
toate celelalte, dar ea a fost singura care-l salvase. 

Ea a fost primul copil. 


Fetiţa care a salvat Crăciunul. 
Iar Moș Crăciun n-avea s-o uite niciodată... 


Un an mai târziu... 

Pământul se cutremură 


N oș Crăciun împături scrisoarea Ameliei și 
o puse în buzunar. 

Porni la drum, traversând Câmpul Renilor acoperit cu zăpadă, 
trecând pe lângă lacul înghețat și plimbându-și ochii peste 
priveliștea tihnită a satului Elfhelm. Pe Strada Principală, se vedeau 


Primăria de lemn, Prăvălia de Saboti, Banca de Ciocolată și cofetăria 
Budincă de Crăciun, care mai avea o oră până deschidea, apoi Școala 
Dibăciei, Universitatea Meșteșugului Avansat de Construire a 
Jucăriilor și, pe Strada Vodol, impunătoarea (după standardele 
elfilor) clădire de birouri a ziarului Zăpada Zilei, cu zidurile sale de 
turtă dulce armată, strălucind portocaliu în lumina limpede a 
dimineții. 

În timp ce își croia drum cu greu prin nămeți, îndreptându-se 
spre apus, către Atelierul de Jucării și, dincolo de acesta, către 
Dealurile Împădurite ale spiridușilor, văzu un elf care purta o tunică 
și niște saboți maronii venind spre el. Elful purta ochelari și era un 
pic miop, așa că nu-l zărise pe Moș Crăciun. 

- Salut, Humdrum! zise Moș Crăciun. 


Elful tresări, speriat. 

- O, sa-salut, Moș Crăciun! Îmi cer scuze. Nu te-am văzut. Tocmai 
am ieșit din schimbul de noapte. 

Humdrum era unul dintre cei mai harnici muncitori elfi de la 
Atelierul de Jucării. Un elf ciudățel și nervos, dar care lui Moș 
Crăciun îi plăcea mult. În calitatea sa de Maistru Adjunct 
Responsabil cu Jucăriile Care se Învârt sau Sar, era un membru 
foarte ocupat al atelierului și nu se plângea niciodată că muncea și 
peste noapte. 

- E totul în regulă la atelier? îl întrebă Moș Crăciun. 

- O, da. Toate jucăriile care se învârt, se învârt, iar jucăriile care 
sar, sar. A fost o mică problemă cu niște mingi de tenis, dar am 


rezolvat-o noi. Acum sar mai mult ca oricând. Copiii oamenilor o să 
le adore. 

- Splendid! zise Moș Crăciun. Păi, atunci, du-te acasă și 
odihnește-te. Și urează-le lui Noosh și Micului Mim „Crăciun fericit“ 
din partea mea. 

-O să le transmit, Moș Crăciun. O să fie foarte încântați. Mai ales 
Mim. Noua lui pasiune este un joc de puzzle cu chipul tău. Jiggle, 
meșterul de jocuri puzzle, i l-a făcut special. 

Moș Crăciun se îmbujoră. 

— Ho, ho... Crăciun fericit, Humdrum! 

- Crăciun fericit, Moș Crăciun! 

Și, tocmai când își luau la revedere, amândoi simţiră ceva. O 
ușoară clătinare a pământului sub picioarele lor, ca un cutremur 
mic. Humdrum se gândi că poate i se păruse din cauza oboselii. Moș 
Crăciun se gândi că poate i se păruse, datorită entuziasmului și 
agitației pentru ziua cea mare și noaptea care-l așteptau. Prin 
urmare, niciunul nu comentă. 


Atelierul de Jucării 


telierul de Jucării era cea mai mare clădire 
din Elfhelm, mai mare chiar și decât Primăria satului sau birourile 


ziarului Zăpada Zilei. Avea un turn înalt și o sală principală, ambele 
acoperite de zăpadă. 

Moș Crăciun intră și văzu că pregătirile erau în toi. 

Elfii voioși, cântând și râzând, testau pentru ultima oară jucăriile: 
scoteau capetele păpușilor, încercau titirezii, se legănau pe căluții- 
balansoar, citeau rapid cărțile de copii, culegeau mandarinele din 
mandarini, strângeau la piept jucăriile de strâns la piept, făceau 


mingile să sară... Muzica le era asigurată de trupa favorită din 
Elfhelm, Zurgălăii, care tocmai cântau una dintre melodiile lor 
preferate, E atât de aproape Crăciunul (De emoție, mi-am udat 
pantalonul). 

Moș Crăciun își lăsă sacul jos, la intrarea în sală. 

- Bună dimineaţa, Moș Crăciun! strigă una dintre fetele elf, pe 
nume Dimple, cu un zâmbet fericit și gropițe în obraji. 

Numele său era lesne de ținut minte, fiindcă făcea gropițe în 
obraji ori de câte ori zâmbea, adică tot timpul. Dimple stătea lângă 
Bella, scriitoarea de glume, care lucra la ultimul banc al anului și 
râdea singură, în timp ce ronţăia dintr-o plăcintă cu fructe confiate. 

Dimple îi oferi lui Moș Crăciun niște bomboane cu mentă și când 
el ridică capacul bombonierei, un șarpe de jucărie țâșni dinăuntru. 

- Aaah! exclamă Moș Crăciun. 

Dimple se tăvălea pe jos de râs. 

- Ho, ho, ho! râse și Moș Crăciun, încercând să fie și el amuzat. 
Câte din astea avem? 

- Șaptezeci și opt de mii șase sute patruzeci și șapte. 

- Foarte bine. 

În clipa aceea, îl zăriră Zurgălăii din capătul celălalt al încăperii și 
numaidecât schimbară melodia, începând să cânte Eroul cu Haina 
Roșie, care era un omagiu pentru Moș Crăciun. Nu era cea mai bună 
compoziție a Zurgălăilor, dar toţi elfii începură să cânte cu ei. 


Există un om, înveșmântat în roșu-aprins, 

Ce are daruri pentru copiii care dorm, cuminţi. 
Un om înalt, cu părul nins și barba precum neaua, 
Urechile rotunde și o inimă ca acadeaua. 

Pe noi, elfii, ne-a învățat acest om bun 

Că poți să faci oricare zi ca Ziua de Crăciun. 
Cu renii lui lumea străbate, prin nămeți, 
Cadouri multe împărțind la fete și băieți. 

Iar când speranțele și visele acestor omuleți 
Ajung aici, plutind ușor, noi știm 

Că trebuie să-i multumim... 

Ei, cui? Născocitorului de sanie? 

Nu! 

Ci EROULUI CU HAINA ROȘIE! 


Când elfii izbucniră în urale, Moș Crăciun se simți un pic rușinat 
și, neștiind unde să se uite, se uită pe fereastră. Și atunci văzu pe 
cineva alergând prin zăpadă spre atelier. Nimeni altcineva nu-l mai 
observase, fiindcă nimeni altcineva nu era destul de înalt încât să 
vadă afară pe fereastră. 

Nu era un elf, își dădu seama Moș Crăciun. Era chiar și mai mic. 
Prea ușor. Prea grațios. Prea cochet. Prea galben. Prea iute de picior. 


lar când înțelese exact cine era, îi ieși în întâmpinare. 


- Mă întorc imediat, minunaţii mei prieteni, le spuse elfilor, când 
muzica se stinse. lată, sacul fără fund este aici, așa că puteți începe să 
puneti jucăriile în el... 

Când Moș Crăciun deschise ușa, mica făptură ajunsese deja în 
prag, cu mâinile în șolduri, aplecată de mijloc și cu răsuflarea tăiată. 

- Spiridușa Adevărului! zise el, bucuros s-o vadă. 


La urma urmelor, nu se întâmpla prea des ca vreun spiriduș să 
vină în Elfhelm. 

- Crăciun fericit! 

Ochii Spiridușei Adevărului, care oricum erau foarte mari, acum 
erau parcă și mai mari. 

- Ba nu, zise ea, uitându-se la Moș Crăciun de la înălțimea 
genunchilor lui. 

- Cum? 

- Nu e un Crăciun fericit. 

Spiridușa Adevărului aruncă o privire în Atelierul de Jucării și, 
când văzu atâţia elfi, se zbârli un pic, fiindcă nu-i prea putea suferi și 
simţea cum începe s-o mănânce pielea. 

- Am o haină nouă, zise Moș Crăciun. E chiar mai roșie decât cea 
de dinainte. Și ce zici de blăniţa cu care e garnisită? Îți place? 

Spiridușa Adevărului clătină din cap. Nu voia să fie nepoliticoasă, 
dar trebuia să-i spună adevărul. 

- Nu, nu-mi place deloc. Arăți ca o tufă gigantică de mur pitic 
mucegăit. Dar nu asta-i important. 

- Atunci, ce-i important? Tu nu vii niciodată în Elfhelm. 

- Asta pentru că e plin de elfi. 

Unii dintre elfi o descoperiră, acum, pe Spiridușa Adevărului. 

- Crăciun fericit, Spiridușa Adevărului! chicotiră ei. 

- Nătărăi, mormăi spiridușa. 

Moș Crăciun oftă. leși afară, în zăpadă, și închise ușa în urma lui. 

- Ascultă, Spiridușa Adevărului, mi-ar plăcea mult să mai stăm 
de vorbă, dar e Ajunul Crăciunului. Trebuie să mă duc să dau o 
mână de ajutor ca să fie totul gata... 

Spiridușa Adevărului clătină iar din cap. 

— Uită de Atelierul de Jucării. Uită de Crăciun. Trebuie să pleci 
din Elfhelm. Trebuie să fugi în munti. 

-Ce tot zici, Spiridușo? 

Și atunci auzi și el. Un soi de uruit profund. 


Spiridușa Adevărului înghiţi în sec. 

- Ştiam eu că ar fi trebuit să mănânc mai mult la micul dejun, zise 
Moș Crăciun, bătându-se ușurel cu palma pe burtă. 

— Nu de la tine a venit sunetul ăla, ci de aici, dinăuntru, zise 
Spiridușa Adevărului, arătând spre pământ. 

Moș Crăciun se uită lung la zăpada proaspăt așternută, albă ca o 
pagină goală. 

— Se întâmplă mai devreme decât am crezut, strigă ea subțirel și o 
luă la fugă. 

Se uită peste umăr: 

- Caută-ți un adăpost! Și ascunde-te! Și presupun că ar trebui să 
le spui și elfilor să se ascundă... Și mai bine vă anulați Crăciunul, 
mai înainte s-o facă ei... 

— Ei? Care ei? 

Dar Spiridușa Adevărului dispăruse. Moș Crăciun chicoti, 
privind urmele micuţe de saboti în zăpadă ale spiridușei care se 
ducea înapoi, spre dealurile împădurite. Era Crăciunul. De bună 
seamă că Spiridușa Adevărului băuse toată noaptea sirop de 
scorțișoară și probabil era un pic zăpăcită. 

Cu toate acestea, auzi din nou uruitul dinainte. 

- Of, burtă, nu fi... 

Însă zgomotul era mult mai puternic și mai profund și, deodată, 
nu i se mai păru c-ar semăna cu un ghiorăit. Era un zgomot foarte 
ciudat. Desigur, nu trebuia să-și facă griji din pricina asta. Totuși, 
când se întoarse înăuntru, închise iute ușa în urma lui, ca să nu mai 
audă altceva decât zgomotele din Atelierul de Jucării. 


Domnul Creeper 


a șaptesprezece zile după ce Amelia Wishart 
îi trimisese lui Moș Crăciun scrisoarea, fetița era acolo unde o găseai 


cel mai adesea — într-un horn. 

Era întuneric în hornuri. Acesta fusese primul lucru neplăcut cu 
care trebuise să se obișnuiască. Întunericul. Un altul fusese spațiul. 
Hornurile erau întotdeauna un pic cam prea înguste, chiar dacă tu tot 
un copil erai. Însă cel mai nesuferit lucru din toate, când erai coşar, 
era funinginea. Praful negru îţi intra peste tot când începeai să cureti 


cu peria. În părul tău, în hainele tale, în pielea ta, în ochii și în gura 
ta. Te făcea să tușești fără oprire și să lăcrimezi. Era o slujbă oribilă, 
dar de care avea nevoie. O slujbă care ar fi putut s-o ajute să câștige 
destui bani pentru mâncare și să ia doctorii pentru mama sa. 

Și, oricum, partea bună în curățatul hornurilor era că te făcea să te 
bucuri mai mult de lumina zilei. De fapt, te făcea să te bucuri când 
erai oriunde în altă parte și nu într-un horn. Te făcea să speri. În 
întunericul plin de funingine începeai să visezi la toate locurile 
exotice și luminoase din lume. 

Cu siguranţă, un horn nu era locul în care să te afli în dimineața 
din Ajunul Crăciunului. Înghesuită acolo, sprijinită cu genunchii și 
coatele de pereții hornului, înecându-te cu norii de funingine, în 
timp ce-l cureți cu peria. 

Atunci, auzi ceva. 

Un scâncet slab. 

Nu de om, ci de altceva. 

Un mieunat. 

- O, nu, zise ea, știind precis cine era. 

Își propti călcâiele în zidăria hornului și pipăi în jur cu mâna 
liberă prin întuneric, până dădu peste o blăniță moale și caldă, 
ghemuită pe o poliţă înclinată de la un cot al hornului. 

- Căpitane Funingine! Ce ţi-am spus eu ție? Să nu te cațeri 
niciodată în hornuri! Nu sunt pentru pisoi! 


Motanul începu să toarcă fericit, când Amelia îl luă în braţe ca să 
coboare cu el spre lumina din sufrageria de jos. Căpitanul Funingine 
era complet negru, mai puțin un smoc alb din vârful codiței. Insă, 


azi, până și vârful cozii îi era la fel de negru ca, ei bine, funinginea. 

Pisoiul se zvârcoli în brațele Ameliei, făcu un salt răsucit până jos 
și începu să traverseze, tacticos, covorul de culoarea untului. Foarte 
scumpul covor de culoarea untului. Amelia făcu ochii cât cepele, 
văzând cu groază la urmele negre de lăbuţe. 

- O, nu! Căpitane Funingine! Treci înapoi! Ce faci?! 

Amelia se repezi să prindă pisoiul și, astfel, bineînțeles că și ea 
murdări covorul. 

— O, nu, zise ea. O, nu! O, nu! O, nu... 

Luă iute o cârpă umedă din bucătăria unde o slujnică acră, cu 


mâini noduroase, curăța morcovi. 

-Îmi pare rău, zise Amelia. Tocmai am făcut un pic de mizerie. 

Slujnica țâţâi și se încruntă, de parcă era ea însăși o pisică 
furioasă. 

- Domnul Creeper n-o să se bucure când o să vină de la azilul de 
săraci! 

Amelia se întoarse în sufragerie și se strădui să curețe funinginea, 
dar nu reuși decât să facă urmele negre să pară și mai mari. 

- Trebuie să curățăm bine înainte ca domnul Creeper să se 
întoarcă, îi spuse ea pisoiului. Dintre toate casele, tocmai în asta ţi-ai 
găsit să faci așa ceva, Căpitane! 

Motanul spunea „îmi pare rău“ din ochi. 

- N-are nimic, n-aveai de unde să știi, dar pariez că domnul 
Creeper o să fie mânios. 

În timp ce freca mai departe covorul, își dădu seama că era ceva 
ciudat cu sufrageria aceea. Era Ajunul Crăciunului și, totuși, nu 
vedeai niciun ornament. Nicio felicitare de Crăciun. Nicio crenguță 
de brad sau de vâsc. Nicio aromă de plăcinte cu fructe confiate. Ceea 
ce, într-o casă atât de bogată ca asta, era chiar neobișnuit. 

Apoi Amelia auzi niște pași apăsaţi pe hol. Când ușa sufrageriei 
se deschise, întoarse capul și... iată-l pe domnul Creeper! 


Amelia se uită în sus la stăpânul casei. Era un om foarte înalt, cu 
un corp deșirat și o față prelungă și ascuţită. Și un nas lung și 
coroiat. Și un baston lung, care, împreună cu mantia lui neagră și 
jobenul negru, îl făcea să semene cu un corb ce se hotărâse — într-o 
nefericită zi de marți, în timp ce mânca o râmă — să se preschimbe în 
om. 

Domnul Creeper se holbă la Amelia, la motan și la urmele de 
funingine întinse peste tot pe podea. 

-Îmi pare rău, se scuză Amelia. Doar că pisoiul meu s-a luat 
după mine și s-a furișat pe horn, în sus. 


— Ai idee cât costă covorul ăsta? 

- Nu, domnule. Dar îl curăț. Uitaţi-vă, se ia. 

Căpitanul Funingine își arcui spinarea, gata să se năpustească 
asupra lui și șuieră la domnul Creeper. Căpitanul Funingine plăcea 
aproape pe toată lumea, dar pe omul acesta deșirat chiar nu putea 
să-l sufere. 

— Bestie mârșavă. 

— Nu încearcă decât să vă ureze Crăciun fericit, zise Amelia, 
forțându-se să zâmbească. 

— Crăciun, rosti domnul Creeper cu gura făcută pungă, ca și când 
cuvântul ar fi avut un gust oribil. Crăciunul e fericit doar dacă ești 
un prost. Sau un copil. lar tu, evident, ești și una, și alta. 

Amelia știa cine era domnul Creeper. Era proprietarul Azilului de 
Săraci Creeper, unul dintre cele mai mari din toată Londra. Știa ce 
este un azil. Un azil de săraci era un loc înfiorător. Un azil de săraci 
era un loc în care nimeni nu voia să fie, dar uneori acolo sfârșea, dacă 
ajungea prea sărac ori prea bolnav sau dacă își pierdea casa ori 
părinții. Era un loc în care trebuia să trudești toată ziua, și să 
mănânci mâncare oribilă, și abia dacă apucai să dormi, și erai 
pedepsit tot timpul. 

— Ce mai pereche de animale mici și jegoase sunteţi! zise domnul 
Creeper. 

Căpitanul Funingine era zbârlit tot și arăta ca o minge de furie 
pufoasă. 

- Nu-i place să fie jignit, domnule. 

Nici lui Creeper de bună seamă nu-i plăcea să-i vorbească astfel 
un copil. Mai ales unul sărac, îmbrăcat în zdrențe murdare de 
funingine, al cărui pisoi făcuse mizerie pe podeaua lui. 

— Ridică-te în picioare, fetițo. 

Amelia se ridică. 

— Câţi ani ai? 

— Zece, domnule. 

Domnul Creeper o apucă pe Amelia de ureche. 

— Eşti o mincinoasă. 

Se aplecă și se uită la ea de parcă ar fi inspectat un strop de noroi 
de pe pantof. Amelia îi văzu nasul strâmb și se întrebă oare cum și-l 
rupsese. Pe ascuns, își dori să fi fost și ea de față când se întâmplase. 

- Am vorbit cu mama ta. Ai nouă ani. O mincinoasă și o hoaţă. 


Simţea că o să-i smulgă urechea de tot. 

- Vă rog, domnule, mă doare, domnule! 

- Aș fi putut să-mi caut un alt coșar, când mama ta s-a 
îmbolnăvit, zise domnul Creeper, dându-i drumul Ameliei și 
ștergându-se pe mâini. Dar, nu, am zis să-i dau fetei ăsteia o șansă. 
Ce mare greșeală. In azilul meu, acolo ar trebui să fii! Acum, cât 
despre bani... 

- Vă costă trei penny, domnule. Dar cum am făcut un pic de 
mizerie, puteți să-mi dați numai jumătate. 

- Nu. 

— Ce anume nu, domnule? 

- Ai înțeles pe dos. Tu ești cea care trebuie să-mi plătești mie. 

— De ce, domnule? 

- Pentru că mi-ai stricat covorul. 

Amelia se uită la covor. Probabil costa mai mult decât ar fi putut 
aduna un coşar în zece ani de muncă. Se simţi întristată și mânioasă. 
Avea nevoie de cei trei penny de la domnul Creeper ca să cumpere 
niște budincă de Crăciun pentru ea și mama ei să aibă mâine. Nu-și 
puteau permite o gâscă sau un curcan, dar puteau să-și ia măcar o 
budincă de Crăciun. Adică, ar fi putut să-și ia. 

- Câţi bani ai în buzunar? 

— Niciunul, domnule. 

- Mincinoaso! Pot vedea forma unei monede. Dă-o încoace! 

Amelia vârî mâna în buzunar și scoase singura monedă pe care o 
avea. Se uită la fața reginei Victoria de pe jumătatea de penny 
maroniu. 


UUN ului 

Domnul Creeper clătină din cap. Și se uită la ea de parcă într- 
adevăr era un corb și ea era o râmă. O prinse iar de ureche și i-o 
răsuci. 

- Mama ta a fost foarte îngăduitoare cu tine, așa-i? Întotdeauna 
mi s-a părut o femeie slabă. Vreau să zic, tatăl tău evident că asta a 
crezut. N-a rămas aici pentru niciuna dintre voi, este? 

Amelia se înroși la față. Nu-l văzuse niciodată pe tatăl ei, decât 
într-o schiță în cărbune, făcută de mama ei. Era îmbrăcat într-o 
uniformă de soldat și zâmbea. William Wishart arăta ca un erou și 
asta era de ajuns pentru ea. Fusese soldat în Armata Britanică și se 
dusese la război într-o țară foarte călduroasă, pe nume Burma. 
Murise acolo, în anul în care se născuse Amelia. Ea și-l închipuise 
puternic, nobil și viteaz, adică exact opusul lui Creeper. 

- Mama ta n-a fost o mamă bună, continuă Creeper. Uită-te la 
tine, cu pantalonii ăștia zdrențăroși! Cu greu ţi-ai da seama că nu 
ești băiat. Mama ta nu te-a învăţat să fii o fată, așa-i? Cel puţin, 
probabil, n-o să mai facă prea mult umbră pământului... 

La asta, până și Căpitanului Funingine păru să-i sară țandăra și 
cu un salt brusc, îl atacă pe Creeper, înfigând ghearele în pantalonii 
lui negri și sfâșiind materialul. Domnul Creeper dădu motanul la o 
parte cu bastonul, iar Amelia văzu roșu înaintea ochilor. Împinse 
peria de curățat funingine în fața nesuferită a lui Creeper și îi dădu 
un șut în fluierul piciorului. Apoi îi mai dădu un șut. Și încă unul. 

Domnul Creeper tuși, înecat cu funingine. 

- TU! 

Amelia nu mai era speriată. Se gândi la mama ei, care zăcea 


bolnavă în pat. 

- Tu să nu vorbești de mama mea! 

Îi azvârli moneda la picioare și ieși valvârtej din cameră. 

- Ne mai vedem noi! strigă el. 

Ba nu ne mai vedem, gândi Amelia și speră din tot sufletul să fie 
adevărat, în timp ce Căpitanul Funingine porni fuguța pe lângă ea, 
lăsând urme de funingine până la ieșire. 

Afară, Amelia o luă spre est, pe străzile întunecate și murdare, 
către casa ei de pe Strada Haberdashery. Casele deveniră mai mici, 
mai prăpădite și mai înghesuite. O mică biserică zumzăia, înăuntru 
cântându-se imnul O, veniți toți credincioșii. În drumul ei, trecu pe 
lângă oameni care pregăteau tarabele pentru un târg de Crăciun, pe 
lângă fete ce jucau șotronul, pe lângă slujnice cu gâște de la măcelar, 
pe lângă o femeie care ducea în braţe o plăcintă de Crăciun și pe 
lângă un bărbat care se trezea, după ce dormise pe o bancă. 

O vânzătoare de castane îi strigă: 

- Crăciun fericit, drăguță! 

Amelia zâmbi și încercă să se simtă veselă și cu poftă de Crăciun, 
dar îi venea greu. Mult mai greu decât anul trecut. 

- E Ajunul Crăciunului, drăguță, zise vânzătoarea de castane. O 
să vină Moș Crăciun la noapte. 

Ei, da, gândindu-se la Moș Crăciun, Amelia zâmbi. Își ridică peria 
de coșar și strigă: 

- Crăciun fericit! 


Micul Mim 


N icul Mim era un elf. 
După cum puteți ghici din numele lui, Micul Mim era, cum ar 


veni, mic, chiar și pentru un elf. Și de vârstă era mic. Mai mic decât 
voi. Mult mai mic. De numai trei ani, mai exact. Avea un păr negru 
ce lucea ca apa unui lac în lumina lunii și mirosea puţin a turtă 


dulce. Mergea la grădinița care, acum, făcea parte din Școala de 
Condus Sănii, și locuia într-o căsuţă de la capătul Străzii celor Șapte 
Curbe, în mijlocul satului Elfhelm. 


MIZZI 


Însă, azi, nu era zi de școală. 

Era Ajunul Crăciunului. Cea mai plină de emoții zi din an. lar 
anul acesta era cel mai plin de emoții Ajun de Crăciun dintre toate. 
Cel puţin, pentru Micul Mim. Pentru că astăzi urma să viziteze 
Atelierul de Jucării, împreună cu restul copiilor de elfi. Vedeţi voi, 
odată ce sacul lui Moș Crăciun avea să fie umplut cu toate cadourile 
pentru copiii oamenilor, li se dădea voie și copiilor elfilor să-și 
aleagă ce jucării ar fi dorit. lar Micul Mim nu mai fusese niciodată la 
Atelierul de Jucării. 

- E Ajunul Crăciunului! striga el, țopăind în patul părinţilor lui. 

Patul părinţilor lui, ca majoritatea paturilor de elfi, era elastic ca o 
trambulină, așa că, atunci când sări în el, se înălță atât de sus, încât 
dădu cu capul de tavan și rupse o ghirlandă de hârtie făcută din 
inele roșii și verzi, care împodobea dormitorul, deopotrivă cu 


celelalte ornamente de Crăciun. 

- Micule Mim, e prea devreme, suspină mama lui, Noosh, de sub 
părul ei negru, ciufulit, și își acoperi capul cu o pernă. 

- Mămica ta are dreptate, zise tatăl lui, Humdrum. 

Humdrum își puse ochelarii și se uită nervos la ceas. 

- E abia Foarte Devreme Totuși și un sfert! 

Foarte Devreme Totuși era, pentru Humdrum, ora cel mai puțin 
plăcută din zi, mai ales astăzi, după ce fusese la muncă toată 
noaptea. I se părea că abia se culcase. Ceea ce era adevărat. Îi plăcea 
să fie Maistru Adjunct Responsabil cu Jucăriile Care se Învârt sau 
Sar, pentru care era plătit rezonabil cu o sută cincizeci de monede de 
ciocolată pe săptămână și care era, într-adevăr, o slujbă foarte 
plăcută. Dar îi plăcea, de asemenea, și să doarmă. lar, acum, fiul lui 
era cel care se învârtea și sărea foarte entuziasmat. 

- Iubesc Crăciunul! Mă face să mă simt sclipitor! făcea Micul 
Mim. 

- Cu toţii iubim Crăciunul, Micule Mim. Hai, încearcă să te culci 
la loc, zise Noosh de sub pernă. 

Perna era brodată cu cuvintele „Să fie Mereu Crăciunul în Visele 
Tale“. Și Noosh era obosită, căci și pentru ea aceasta era perioada cea 
mai plină de treburi a anului. Stătuse până târziu să vorbească cu 
renii. 

- Cum așa, mami? Haide! E aproape Crăciunul. N-ar trebui să 
dormim deloc în preajma Crăciunului, ca să-l facem, astfel, să 
dureze mai mult... Haide! Hai să facem un elf de zăpadă. 

Noosh nu putu să nu-i zâmbească fiului ei. 

- Facem un elf de zăpadă în fiecare dimineaţă. 

Humdrum adormise la loc și sforăia. Noosh oftă, pentru că știa că 
nu mai poate adormi la loc acum. Așa că își dădu la o parte perna de 
pe cap și se ridică să-i pregătească Micului Mim micul dejun. 

- Ce-au mai spus renii? întrebă Micul Mim, în timp ce-și mânca 
gemul și turta dulce, așezat pe un scăunel de lemn, în micuța 
bucătărie. 

Se uita la un portret de-al lui Moș Crăciun pictat de o artistă 
locală, Mama Miro. Era unul dintre cele șapte portrete ale lui pe care 
le aveau și, cu toate că știau că Moș Crăciun era foarte stingherit ori 
de câte ori intra în casa unui elf și dădea cu ochii de portretul său, 
lor li se părea liniștitor să aibă în preajmă fața aceea umană, ciudată 
și bărboasă. 


- Renii n-au zis prea multe. Au fost foarte tăcuți. Comet părea 
îngrijorat, ceea ce a fost neobișnuit. Și Blitzen se purta cam ciudat. 

Mama Noosh era Corespondenta-Șefă la Reni a ziarului Zăpada 
Zilei. Îndatorirea ei era să scrie articole despre reni. Problema era că 
renii nu prea se pricepeau să dea interviuri. Tot ce puteai scoate de 
la ei era câte un mormăit sau un oftat. Rareori apărea vreun scandal, 
cel puţin dacă nu contai pe Blitzen c-o să scape vreo balegă pe 
gazonul lui Moș Vodol. (Moș Vodol era șeful lui Noosh. Și îi 
interzisese să scrie despre episodul ăla.) În plus, articolele referitoare 
la reni nu ajungeau niciodată pe prima pagină, deși Cupid și Dancer 
stârneau un pic de interes prin faptul că se tot îndrăgosteau și 
dezdrăgosteau. Nici anualele Concursuri ale Școlii de Condus Sănii 
cu Reni și Cursa de Sănii nu se publicaseră decât în pagina a patra, 
deși asta era de ajuns. Oricine știa că elful care l-ar fi ales pe Dasher 
ar fi câștigat, căci el era cel mai rapid dintre reni, de departe. 
Domeniul lui Noosh era, oficial, cel mai plictisitor din tot ziarul 
Zăpada Zilei. Fa și-ar fi dorit un rol mai plin de acţiune. Cum ar fi 
Corespondent la Turtă dulce sau la Jucării. Însă postul pe care și l-ar 
fi dorit cel mai tare era acela de Corespondent la Troli. Își dorea cu 
disperare să fie Corespondent la Troli. Era cel mai periculos dintre 
toate posturile, pentru că trolii erau mari și înspăimântători și aveau 
o lungă istorie de mâncat elfi. Însă era, de asemenea, și cel mai 
important post și incomparabil mai interesant. În fiecare zi, Noosh 
își dorea ca șeful să-i ofere ei postul ăla, dar el n-o făcea niciodată. 
Moș Vodol era un șef foarte ursuz. La drept vorbind, era cel mai 
ursuz elf din Elfhelm. Și nu putea suferi Crăciunul. 

- Cum adică? se minună Micul Mim, pe când mama lui adăugă 
zece linguri de zahăr în sucul lui din fructe de mur pitic. De ce se 
purta Blitzen ciudat? 

— Își ținea capul în jos. Se tot uita în pământ. Și nu căuta de 
mâncare. Părea foarte îngrijorat. Toţi păreau la fel. Anul trecut, toți 
au fost veseli. Oricum, mi-a aruncat o privire și a scos un sunet. 

Micul Mim râse, socotind că era foarte amuzant. Dar Micul Mim 
găsea totul amuzant. 

- Un sunet din fund? 

- Nu. Un sunet din bot. Cam așa... 

Noosh imită sunetul. Își țuguie buzele și scoase un sunet ca un fel 
de fornăit, imitând un ren îngrijorat. Micul Mim nu mai râse 
auzindu-l, pentru că era un sunet cu adevărat tulburător. 


Micul Mim își termină de mâncat turta dulce și, cât timp mama 
lui se duse în baie să stea sub stropitoare, el se apucă să se joace cu 
un puzzle. Puzzle-ul era un alt portret de-al lui Moș Crăciun. Avea 
cinci mii de piese și, de obicei, îi lua Micului Mim o jumătate de oră, 
un timp destul de lung pentru un elf. Însă atunci, tocmai când 
potrivea piesele hainei roșii a lui Moș Crăciun, se întâmplă ceva. 
Piesele de puzzle dispărură, înghiţite de întuneric. Acum era o gaură 
unde ar fi trebuit să fie gura lui Moș Crăciun. Și gaura continua să 
crească, în timp ce piesele de puzzle cădeau mai departe prin podea. 


A 
E 


- Mami! Podeaua îl mănâncă pe Moș Crăciun! strigă Micul Mim. 


Dar Noosh nu-l putea auzi. Era la duș și fredona cântecul ei 
preferat al formației Zurgălăii, și anume Renul dincolo de munte. 

Micul Mim împinse puzzle-ul deoparte și văzu o crăpătură 
întunecată în dalele podelei, care devenea din ce în ce mai largă. 
Tocmai atunci apăru și mama lui, în tunica ei verde de zi, ștergându- 
și părul cu un prosop care avea pe el imaginea lui Blitzen, renul 
favorit al lui Moș Crăciun. 

- Ce e asta? o întrebă Micul Mim. 

Noosh nu înțelese. 

- Despre ce vorbești? 

- Asta din podea. Mi-a mâncat puzzle-ul. 

Noosh se uită. Era o crăpătură. Chiar acolo, în dalele lucioase, 
verzi și albe ale podelei, lângă perete. Și nu era doar o crăpătură 
veche. Crăpătura asta se făcea mai mare și mai mare, până când se 
întinse de-a lungul întregii lor bucătărioare. 

— Dar asta ce e? întrebă iarăși Micul Mim. 

— Ce? 

- Sunetul ăsta. 

(Elfii au auzul foarte ascutit, datorită formei ingenioase a 
urechilor lor, iar copiii elfi au auzul un pic mai bun decât elfii 
maturi. Din cauza asta, părinţii elfi nu vorbesc niciodată urât despre 
copiii lor.) 

-S-ar putea să fie sforăitul tatălui tău... 

Dar nu! Acum îl auzea și Noosh. Era un sunet foarte gros și 
profund, care venea de undeva de dedesubt. Noosh își dădu seama 
într-o clipă ce era sunetul acela și tot corpul îi încremeni de spaimă. 

- Mami? 

Noosh se uită la Micul Mim și spuse un singur cuvânt, scurt. 

- Troli. 


Humdrum se dă jos din pat 


roli. 

Nici după ce-l rosti, lui Noosh nu-i venea să creadă. Însă știa 
destul de multe despre troli. Studiase tot ce era de știut. Și știa că, 
deși Valea Trolilor era la mare depărtare, dincolo de dealurile 
împădurite și înzăpezite, unde locuiau spiridușii, ei trăiau mai mult 
în peșteri, care se întindeau mult sub pământ. Peșterile astea se 
întindeau până sub Elfhelm. 

- Pacea s-a sfârșit... Trebuie să ieșim cu toții de aici. 

Îl luă de mână pe Micul Mim și-l trase după ea, exact când 


apărură mai multe crăpături, făcând podeaua bucătăriei să semene 
cu o uriașă pânză de păianjen. 

Dădură fuga în dormitorul familiei, care — fiindcă aceasta era o 
căsuţă fără etaj — se afla la o ușă distanţă. 

- Humdrum! strigă Noosh. Humdrum! 

Alergă spre chiuveta mică din colțul camerei și luă o bucată de 
săpun de elfi (la fel ca săpunul obișnuit, numai că mirosea a fructe). 

— Tati, trebuie să te dai jos din pat! Trolii! strigă Micul Mim, 
zgâlțâindu-l pe tatăl său. 

Humdrum continuă să sforăie pentru vreo două secunde, până ce 
se auzi încă un muget de sub pământ. lar Micul Mim și Noosh 
priviră îngroziți cum o crăpătură mare începu să apară în podeaua 
dormitorului. Podeaua se căsca și se pregătea să înghită patul cu 
totul. Patul atârna acum într-un echilibru delicat deasupra uriașei 
găuri. 

- Am avut un vis înfiorător, mormăi Humdrum, punându-și 
ochelarii. 

Deschise ochii și văzu — acolo, în viața reală — cum soția și fiul lui 
țipară, când o mână uriașă de trol, cenușie și plină de negi, ieși din 
podeaua dormitorului, pipăind drumul spre pat. 

De cum văzu mâna aceea gigantică, Noosh știu numaidecât ce fel 
de trol era acesta. Un ubertrol. Al doilea ca mărime și al treilea ca 
prostie între toate cele șapte specii de troli. 

- Humdrum, dă-te jos din pat imediat! Trebuie să fugi! strigă 
Noosh. 

Dar era prea târziu. Noosh văzu mâna înșfăcându-l pe soțul ei de 
picior și trăgându-l în pământ. Humdrum nu era tocmai un elf 
curajos. Se speria de o mulțime de lucruri. De umbre. De muzica 
tare. De Lună. De bulgării de zăpadă. Așadar, asta era prea mult 
pentru el. 


Noosh se repezi și-l apucă pe Humdrum de braţ, încercând să-l 
țină în cameră. 

În zadar. Humdrum aluneca în deschizătura din podea, 
centimetru cu centimetru. 

- Ţine-te bine, fursecul meu mic, zise Noosh și băgă mâna în 
buzunar și scoase bucata de săpun. 

Dădu cu săpun pe pielea plină de negi a trolului. Pielea începu să 
fumege și să ardă, făcându-se roșie. 

Trolul răcni de durere, în străfundurile gropii, iar mâna i se 
desfăcu larg. Humdrum căzu pe podea, liber din nou. 


- Repede! Să fugim! strigă Noosh. 

Toţi trei o zbughiră din odaie, Humdrum numai în izmene, în 
timp ce pământul continua să bubuie și să se sfărâme sub picioarele 
lor. 

Când ajunseră afară, Noosh văzu crăpături în stradă. Pământul 
tremura ca la un cutremur. Și ceilalți elfi ieșeau în fugă din casele lor. 

— O, nu! se văită Humdrum, văzând casa vecinilor de alături 
prăbușindu-se. 

Vaietul crescu mai mult când și casa lor se prăbuși. În jurul lor, 
totul se dărâma și se zgâlțâia. Humdrum începu să respire foarte 
repede și chiar se învineți puțin la față. 

— Respiră rar, Humdrum, îi zise Noosh. Închide ochii și gândește- 
te la turtă dulce. Așa cum te-a învăţat doctorul Drabble. 

Case întregi dispăreau în pământ. Noosh zări pe cineva pe care-l 
știa de la Zăpada Zilei. Un elf chel, cu urechi mari, ieșind în fugă din 
cea mai arătoasă casă de pe stradă. 

Acesta era Moș Bottom. Corespondentul la Troli. Se presupunea 
că era cel mai mare expert în troli din Elfhelm. lar acum alerga, cu 
mâinile pe sus și strigând: 

— Trolii! Trolii! Trolii! 

Și împingea pe toată lumea la o parte din calea lui. 

Până și în panica ei, Noosh gândi: Chiar ar fi trebuit să ocup eu 
funcția asta. 

- Unde să fugim? întrebă Humdrum, complet împietrit. 

Noosh nu putu să-i dea decât un singur răspuns: 

- La Moș Crăciun! 


Oala de noapte 


șadar, cum a fost la domnul Creeper? întrebă 
mama Ameliei din pat, între accesele de tuse, în timp ce Amelia se 


ocupa de oala de noapte. 

Oala de noapte era un vas mic, alb, rotund, pe care îl foloseau în 
loc de toaletă. Amelia luă oala, deschise fereastra și aruncă lichidul 
galben în stradă. 

- Hei! Ai grijă! strigă un om de jos. 

- Hopa! Scuze! zise Amelia. 

Apoi se întoarse la mama ei și minți. 


- Totul a mers bine la domnul Creeper. 

Nu voia s-o supere spunându-i adevărul. 

- Mă bucur că ti-a plăcut de el, zise mama ei, slab, chinuindu-se 
să respire. 

- N-aș zice chiar că mi-a plăcut, mamă. 

— Ai cumpărat budincă de Crăciun? 

Amelia nu răspunse. 

— Oricum, nu cred c-o să fiu în stare să mănânc mâine. 

Mama ei se chinuia, în mod vizibil, dar era hotărâtă să vorbească. 


— Are un azil de săraci... Domnul Creeper, adică. 


— Îm-hm. 

- Ascultă, Amelia, șopti ea. Eu n-o să mai fiu mult pe lumea 
asta... 

Pe Amelia o podidiră lacrimile și încercă să clipească, să le țină în 
frâu, ca mama ei să nu le observe. 

- Mamă, nu mai vorbi așa. 

— Ăsta-i adevărul. 

— Dar, mamă... 

— Lasă-mă să termin. Când o să mor, vreau să fie cineva care să 
aibă grijă de tine. Nu vreau să ajungi pe stradă. Și chiar dacă o să 
continui să cureți coșurile, n-o să fii în stare să locuiești aici, așa că 
am vorbit cu domnul Creeper... 

Amelia simți că încremenește de groază și asta n-avea nicio 
legătură cu ploșnițele pe care le vedea mișunând prin așternuturile 
patului. 

- Nu mai spune nimic, mamă. O să te faci bine. 

Mama ei tuși din nou. O tuse lungă, lungă. 

-O să fii mai în siguranţă acolo. 

Amelia puse oala de noapte înapoi, sub patul mamei sale. Se uită 
fix la una dintre ploșnițele de pe așternut, care mergea în cerc, până 
când Căpitanul Funingine dădu o dată cu laba și o omorî pe loc. Se 
uită la motan. Motanul se uită la ea. Înspăimântat de conversaţie, 
ochii sticloși ai Căpitanului Funingine se făcuseră mari. Amelia se 
îndoia că pisicile erau acceptate în azilurile de săraci. Și chiar dacă ar 
fi fost, nu voia să sfârșească acolo — nici Căpitanul Funingine, nici ea. 
Mai ales că, mai devreme, Căpitanul Funingine păruse că nu-l poate 
suferi pe domnul Creeper. 

- Ei, haide, mamă, mâine e Crăciunul. O să se întâmple ceva 
magic, ai să vezi. Trebuie doar să crezi... Crăciunul este momentul 
în care se pot întâmpla miracole. Așteaptă, doar, îți promit eu... 

Și Amelia zâmbi, gândindu-se la scrisoarea pe care i-o trimisese 
lui Moș Crăciun. Încercase din răsputeri să creadă că se putea 
întâmpla un miracol și că — până și într-o lume plină de oameni ca 
domnul Creeper — magia era totuși cu putință. 


Mâna mamei (un capitol foarte scurt, dar 
foarte trist) 


oră mai târziu, Amelia îngenunche și o luă de 
mână pe mama ei. Aceasta se simţea cu fiecare minut mai rău. 


Amelia nu se putu opri să se gândească la vremurile de odinioară — 
mai fericite — când o ținuse de mână pe mama ei. Când se plimbau 
pe malul râului. Când mergeau la iarmaroc. Sau atunci când era ea 
mică și mama ei o ținea de mână, după ce visase urât. Își aminti 
degetele mamei sale mângâind-o în cerc pe palmă, în timp ce îi cânta 
Nani, nani, puișor..., cu voce scăzută, ca s-o ajute să adoarmă. 


Mama ei nu mai vorbea mult acum, pentru că fiecare cuvânt 
părea s-o stoarcă de puteri. Dar Amelia înțelese, după sprâncenele 
încruntate ale mamei sale, că avea ceva să-i spună. 

Mama ei clătină din cap. 

— Amelia, iubita mea, mă tem că ăsta e sfârșitul. 

Respira anevoie. Era albă la față ca laptele. 

— Dar nu tușești. 

Mama ei abia putu să schițeze un zâmbet. Amelia își dădu seama 
că făcea mari eforturi ca să vorbească. 

-Într-o zi, viața o să devină mai bună pentru tine, îi spuse ea 
fiicei sale, cum i-o mai spusese de multe ori în ultima vreme. Viaţa e 
ca un horn de sobă — uneori trebuie să treci prin întuneric ca să vezi 
lumina. 

Apoi, mama ei mai surâse o dată, slab, și închise ochii, iar Amelia 
simți că mâna pe care i-o ţinea devine mai grea. 

- Mamă, nu poţi să mori! N-o să te las! Muritul este absolut 
interzis. Mă auzi? 

Jane Wishart închise ochii. 

- Să fii cuminte. 

Și acesta a fost ultimul lucru pe care mama Ameliei i l-a mai spus 
vreodată. Nu se mai auzea niciun sunet, în afară de tic-tacul ceasului 
de pe hol și sunetul tristetii șiroind în lacrimile Ameliei. 


Barometrul speranței 


N oș Crăciun străbătu grăbit atelierul. Elfii 
forfoteau în jurul lui. 


- Acela e sacul fără fund? îl întrebă un elf mic, arătând spre sacul 
din mâna lui. 
— Da, ăsta este, Rollo. 


- Nu arată foarte mare. 

- Nu, nu e așa de mare. Dar e infinit. Poţi vârî o lume întreagă 
înăuntru... 

Și atunci pământul începu să se cutremure. Elfii se uitară unul la 
altul cu ochii mai mari ca de obicei. Căluţii de jucărie căzură cu 
zgomot pe jos. Cărucioarele de jucărie alunecară înainte și înapoi pe 
dalele de piatră. Rollo căzu sub sutele de mingi care se rostogoliră 
pe podea și ateriză drept în fund - din fericire, mare și pufos ca o 
pernă. Apoi, totul se liniști. 

- Ce a fost asta? întrebă Rollo. 

- Mi-e frică, zise Dimple. 

Bella începu să plângă. 

Moș Crăciun se întoarse spre adunare. 

- Doar un mic cutremur, dragii mei. Nimic să ne îngrijoreze. Până 
și pământul devine nerăbdător în preajma Crăciunului! Vedeţi-vă de 
treabă, ca de obicei. Ne așteaptă o zi mare — și o noapte la fel. 

Apoi, Moș Crăciun își aruncă sacul fără fund pe umăr și urcă pe 
hornul sobei la etaj, unde se afla cartierul general al Atelierului de 
Jucării. 


În clipa în care Moș Crăciun ieși din horn și păși în cartierul 
general al Atelierului de Jucării, îl văzu pe bătrânul și înțeleptul elf, 
Moș Topo, stând în mijlocul odăii și mângâindu-și mustăţile lungi și 
albe. 

- Toate bune, Moș Topo? întrebă Moș Crăciun. 

- Nu prea, Moș Crăciun. N-ai simțit pământul cutremurându-se 
adineauri? Am crezut că tot turnul o să se prăbușească. 

- Ei bine, am simțit o zdruncinătură mică. Dar o să fie bine. 
Probabil a fost de la prea multă magie din aer. 

- Hmm, mă îndoiesc, zise Moș Topo. la, uită-te la Barometrul 
Sperantei. Ar fi trebuit să dea pe dinafară de lumină. 

Îi făcu semn spre Barometrul Speranţei, un vas de sticlă mic și 
rotund, fixat în vârful unui stâlp din mijlocul încăperii. 


Barometrul Sperantei strălucea, de regulă, într-o ameţitoare 
împletitură de lumini multicolore, care se mișcau încetișor. Verde, 
violet, albastru. Luminile acestea fuseseră culese de Moș Crăciun din 
Aurora Boreală, de pe cerul de deasupra Finlandei. În Ajunul 
Crăciunului, strălucirea lor ar fi trebuit să fie aproape orbitoare, de 
vreme ce erau alimentate de magia ce creștea din speranţa și din 
bunătatea inimilor elfilor, a oamenilor și a tuturor ființelor. 

Dar când Moș Crăciun își ridică privirea spre Barometrul 
Sperantei, văzu doar o licărire slabă, verde, pâlpâind ca o flacără 
vlăguită. 

- O, sunt sigur că nu trebuie să ne facem griji, zise Moș Crăciun. 
Încă luminează puţin. O să se învioreze pe parcursul zilei. Haide, 
Moș Topo, înveselește-te! Încă mai sunt de venit grămezi de scrisori! 

Chiar în momentul acela, Mama Sparkle, de la camera scrisorilor, 
de obicei zâmbitoare, veni în fuga mare la cartierul general, cu 
răsuflarea tăiată: 

- Ceva nu e bine! Nicio scrisoare nu ajunge la noi. Tocmai am 
primit veste de la prinzătorul de scrisori. Scrisorile nu reușesc să 
treacă peste munte. 

Moș Crăciun zâmbi. 

- O, așa, deci. Scrisorile nu ajung până la noi și e o mică pană de 
putere la Barometrul Sperantei. Asta n-o să oprească însă Cră... 

Un zgomot îndepărtat, dar puternic îl întrerupse. Un soi de vuiet 


și un trosnet de ceva zdrobit. Moș Crăciun se duse la fereastra cea 
mare. În depărtare, putu vedea dezastrul de pe Strada celor Șapte 
Curbe. 

Case întregi se prăbușeau sau dispăreau în pământ. Elfii fugeau 
îngroziți pe strada care se crăpa. Moș Crăciun rămase fără grai și, cât 
ai clipi, Mama Sparkle și Moș Topo veniră lângă el. 

Moș Topo își scoase telescopul din buzunarul de sus. Văzu o 
familie fugind în mijlocul haosului. Și unul dintre ei era doar în 
izmene. 

- O, nu! Noosh, Humdrum, Micul Mim. 

Noosh era stră-stră-stră-stră-stră strănepoata lui Moș Topo, pe 
care el o iubea cel mai mult pe lumea asta. 

Nu doar Strada celor Șapte Curbe era sub asediu. Și clădirile de 
pe Strada Principală se prăbușeau. Lucrătorii de la Banca de 
Ciocolată fugiră să scape cu viaţă cu o clipă înainte ca banca să fie 
înghițită de pământ. 

Moș Crăciun mai putu vedea și altceva. Chiar în locul unde fusese 
înainte Banca de Ciocolată văzu ceva ridicându-se din grămada de 
cărămizi și praf. Întâi, o încâlceală uriașă care arăta ca o claie de păr 
negru răsări din pământ. Apoi, încet, o frunte plină de negi. O 
frunte care nu putea aparține decât unui trol. 

Moș Crăciun văzu o piatră zburând prin aer, venind de dincolo 
de dealuri. Se îndrepta — vai, nu! — drept către Atelierul de Jucării. 
Nimeri în fereastra mare și-o făcu țăndări. Moș Crăciun o împinse pe 
Mama Sparkle deoparte și ateriză peste ea în clipa în care piatra se 
rostogoli pe podea. Ce-i drept, Moș Crăciun era mult mai mare și 
mai greu decât un elf, astfel încât o turti pe Mama Sparkle, dar a fost 
mai bine așa, decât să fi fost strivită de piatră. Moșul se ridică în 
picioare și se duse la panoul de control, se uită la butoane și îl apăsă 
pe cel roșu, pe care scria cu litere micuțe-micuțe, „Pentru Urgenţe 
FOARTE serioase!!!“ 

Clopotul de deasupra capului său, cel din vârful turnului, începu 
să bată cu superviteză. 

DINGDONGDINGDONGDINGDONGDINGDONGDING... 

Și atunci Moș Crăciun observă că Barometrul Sperantei căzuse pe 
podea și se făcuse praf. Ultima flăcăruie de lumină magică se ridică 
spre el și dispăru în aer, chiar înaintea ochilor săi. 


Spiridușa Poveste Zburătoare 


șadar, asta se întâmpla cu Elfhelm în Ajunul 
Crăciunului. Pământul se cutremura. Capetele trolilor se ridicau din 


adâncuri și dărâmau totul la suprafață. Pietre și bolovani vâjâiau 
prin aer. Casele se prăbușeau. Budincile de Crăciun zburau cât colo 
din cafeneaua Budinca de Crăciun. Monedele de ciocolată se 
risipeau pe jos. Elfii alergau cu copiii în brațe. Zurgălăii își țineau 
instrumentele deasupra capetelor, ca să se apere de ploaia de pietre. 

- Flfi! strigă puternic Moș Crăciun. Fuga la Câmpul Renilor! Toată 
lumea! Direcţia Câmpul Renilor! 


Lângă Moș Crăciun, Moș Topo îi îmbrățișa pe Noosh și pe Micul 
Mim. 

- O, nu! exclamă Humdrum, când pământul începu să se zgâlțâie 
din nou sub picioarele lor. 

Noosh îi acoperi ochii fiului ei. Apoi, toată clădirea Atelierului de 
Jucării se prăbuși la pământ. 

Moș Crăciun văzu ceva ridicându-se din ruine. Unu, apoi doi, ba 
nu, de fapt, trei troli. Nu erau din neamul uriașilor ibertroli. Ci erau 
din neamul untertrolilor, numai de trei ori mai mari decât Moș 
Crăciun și de nouă ori mai mari decât un elf obișnuit. Bine, teoretic, 
erau patru, pentru că unul dintre ei avea două capete. Un altul avea 
un singur ochi. Al treilea arăta aproape normal pentru un trol, mai 
puțin un singur dinte, îngălbenit, care-i ieșea în afară pe la marginea 
gurii. Dar fiecare dintre ei avea pielea aspră, dinți putrezi și niște 
haine mizerabile, făcute din piei de capră. 

Trolul cu un ochi, care ținea un pietroi ridicat sus în aer, a scos un 
muget adânc, ca de tunet. Se uita la clădirea rămasă încă nedistrusă 
în Elfhelm. Clădirea cu cinci etaje a birourilor Zăpada Zilei. Se pregăti 
să arunce pietroiul. 

- Ascultati, trolilor, noi nu vă vrem răul, începu Moș Crăciun. 

Trolul cu două capete îl apucă de braţ pe trolul cu un ochi. 

- Nu, Thud, zise trolul cu două capete. 

Thud ridică din umeri și lăsă braţul jos. 

— Mulţumesc, zise Moș Crăciun. Noi vrem doar un Crăciun 
pașnic. Nu avem niciun interes în Valea Trolilor. Vă rog... 

În clipa aceea, Moș Crăciun auzi ceva fâlfâind deasupra capului. 
Își ridică privirile și văzu o creatură care semăna cu Spiridușa 
Adevărului, numai că aceasta avea aripi și era mult mai mică. Patru 
aripi, în total. Două perechi de câte două. Erau niște aripi ușoare și 
puteai vedea prin ele. Luceau ca sticla, iar soarele se reflecta în ele. 

- O Spiridușă Poveste Zburătoare! zise Noosh, care cunoștea 
spiridușii aproape la fel de bine cum îi cunoștea pe troli. 


LIS ENDO ea Do 


Spiridușa dădea roată peste sat și chicotea văzând toată 
distrugerea pe care o produseseră trolii. Se lăsă mai jos, aproape de 
capul lui Thud. Moș Crăciun văzu asta și i se păru ciudat. Apoi 
spiridușa dispăru, săgetând iute cerul, îndreptându-se spre pădurile 
de pe costișele înzăpezite ale teritoriului spiridușilor. 


- Nu Crăciun anul ăsta! zise Thud sec. Nu Crăciun! 

- Care-i problema ta cu Crăciunul? se minună Moș Crăciun, 
probabil cam nesăbuit, căci Thud încă mai ținea piatra în mână. Eu 
credeam că trolilor le place Crăciunul. 

Thud nu răspunse. În schimb, privi în depărtare, undeva spre toți 
elfii de pe Câmpul Renilor. Apoi scoase un mârâit gros și aruncă 
piatra sus, sus, sus în aer. Toată lumea se uită la piatra care continua 
să urce. 

- O, nu, zise Moș Topo la urechea lui Moș Crăciun. 

Dar Moș Crăciun putea vedea unde se îndrepta piatra. Nu către 
elfi, nu către reni, nu către Zăpada Zilei, ci către câmpul unde era 
parcată sania lui. Piatra ateriză cu o bufnitură care se putu auzi de la 
mai mult de un kilometru depărtare. 

Thud și ceilalți troli tropăiră pe loc ca nebunii, de parcă făceau un 
soi de dans sălbatic de-al trolilor. 

— E un semnal, zise Noosh. 

Ea citise despre semnalele trolilor prin tropăit în Trolopedia 
Completă, pe când se pregătea să devină jurnalistă. 


De sub pământ izbucni un alt muget asurzitor de troli. 

- Daţi-vă la o parte toată lumea! îi preveni Noosh, știind ce 
însemna zgomotul acela. 

Atunci = trosc! — un pumn gigantic rupse scoarța pământului. 
Numai pumnul acela cenușiu era cât un zdrahon de untertrol. 

Humdrum era acum ghemuit la pământ, făcându-și exercițiile de 
respirație, în timp ce Micul Mim îi zicea: 

- E totul în regulă, tati. 

- Urgula, Conducătoarea Supremă a Trolilor, șopti Noosh. 

Pumnul dispăru înapoi în pământ, lăsând în urmă o groapă mare. 
Apoi, cei trei troli de la suprafață săriră, unul după altul, în groapa 
aceea. Tot pământul se cutremura când aterizau în peștera de 
undeva, de jos. 

Moș Crăciun se uită în jur la toți elfii îngrijorați, și la clădirile 
nimicite, și la Atelierul de Jucării prăbușit și mai așteptă câteva 
momente. Totul era nemișcat. Trolii îi lăsaseră în pace. 

— S-au dus, zise el. 

Și auzi murmurul subţirel al Micului Mim care se uita la ce mai 
rămăsese din satul Elfhelm. 

- Totul s-a dus. 

Moș Crăciun privi cum o minge săltăreață căzu dintre dărâmături 
și se rostogoli până la picioarele lui. 

Nu chiar totul. 


O bătaie în ușă 


CJ ar să ne întoarcem în Londra. Un om înalt, 
bine îmbrăcat, aproape scheletic, se oprise la numărul 99 de pe 


Strada Haberdashery. Purtând o mantie lungă și neagră și un joben, 
avea într-o mână o Biblie și în cealaltă un baston negru, lucios. Ochii 
îi erau cenușii precum ceața londoneză ce se târa pe strada din 
spatele lui. 

Amelia încercă să închidă ușa, dar Creeper se mișcă mai iute. 


Faţa lui era foarte aproape de a ei. Amelia îl văzu mai bine ca 
oricând. Ochii lui aveau pungi grele dedesubt. Nasul lui accidentat 
era îndoit ca un genunchi. Obrajii îi erau atât de supti, încât părea 
de-adevăratelea numai piele și os. 

- Niciodată să nu-i închizi ușa unui gentleman. Am venit aici să 
te ajut. 

Căpitanul Funingine era la gleznele Ameliei. Își zbârli coada în 
semn de avertisment. 

- Nu-mi place de tine, șuieră motanul. Știu cine ești și nu-mi place 
de tine niciun pic. Și mă bucur că ţi-am distrus covorul. 

— Îmi pare rău pentru mama ta, zise domnul Creeper, fără să pară 
deloc că ar regreta sau că ar fi trist. 

— De unde ai aflat? zise Amelia, lăsându-și ochii în jos la 
pantalonii lui. 

Nu erau cei pe care-i sfâșiase Căpitanul Funingine mai devreme. 

— Veștile ajung; la mine. 

— Păi, mulțumesc, domnule. Crăciun fericit, domnule! 

- Deci n-ai de gând să-ți ceri iertare? Pentru că mi-ai vârât peria 
de curățat hornurile în nas? Pentru că ai refuzat să-mi plătești ce-mi 
datorai? Pentru că ai fost o mică sălbăticiune violentă? 

Amelia încercă să închidă ușa, dar Creeper o apucă strâns de brat. 

- Pleacă și lasă-mă în pace, ciupercă puturoasă! 


SS 


COS 


SS 


- Ai auzit-o, mieună Căpitanul Funingine. 

Zâmbetul lui Creeper se schimonosi ca o frunză uscată sub nasul 
lui rupt. 

- Nu. O, nu! Din nefericire, asta nu-i cu putință. Tu vii cu mine. 
Vezi tu, am o singură pasiune în viaţă. Și aceasta este să corectez 
greșelile. lar mama ta vrea ca eu să te corectez pe tine. Ea mi-a spus- 
o. Semeni prea mult cu tatăl tău. 

Amelia știa că mama ei nu ar fi vorbit astfel despre tatăl ei. 

- Asta e menirea mea. La azil, o să te învăţăm ce înseamnă 
disciplina. Ești una de-a noastră acum. E timpul să vii cu mine! 


Degetele i se înfipseră în braţul ei. 

Ba nu, nu e timpul, gândi Amelia. 

Privi în jos, la Căpitanul Funingine, cerșind din ochi ajutor. 
Motanul se uită fix la ea, apoi plecă fuguţa în camera de zi. 

Bun plan, Căpitane Funingine, gândi Amelia. 

Amelia își smuci brațul din strânsoarea lui Creeper și fugi cât de 
repede putu în micuta și întunecoasa cameră de zi. 

Nu existau decât două căi de ieșire. Fereastra veche și putredă sau 
micul șemineu. Căpitanul Funingine era deja în fața șemineului. 

— Deștept pisoi. 

În niciun caz domnul Creeper n-ar fi încăput pe horn. 

- Treci înapoi aici! zise Creeper, cu fața lungă, încruntată și 
furioasă, intrând în cameră. Neisprăvită mică! 

- Niciodată! i-o trânti Amelia, iar Căpitanul Funingine șuieră 
același lucru. 

Fata îl luă de jos pe Căpitanul Funingine. 

- Gata, Căpitane, să mergem. 

Se ghemui în șemineu și dispăru în întunericul coșului de fum. 

Amelia își puse pisoiul pe umăr. 

- Stai cuminte și fără gheare! zise ea, începând să urce pe horn, 
sprijinindu-se în coate și apăsând cu picioarele în cărămizile pline de 
funingine. Hornul era foarte îngust, chiar și după standardele 
hornurilor, iar zidăria era foarte sfărâmicioasă, greu să te tii de ea. 
Simți mâna lui Creeper apucând-o de un picior. Pentru un bărbat 
atât de sfrijit avea o strânsoare foarte puternică. Incepu s-o tragă 
înapoi, iar ea simţi o durere ascuţită când coatele i se juliră de pereții 
hornului. Cu inima bătându-i nebunește, Amelia îl îndepărtă 
lovindu-l cu celălalt picior, trei lovituri zdravene, și își pierdu o 
gheată în încăierarea asta. 

- Treci înapoi aici, diavol de copil! 


Dar Amelia continuă să urce în beznă. Era foarte strâmt și se făcea 
și mai strâmt aproape de vârf. Căpitanul Funingine ieși cel dintâi 
prin gura hornului. Apoi, Amelia se zbătu să-și facă și ea loc. Amelia 
și Căpitanul Funingine ajunseră la lumină. 

Ningea acum. Amelia clipi văzând albeaţa de deasupra 
acoperișului. Căpitanul Funingine o luă la fugă, lăsând mici urme de 
lăbuţe. 

— Aha, iată-te! se auzi o voce din strada de dedesubt. 

Zăpada făcea acoperișul lunecos. Chiar dacă nu era o pisică și 
chiar dacă nu avea decât o gheată, Amelia izbuti să fugă pe creasta 
acoperișului fără să cadă. Era un acoperiș lung. Însă, în cele din 


urmă, se sfârși, iar ea fu nevoită să sară pe acoperișul următor din 
șirul de case. 

- După tine! zise Amelia. 

Căpitanul Funingine sări cu mare ușurință. Apoi sări și Amelia. Și 
reuși. Dar nu la fel de ușor. 

Un grup de colindători se opriră din cântat Noapte de vis și se 
uitară în sus la ea. Cu răsuflarea tăiată, fata privi în lungul străzii și-l 
văzu pe domnul Creeper mergând repede în bastonul lui. Amelia își 
iubea mama și știa că se gândise că făcuse ce era mai bine pentru ea, 
dar mama ei nu înțelesese cât de groaznic era Creeper. În mintea 
Ameliei era un vârtej de frică și panică și tristețe sfâșietoare. 

— Aaa! 

Își pierdu echilibrul și alunecă pe partea cealaltă a acoperișului 
înclinat. 

Se prinse de ceva. Ceva dur, ud și alunecos. Nu știa ce anume. Și 
apoi nu se mai putu ține, căzu și ateriză pe spate. Privind în jur, își 
dădu seama că era în grădina cuiva. Căpitanul Funingine alergă 
după ea, sări și ateriză pe burta ei. 

- E în regulă, îi spuse el pe limba pisicească. Poţi face asta. 

lar Amelia îl înțelese pentru prima oară în viaţa ei. 

Amelia și Căpitanul Funingine se ridicară și o luară la fugă prin 
grădină, apoi prin gangul din spatele caselor. leșiră în Strada India și 
auziră, de departe, colindătorii cântând Bunul Rege Venceslau. 
Amelia se uită înapoi și nu văzu nici urmă de domnul Creeper. 
Alerga repede, spre necunoscutul tărâm al viitorului ei. 


Moș Vodol și cuvintele sale lungi 


N oș Crăciun stătea lângă sania lui 
sfărâmată, când cel mai vechi tovarăș ren al lui, Blitzen, veni și îl 


împunse cu botul. 
- E în regulă, Blitzen. 
Elfii stăteau acum cu toții în zăpadă, mâncând prune zaharisite 


pentru urgență, ca alinare, și așteptând ca Moș Crăciun să spună 
ceva. 

Așa că le vorbi. 

- Ei, bine, zise el zâmbind. Acesta a fost un Ajun de Crăciun 
foarte neobișnuit. Dar ar fi putut fi mai rău. Hai să încercăm să 
vedem partea bună a lucrurilor. 

- Partea bună? zise încruntat un elf într-o tunică neagră, cu o 
barbă lungă, neagră și sprâncene stufoase. Nu există nicio parte 
bună. E o catastrofă. O calamitate de proporții epice. Un cataclism. O 
nimicire. O... o... cacapoplexie! 

Moș Crăciun suspină. Puteai fi sigur că Moș Vodol ar fi încercat 
să-i facă pe toți să se simtă și mai nenorociți și, în același timp, să se 
dea mare cu niște cuvinte foarte lungi. Moș Vodol era elful care 
cunoștea cele mai multe cuvinte. Știa toate cele șaptezeci și șase de 
milioane de cuvinte elfe și, uneori, mai inventa unele, doar ca să 
zăpăcească oamenii și să pară foarte deștept. Cacapoplexie nu era un 
cuvânt adevărat, Moș Crăciun putea băga mâna-n foc. 

Noosh observă urmele lui Moș Vodol din zăpadă. Venise din vest, 
dinspre dealuri, ceea ce era ciudat, căci de obicei era la ziarul Zăpada 
Zilei în Ajun de Crăciun. 

Moș Crăciun se sili să zâmbească. 


- Bi, haide, Moș Vodol. Întotdeauna e și o parte bună. Uite, trolii 
au plecat. Suntem cu toții teferi. Bineînțeles că va trebui să aflăm de 
ce s-a întâmplat una ca asta. Și vom afla. Vom afla. Insă nu azi. E 


drept, au fost și câteva vătămări, dar îi avem pe incredibilii elfi ai 
sănătății care să se ocupe de aceștia. Doctor Drabble e pe poziții. De 
asemenea, avem renii. Unele clădiri mai sunt încă în picioare. Adică, 
Zăpada Zilei e în picioare. Elfii pot dormi acolo cât reconstruim sau 
pot sta la mine acasă. În patul meu pot încăpea vreo unsprezece elfi, 
pe puţin. lar eu pot dormi pe plasa elastică. Dar trebuie să ne 
amintim că e Ajunul Crăciunului și că avem treabă. 

Un murmur trecu prin mulțime. Până și Blitzen părea 
neîncrezător și făcu pipi doar ca să arate cât de neîncrezător era. 

— Crăciun? Crăciun! îl mustră Moș Vodol. Cred că glumești. Nu 
mai poate fi Crăciunul acum. 

- Uraaa! zise Micul Mim, care nu prea înțelesese ce se vorbea, dar 
îi plăcea să audă cuvântul. Crăciunul! Tati, e Crăciunul! 

Humdrum dădu din cap, închise ochii și încercă să se calmeze 
gândindu-se la turtă dulce. 

Atunci Moș Vodol făcu un pas înainte și spuse, cu voce scăzută: 

- E imposibil. 

Elfii se agitară și părinții le acoperiră cu palmele urechile celor 
mici. 

- Moș Vodol, te rog, nu vorbi urât. Sunt copii de față, zise Moș 
Crăciun, apoi se întoarse să se adreseze mulțimii. Înţeleg că pare... 
dificil. Dar mie mi-a spus cândva un elf foarte înțelept că nu există 
așa ceva ca imp... cuvântul acela. Și că fiecare copil de om din lume 
se bizuie pe noi în noaptea asta. Trebuie să le aducem magia! 

- Mă tem că Moș Vodol are dreptate, zise Moș Topo. 

Elfii părură derutaţi de tot. 

- Nu există jucării! 

- Nu există sanie! 

Moș Crăciun dădu din cap. 

- Da, există câteva probleme. 

Se uită la sania lui sfărâmată. 

- Sania ar avea nevoie de niște reparații. Dar avem renii. Și pe 
mine însumi. Și sacul fără fund. Și o să fie o întreagă lume plină de 
speranţă. Toţi copiii de om din lume vor fi bucuroși și entuziasmați 
astăzi. Puțin mai încolo, când o să vă uitaţi la cer, o să vedeți 
speranţa plutind în aer. Aurora Boreală va străluci mai puternic ca 
niciodată. 

- Nu c-aș vrea eu să vă dezumflu, zise Mama Breer, meștera de 
curele, dar așa ar fi stat lucrurile dacă nimic din toate acestea nu s-ar 


fi întâmplat. 

Moș Crăciun pipăi hârtia din buzunar. Era scrisoarea pe care o 
primise de la Amelia Wishart. Amelia fusese primul copil căruia îi 
dăruise vreodată un cadou. Se uită la Moș Topo, care întinse brațul 
și puse o mână pe spatele lui. Sau încercă. Fiindcă n-a putut ajunge 
decât până la fundul lui Moș Crăciun, ceea ce a fost un pic 
stingheritor. 

- Ei, haide, elfilor! reluă Moș Crăciun. Voi sunteţi elfi. Trebuie 
măcar să încercăm. Oamenii au nevoie de noi. Acum, mai sunt 
întrebări? 

Micul Mim ridică mânuţa. 

- Da, Micule Mim, îl pofti Moș Crăciun, vorbește tare. 

- Ai putea să dansezi spickle? întrebă Micul Mim. 

Câţiva elfi râseră. Era drăguţ să te gândești la dansul spickle într-o 
zi altminteri atât de nefericită. 

-Să dansez spickle? Aăă, păi... 

- Nu te-am văzut niciodată dansând spickle, continuă micul elf. 

- Micule Mim, șopti Noosh, nu cred că e momentul pentru o 
asemenea întrebare. 

- Micule Mim, eu nu sunt un elf. Uită-te la mine! Uite cât de înalt 
sunt! Uite ce burtă mare am! Vreau să zic, da, am fost un mare 
amator de dans, dar tot cred că dansul spickle e cel mai bine să fie 
lăsat în seama elfilor. 

Micul Mim păru dezamăgit. Zâmbetul îi pieri. Până și urechile 
ascuţite părură că i se blegesc putin. 

- Dansul spickle e pentru oricine, ciripi Micul Mim. Asta-i ideea la 
dansul spickle. 

Moș Crăciun se gândi intens. Dacă exista vreo șansă ca să 
înveselească elfii, atunci, mă rog, de ce nu? 

Și atunci, în aplauze politicoase, trase adânc aer în piept și începu 
să se miște. 

Și se dovedi că Moș Crăciun chiar era un bun dansator de spickle. 


- Bun, zise el cu răsuflarea tăiată, odată ce sfârși. Acum încercăm 
să salvăm Crăciunul? 

- Eu o să încerc, se auzi o voce subțirică din primele rânduri. 

- O, mulțumesc, Micule Mim. Altcineva? 

Noosh ridică mâna. Și Moș Topo. Și încă câțiva. Dar Moș Crăciun 
nu-i văzuse niciodată pe elfi atât de abătuți. 

— Bine! Super! Minunat! 

ÎI bătu ușurel cu palma pe Blitzen ca să-l liniștească și privi spre 
munți gândindu-se la lumea oamenilor de dincolo, sperând că o să 
fie bine. 


Fuga 


melia fugise și tot fugise. 

O pornise spre vest, fără să se gândească, lăsându-l pe Căpitanul 
Funingine s-o conducă prin întunericul nopții. Îi urmărise smocul 
alb din vârful cozii la fel cum urmăresc cuvintele un semn de 
exclamare. 

După o vreme, își dădu seama că i-ar fi fost mai ușor să alerge 
fără ghete decât cu o singură gheată, așa că și-o scosese și pe cea 
rămasă și-o lăsase pe trotuar. 

Plângea în timp ce fugea, trecând pe lângă toate casele 


confortabile, cu draperiile trase și cu familiile fericite în Ajunul 
Crăciunului dormind înăuntru. Se gândea la toți copiii care aveau să 
se trezească a doua zi și aveau să se bucure de soldățeii jucărie sau 
de păpușile cu cap de porțelan găsite în șosetele lor. Ea habar n-avea 
ce să facă și unde să se ducă. 

Bătrâna care vindea castane coapte își împingea căruciorul de-a 
lungul străzii. Avea o figură tare plăcută. 

- Iertare, bună doamnă! o întâmpină Amelia. 


- Saltare din nou, fată frumoasă, răspunse ea, dezvelind o gură 
plină de dinți maronii. N-ar trebui ca tu și pisoiul tău să vă duceți 


acas'? 

Amelia se simțea deznădăjduită, înghețată de frig și nespus de 
tristă. Il strânse în brațe pe Căpitanul Funingine. 

- Ăăă, păi, nu avem unde să ne ducem. 

Vânzătoarea de castane se opri din împins căruciorul și se uită 
direct la Amelia. 

— Nu aveţi casă? 

Vânzătoarea strănută. 

- O, vai de mine! se îngrijoră ea. 

- Nu. N-avem una în care să fim în siguranță dacă ne întoarcem. 

Amelia se uită în jur și adăugă: 

— Și domnul Creeper mă urmărește. 

- N-ai cum să vrei acolo. Un azil de săraci nu e un loc potrivit 
pentru o fată frumoasă de vârsta ta. Nu azilul lui, în orice caz. 

Bătrâna strănută din nou. 

- Am putea veni, eu și pisoiul meu, la dumneata acasă? întrebă 
Amelia. 

Bătrâna își lăsă privirea în pământ. 

- Mă tem că nu, draga mea... Pisicile, vezi tu, eu nu mă pot 
apropia de ele. Pisicile îmi provoacă neplăceri. De-aia strănut 
acuma. Stai să mă gândesc... să mă gândesc... Cel mai bine pentru 
voi ar fi să vă duceți la bătrâna Madam Broadheart, de lângă Saint 
Paul. Are o inimă bună. Să-i spui că v-a trimis Bessie Smith. Asta 
sunt eu, Bessie Smith. Madam Broadheart are grijă de fete ca tine... 
Să vinzi chibrituri poate că nu e cea mai plăcută slujbă, dar mai bine 
să fii o fetiță cu chibrituri decât să ajungi încuiată în Azilul lui 
Creeper, asta e clar. 

— Îți mulțumesc, zise Amelia, îndepărtându-se. 

- Uite, ia niște castane, drăguță! Un mic dar de Crăciun, strigă 
bătrâna în urma ei. 

Dar nu mai era timp. Amelia văzu o umbră lungă întinzându-se 
pe stradă, de după cel mai apropiat colț. O umbră ca unui bărbat 
înalt și slab cu un baston. Și ea știu imediat cine era. 

- Trebuie să plec, zise ea, luând-o iarăși la fugă. 

— Atunci, mult noroc, fată frumoasă! 


Ofițerul Pry 


melia, chiar dacă o dureau foarte tare 
picioarele după ce alergase desculță prin fleșcăiala de zăpadă și 


noroi de pe străzi, continuă să fugă, ferindu-se de oamenii beți de 
Crăciun și de conținuturile calde ale oalelor de noapte azvârlite în 
stradă. Ajunse la Catedrala Saint Paul, o clădire uriașă, cu o cupolă 
spectaculoasă, arătând ca o ceapă care visa să fie mult mai bună și 
mai mare decât o ceapă. Erau mulți oameni în jur, ieșiți de la slujba 
de după miezul nopții. Dar ea nu putea zări pe nimeni care să arate 
cum își imaginase ea că ar trebui să arate bătrâna Madam 


Broadheart. 

Tot căscând gura dădu de-a dreptul peste un polițist îmbrăcat în 
albastru. Pe când era foarte mică nu existau polițiști pe stradă. Cu 
siguranţă, nu unii în uniforme elegante. Dar acum păreau să fie 
pretutindeni. Cel de care se ciocnise Amelia avea o mustață foarte 
mare și stufoasă. Ai fi zis că mustata se hotărâse să-și lase să crească 
o față, nu invers. 

— Iertare, domnule! zise Amelia. 

- Sal'tare, fetiţo, zise el. Ia zi, unde te duci? 


-O caut pe Madam B... 


Dar înainte să apuce să termine de zis o voce cunoscută o 
întrerupse. 

- E în regulă, ofițer Pry. Fata e cu mine. 

Amelia se întoarse și icni când văzu fața încruntată a lui Creeper 
la lumina unui felinar de stradă. 

Înainte să aibă timp să fugă, una dintre mâinile lui osoase o 
apucase de brat. 

- O, “seara, domnule Creeper, să trăiţi, îl salută ofițerul Pry, 
scoțându-și pălăria. 

Domnul Creeper zâmbi, cu zâmbetul lui de frunză uscată. 

- Problema e că Amelia Wishart e foarte neascultătoare. E la fel de 
obraznică precum pisoiul ăla oribil din brațele ei. Are nevoie de 
disciplină serioasă. E nou-venită la noi, la azil. Ţi-aș fi foarte 
recunoscător dacă m-ai ajuta s-o duc înapoi, acolo unde îi e locul. 

- Desigur, zise Ofițerul Pry, apucând-o pe Amelia de celălalt brat. 
Înţeleg ce vreți să spuneți. E neascultătoare. O să vă ajut s-o duceți 
înapoi la azil. 

- Locul meu nu e la azil! 

Dar în zadar. Amelia era o fetiță fără ghete, fără părinți și fără 
speranță. 


Charles Dickens 


CJ omnul Creeper se uită la Căpitanul 
Funingine. Căpitanul Funingine se zbârli și șuieră la el. 
-Şi va trebui să ne descotorosim de animalul ăla mizerabil! 
Inima Ameliei bătea înnebunită de spaimă. Căpitanul Funingine 
era tot ce avea. Era cel mai bun prieten al ei. Oricât de grea fusese 
viața, Căpitanul Funingine fusese lângă ea, gata s-o lingă pe față sau 
să-și frece căpșorul de bărbia ei. Și era un pisoi căruia îi plăceau 


oamenii — toți, mai puțin unul. 

Un om venea spre ei din direcție opusă. Omul era slăbuţ și foarte 
elegant îmbrăcat, purtând o redingotă violet-aprins, un joben și niște 
mănuși de iarnă elegante. Avea o față ascuţită, dar blândă, iar ochii îi 
sclipeau de inteligență. Amelia își putea da seama nu numai că era 
un om bogat, care cu siguranţă avea un șemineu drăguţ, dar 
probabil era și genul de om căruia i-ar fi plăcut un pisoi. Într-adevăr, 
avea ceva pisicesc în el. 

Necunoscutul se opri drept în faţa ofițerului Pry. 

- Care e problema aici? întrebă el, cu o voce la fel de plăcută ca o 
budincă de Crăciun. 


| 

- Copila aceasta este neascultătoare. E de la azilul lu’ domnu’ 
Creeper, explică ofițerul Pry. 

Atunci, omul se uită tăios la Creeper. 

- Niciun copil nu ar trebui să fie într-un azil, mai ales de Crăciun. 

- Ei, aș! zise Creeper. Prostii. 

— Aș putea să aflu cine sunteţi? se interesă ofițerul Pry, 
măsurându-l pe necunoscut din cap până-n picioare. 

- Sunt Charles Dickens, scriitorul. Aţi auzit cu siguranță de mine. 

Charles Dickens! Dacă s-ar fi întâmplat în altă zi, Amelia ar fi fost 
foarte entuziasmată. Charles Dickens era scriitorul ei preferat. Moș 
Crăciun îi dăruise cartea Aventurile lui Oliver Twist, iar ei îi plăcuse 
foarte mult. 

Domnul Creeper ridică din umeri și rânji batjocoritor. 

- N-am auzit de dumneata. 

Charles Dickens se aplecă până ce fața lui ajunse la nivelul feței 
Ameliei. Un smoc mic de barbă neagră, abia crescut, în vârful 
bărbiei. 

— Unde sunt părinții tăi, fată dragă? 

— Au murit, zise Amelia. 

Și o lacrimă i se rostogoli pe obraz. Charles Dickens i-o șterse, 
blând. 

Amelia se simți stingherită. 

- Mă iertaţi, domnule Dickens. 

Charles Dickens zâmbi îngrijorat. 

- Nu trebuie să ne fie niciodată rușine de lacrimile noastre. 

Atunci Creeper scoase un țâțâit nerăbdător. lar țâțâitul acesta fu 
urmat de ofițerul Pry care spuse: 

- Acum, sunteți atât de bun să vă dați la o parte din calea noastră, 
domnule Dickens? 

Amelia era atât de îngrozitor de tristă, încât nu mai putea să 
vorbească. Dar știa că era ultima ei șansă să-l salveze pe Căpitanul 
Funingine. 

- Vă rog, domnule. Vă plac pisicile? Știţi, ele nu au voie în locul 
unde mă duc eu... 

Ei bine, Charles Dickens iubea pisicile. Într-adevăr, chiar în 
dimineața aceea scrisese cuvintele „Ce dar mai mare există decât 
dragostea unei pisici“ în carnețelul său de însemnări, gândindu-se 
că, într-o zi, avea să folosească rândul acesta într-unul din romanele 


lui. El avea acasă un motan pe nume Bob. Și era sigur că lui Bob i-ar 
fi plăcut un prieten. 

— Îmi plac pisicile, dar nu mi se pare corect să-l iau pe motanul 
acesta de la tine. 

Amelia trebuia să vorbească repede, căci începuse să fie din nou 
dusă pe sus pe stradă. Charles Dickens mergea pe lângă ei, iar ea îi 
spuse: 

- Ei, bine, o să fie tot al meu. Dumneavoastră doar o să aveți grijă 
de el. O să trec să-l iau înapoi, când o să scap. 

- N-o să scapi niciodată, mârâi domnul Creeper, târând-o pe 
Amelia pe o stradă mai lăturalnică. 

Strada era întortocheată și cufundată în întuneric. Chiar la capătul 
ei se înălța o clădire de piatră, masivă, înspăimântătoare. Era cenușie 
- cenușie ca pietrele de mormânt —, iar felinarele de stradă cu gaz 
aruncau o lumină pâlpâitoare, fantomatică. Amelia avu o bănuială 
că aceea era azilul. 

Mustata ofițerului Pry zvâcni. 

- Domnule, îi spuse el scriitorului, dacă nu ne lăsați în pace, va 
trebui să vă arestez pentru tulburarea ordinii publice. 


Charles Dickens se uită la bietul pisoi care tremura și la biata 
fetiță care tremura ținându-l în braţe. Când Amelia se apropie de 
azil, îl lăsă jos pe Căpitanul Funingine. 

— Du-te, du-te la domnul Dickens, zise Amelia. 

Creeper bătu din picior ca să gonească pisoiul. Căpitanul 
Funingine doar se uită fix la cizma lui, fără să-i fie deloc frică. 

- Du-te! repetă Amelia. Domnul Dickens o să aibă grijă de tine. 


Și atunci Charles Dickens luă animăluțul în brațe. 

— Într-adevăr, o să am grijă de tine. 

Se simţea foarte rău să ia pisoiul de la fată, mai ales de Crăciun, 
dar asta făcu pentru că pur și simplu știa că era mai bine pentru 
pisoi să aibă o casă, decât să trăiască pe străzi. 

- lar când o să ieși de la azil, poţi veni să-l iei înapoi. O să stea cu 
mine pe Strada Doughty, la numărul 48, în Bloomsbury. 

-Îi place peștele! mai zise Amelia, disperată, în timp ce era târâtă 
tot mai aproape de azil. 

- Atunci o să capete cele mai bune sardine în fiecare zi, negreșit. 

— Și îl cheamă Funingine. Și e căpitan. 

Charles Dickens dădu din cap. 

- O, da, așa e. Căpitanul Funingine. Foarte bine! 

Pisoiul se uita trist după Amelia. 

— O să-mi fie dor de tine, mieună el. 

Și Amelia se uita tristă după pisoi. lar Charles Dickens rămase pe 
loc în stradă, uitându-se cum fetița orfană, zdrențăroasă, murdară 
toată de funingine și cu picioarele goale era dusă să-și petreacă 
sărbătoarea de Crăciun în azilul de săraci. Apoi luă pisoiul acasă, 
trecând pe lângă un bărbat care ieșise dintr-o tavernă de alături. 

- Crăciun fericit! zise omul. 

- Da, îngăimă Charles Dickens, care nu avu putere să-i ureze și el 
„Crăciun fericit“. 

- Nu e asta cea mai bună perioadă a anului? continuă omul. 

Pisoiul scoase un singur mieunat de dezaprobare din braţele lui 
Charles Dickens, în timp ce el dădu din cap: 

- Da. Și cea mai rea, totodată. 


Cerul întunecat 


u au mai găsit prea multe lucruri la Atelierul 
de Jucării. Cinci titirezi, cinci mingi săltărețe, zece pachete de cărți 
de joc, douăzeci și una de păpuși și un mandarin pitic strivit. 

Cerul era întunecat, dar Moș Crăciun continua să cânte, încercând 
să le păstreze celorlalți moralul ridicat. 

- Clopoţei, clopoței, veseli sună iar, o zăpadă ca-n povești... 

Însă numai Micul Mim îi ținea isonul. 

La un moment dat, Kip se apropie să-i vorbească. În Elfhelm, Kip 


era expertul în sănii și condusese Centrul de Sănii de pe Strada 
Principală, strada distrusă de troli. 

Kip era un elf tăcut. Subţire și înalt, dar un pic cocoșat, arăta ca 
un semn de întrebare umblător. Trebuia să fii foarte aproape de faţa 
lui când vorbea. Fusese răpit în copilărie și Moș Crăciun îl salvase. 
De atunci exista între ei prietenie foarte strânsă. 

Moș Crăciun ieși dintre dărâmături, ținând în mână o singură 
piesă de domino prăfuită pe care tocmai o găsise. 

- Hei, salutare, Kip, zise Moș Crăciun. Poţi repara sania? 

Kip clătină din cap. 

- Nu. E imposibil. 


Moș Crăciun tresări. 

— De ce toată lumea vorbește urât astăzi? 

Atunci Kip îi explică de ce era imposibil. 

- Busola s-a spart, cadrul e sfărâmat, banca a dispărut, hamul 
renilor e făcut ferfeniță, convertorul de speranţă și unitatea de 
propulsie s-au ars, vitezometrul e stricat, altimetrul e făcut praf, 
caroseria e complet distrusă, tapițeria e făcută zdrențe, tălpile de 
decolare și de aterizare s-au desfăcut, iar dispozitivul de rezervă 
pentru cârmire manuală este, de asemenea, nefunctional. O, și 
ceasul a dispărut. 

Moș Crăciun dădu din cap. 

- Dar în afară de acestea e în stare bună? 

- Nici n-o să poată să decoleze, darămite să zboare în jurul lumii. 


Moș Crăciun își plecă ochii la piesa de domino fără puncte din 
mâna lui. 

- Bine, Kip. Mulţumesc. 

În clipa următoare, Moș Crăciun stătea așezat în zăpadă, 
întrebându-se ce era de făcut, când Moș Topo se apropie de el, cu o 
cană de ciocolată caldă. La subsoară avea un exemplar din Zăpada 
Zilei. 

- la să-l văd și eu, ceru Moș Crăciun. 

Codindu-se, bătrânul elf îi întinse ziarul. 

„TEROAREA TROLILOR SUSPENDĂ CRĂCIUNUL“ 

- Moș Vodol se pricepe să țină moralul oamenilor ridicat, nu-i 
așa? 

Moș Topo zâmbi. 

— Nenorocirile fac ziarele să se vândă. Dar ascultă, mă tem că în 
situația de față are dreptate, ar trebui să uiţi de Crăciun. 

— Și cum rămâne cu toți copiii? 

- Păi, cei mai mulți o să-și aducă aminte cum era odinioară. 
Înainte de anul trecut. O să fie exact ca atunci. Și doar anul ăsta. O să 
ne întoarcem, la anul. 

— Și dacă nu? întrebă Moș Crăciun. 

Moș Topo nu avu niciun răspuns. El, care, de obicei, avea un 
răspuns pentru orice. 


Renul căzător 


N oș Crăciun se duse la renii săi, pășind cu 
grijă peste crăpăturile din pământ. 

Își putea da seama că renii erau încă într-o stare de șoc. 

- E în regulă, dragii mei! Știu că am avut cu toţii o surpriză 
neplăcută, dar trebuie să ne străduim să ne vedem de treabă, ca de 


obicei. Sunteţi de partea mea? 

Niciunul dintre reni nu-l putu privi în ochi. Blitzen rumega niște 
zăpadă. Dancer și Cupid se mângâiau unul pe altul cu boturile. 
Vixen îl mușcă de ureche pe Comet, pentru că-i amușinase fundul. 
Dasher mergea nervos în cerc. lar Prancer se prefăcea că este 
interesat de propriile copite. 

- Ce-i drept, nu avem sanie și nici pe departe câte cadouri ne-ar 
trebui, dar mi-ar plăcea să încerc să înveselesc cât mai mulți copii de 
om cu putință. O să am nevoie de numai unul dintre voi. Doar ca să 
mă ducă în spinare. O să fie o noapte grea, deci am nevoie de cineva 
care crede că putem face asta. 

Renii se uitară unii la alţii, apoi la Moș Crăciun. Ochii lui Prancer 
spuneau, „Cred că glumești“. 

Dar atunci, spre bucuria lui Moș Crăciun, Blitzen făcu un pas 
înainte. 

- Eşti un prieten adevărat, Blitzen, îi șopti el la ureche, încercând 
să se urce în spinarea renului. 

Nu mai călărise un ren de ani buni și își pierduse îndemânarea, 
prin urmare, căzu cu capul înainte în zăpadă, pe partea cealaltă a 
renului. Comet scoase un chicotit de ren. Dar Moș Crăciun izbuti la 
a doua încercare. 


— Așa. Ușurel, zise el. 

Se uită pe cer, căutând vreun semn de Auroră Boreală. Ca să se 
ridice destul pe cer, avea nevoie să se afunde în Aurora Boreală — 
înconjurat de toate acele particule de magie și de speranţă care 
umpleau văzduhul de Crăciun. Magia avea să se întâmple. Timpul 
avea să se oprească. Era noaptea de Crăciun, așadar cerul ar fi 
trebuit să fie plin de lumini verzi, albastre și roz, însă nu se vedea 
nimic. Nimic în afară de întuneric, luna și stelele. Cerul era încă doar 
un cer ca oricare altul. 

Își scoase ceasul din buzunar. Continua să ticăie. Mai erau zece 
minute până la Aproape Ora de Culcare. 

Nu există imposibil... 

- Haide, Blitzen, putem face asta! Hai să mergem să găsim Aurora 
Boreală! 

Blitzen porni în galop. Galopă și galopă și tot galopă. Era cel mai 
puternic și al doilea cel mai rapid (după Dasher) dintre toți renii. 


Gonea pe pământ, sărind peste crăpăturile mai mari și peste 
dărâmăturile lăsate de troli. 
Atunci, Moș Crăciun se aplecă și se ținu de coarnele renului. 


- Bravo, Blitzen, ridică-te în zbor! Acum! Hai, poti s-o faci! Zboară, 
zboară, zboară! 

Blitzen încerca, nu era nicio îndoială. Dar încercatul și zburatul 
sunt două lucruri diferite. Până și Moș Crăciun începu să se 
îngrijoreze, când se apropiară de lacul înghețat de la marginea 
Câmpului Renului. 

— Hai, Blitzen! 

Și Blitzen reuși. Tropotul copitelor sale din zăpadă nu se mai auzi 
când începu să galopeze prin aer, din ce în ce mai sus. 

- Ura, Blitzen! Am reușit! 

Moș Crăciun privi în jos, în dreapta, spre sud, și în urma sa văzu 
ruina care era acum satul Elfhelm. 


Parcă un copil furios construise un orășel de jucării și apoi îl 
doborâse, într-un acces de mânie. Moș Crăciun observă Zăpada Zilei, 
singura clădire rămasă complet neatinsă. Trebuie să fi fost datorită 
tuturor materialelor scumpe de construcție pe care le-a folosit Moș Vodol, 
se gândi Moș Crăciun. Toată acea turtă dulce armată. 

Atunci simţi că Blitzen începe să coboare. 

- Blitzen, ce se întâmplă? Ar fi trebuit să urcăm și mai mult! 

Dar cădeau din cer și încă foarte rapid. Se prăbușiră pe Lacul de 
Argint, unde Blitzen, nefiind mare patinator, alunecă nebunește, 
azvârlind din copite în toate direcțiile și învârtindu-se în cerc. 

Moș Crăciun ameți zdravăn până când se izbiră de o bancă de la 
malul lacului și fu aruncat din spinarea renului în aer, unde făcu o 
tumbă înainte de a ateriza pe spate, cu o bufnitură, în zăpadă. Moș 
Crăciun rămase câteva clipe acolo, nemișcat, uitându-se la cer, 
încercând din răsputeri să vadă magia care nu se zărea nicăieri și 
pipăind buzunarul cu scrisoarea de la Amelia, căreia nu avea să-i 
mai poată răspunde vreodată. 


Săpunul 


zilul de săraci era o clădire foarte mare, 
sinistră, făcută din piatră închisă la culoare. Stătea singură pe 


marginea străzii, ca și când celorlalte clădiri le-ar fi fost frică să se 
apropie de ea. Avea o poartă mare, neagră, de metal și o ușă de 
intrare vopsită într-un verde închis, mohorât. Sub norii negri arăta ca 
o închisoare uriașă. 

— Îți mulțumesc, ofițer Pry! De aici mă descurc singur, zise 
Creeper. 

Îi întinse niște bani ofițerului Pry. 


- O, vă mulțumesc, domnule! Vă mulțumesc. 

Ofiţerul Pry se uită la Amelia. 

- Acum să faci ce-ţi spune domnul Creeper. 

- Nu-s de aici! strigă Amelia spre polițist, când poarta se închise, 
odată cu speranţa, în urma ei. 

Domnul Creeper o târî în azil. 

- Nimeni nu e de aici, zise el, scărpinându-și nasul rupt. Tocmai 
asta-i ideea. 

O femeie le ieși în întâmpinare. Îmbrăcată într-o rochie de 
bumbac bleumarin, apretată, era scundă, slabă și avea o bărbie lată. 
Arăta de parcă ar fi supt o lămâie. Nasul ei adulmecă spre Amelia cu 
dezgust. 


- O nou-venită, doamnă Sharpe. 

— Cine-i creatura asta mizerabilă? 

- Vorbește! o înghionti cu bastonul Creeper pe Amelia. 

— Mă cheamă Amelia. 

- Amelia? se miră doamna Sharpe. Sună ca „ameliorat“. Asta 
înseamnă „să faci ceva să fie mai bun“, ceea ce e foarte ușor când 
începi cu cineva ca tine. 

Apoi râse, scurt și gros, un râs care o străpunse pe Amelia ca o 
fantomă a fericirii pierdute. 

Oricât de rău arăta azilul pe dinafară, nimic nu se putea compara 


cu felul în care arăta pe dinăuntru. Era un loc numai unghiuri 
ascuțite și muchii tăioase. Un loc numai de coridoare, dormitoare și 
ateliere. Pereții erau toți vopsiți într-un soi de maroniu închis, cea 
mai tristă culoare pe care o văzuse vreodată Amelia și care o 
deprima numai uitându-se la ea. Un bătrân neputincios, cu o față 
tristă, picta peretele cu exact aceeași vopsea. Amelia se uită la 
găleata cu vopsea și văzu eticheta: „Vopsea Cafenie Posomorâtă“. 

Nu exista absolut nimic în toată clădirea care să sugereze că era 
Ajunul Crăciunului. 

- Aici munca nu se sfârșește niciodată, zise domnul Creeper, 
părând înveselit de această constatare. Am s-o las cu dumneata, 
doamnă Sharpe. 

Apoi, întorcându-se spre Amelia, adăugă: 

- Trebuie să mă duc acasă. O să vină coșarul. Unul cu mult mai 
bun decât ultimul pe care l-am avut. O creatură mică și prost- 
crescută. 

Și, cu acestea, plecă, iar Amelia rămase cu doamna Sharpe. 

- Bine, atunci, încuviință doamna Sharpe. E timpul pentru o baie. 

Ajunseră la o ușă de lemn, cu vopseaua scorojită căzând de pe ea 
ca râia. Doamna Sharpe o deschise și în fața ochilor le apăru o 
încăpere mare, rece, cu o cadă în mijloc și o hartă de petice 
igrasioase pe pereți. 

Doamna Sharpe avu grijă ca Amelia să aibă parte de cea mai rece 
baie din viaţa ei, pe care nici măcar lacrimile nu i-o puteau încălzi. 
Apoi, doamna Sharpe îi dădu ceva ce semăna cu un sac. 

— Ce-i ăsta? întrebă Amelia. 

Doamna Sharpe clătină din cap. 

- Nu se pun întrebări în azil. 

Între timp, Amelia descoperi că maldărul de material din mâna ei 
nu era un sac. Erau haine. 

Îmbrăcă urâta uniformă lălâie. 

— Îmi dă mâncărimi. 

Doamna Sharpe dădu din cap, mânuind cu brutalitate un 
pieptene ca să-i descurce părul Ameliei. 

- Încetează! strigă Amelia. Ia mâinile de pe mine, tu... 

Amelia nu gândea ce spunea. Era foarte obosită, slăbită și tristă, 
avusese cea mai proastă zi din viața ei, iar cuvintele îi scăpară pur și 
simplu pe gură, în timp ce era smucită de păr. 


— ...monstru ce ești! 

Doamna Sharpe se înfurie. Apucă bucata de săpun de pe 
marginea căzii și zbieră: 

- Deschide gura! 

- Nu! zise Amelia. 

- Copilă ticăloasă! Deschide gura sau o să fii închisă în pivniță! 

Amelia deschise gura și nesuferita doamnă Sharpe îi frecă limba 
Ameliei cu săpunul. Amelia închise ochii și se simți îngrețoșată la 
oribilul gust de săpun ud îndesat în gura ei. Dar era hotărâtă să nu 
arate nimic, așadar își găsi alinare adresându-i în minte doamnei 
Sharpe toate numele de ocară la care se putea gândi: 

Monstrule! 

Vrăjitoareo! 

Neroado! 

Escroaco! 

Nepriceputo! 

Pocito! 


Apoi, după ce doamna Sharpe încetă să-i mai spele gura, o târî pe 
un culoar lung și îi arătă Ameliei unde avea să doarmă. Un dormitor 
sinistru, alături de alte treisprezece suflete. Patul ei era din lemn 
tare, cu o saltea foarte subțire. 

- Ai patru ore de somn pe noapte. Așadar, profită cât poți. 

- Când pot să plec? întrebă Amelia. 

Doamna Sharpe păru stupefiată de întrebare. 

— Să pleci? Să pleci? N-o să pleci, domnișoară. Te afli aici pentru 
foarte multă vreme. 

Ușa se închise. Fata din patul de deasupra sforăia. 

O să mai fiu aici de Crăciunul următor? se întreba Amelia. Cum ar 
putea cineva să supraviețuiască un an în locul ăsta? Sau doi ani. Sau trei. 

Închise ochii și se gândi la timp. Dacă ar fi putut să se întoarcă în 


timp, ca să fie din nou cu mama ei! Sau dacă ar fi putut să înainteze, 
până la momentul când ar fi putut să părăsească locul acesta. 

Se pregătea să-și pună o dorință, dar își dădu seama că dorințele 
n-aveau niciun rost acum. Cui să i-o fi adresat? Lui Moș Crăciun? 
Nu. Depindea numai de ea. 

- Crăciunul următor n-o să mai fiu aici, șopti Amelia, ca o 
promisiune pentru ea însăși. 

Și se strădui cât putu să creadă în ea. 


Un an mai târziu... 


Noua slujbă a lui Noosh 


durat un an întreg pentru ca Elfhelm să fie 
reconstruit, dar elfii erau muncitori harnici, iar acum satul arăta mai 


bine ca niciodată. 

Singura care nu avusese nevoie de reparații fusese, bineînțeles, 
clădirea de birouri a Zăpezii Zilei, aflată la capătul străzii Vodol, 
imediat la ieșirea de pe nou pavata Stradă Principală. Erau acum o 
mulțime de alte clădiri noi în jurul ei. Magazinele și casele fuseseră 
construite cu adaos de materiale trolimpenetrabile (cărămizi făcute 
din săpun, suspensii din plasă elastică) și toate arătau strălucitoare și 


noi, mai ales Banca de Ciocolată aurie, și totuși niciuna nu era la fel 
de impresionantă ca vechiul edificiu al Zăpezii Zilei. Acesta era 
construit din cele mai scumpe materiale pe care ciocolata le putea 
cumpăra (turtă dulce armată, lemn de spiriduș, marzipan întărit, 
gheață pură de la Polul Nord pentru ferestre). 

Noosh stătea, emoționată, în biroul impresionant al lui Moș Vodol 
de la ultimul etaj. Moș Vodol nu mai era conducătorul Consiliului 
Elfilor. Funcţia aceea, firește, îi aparținea lui Moș Crăciun. Dar Moș 
Vodol tot era cel mai bogat elf din Elfhelm și câștiga șapte sute de 
monede de ciocolată pe minut. Și lui nici măcar nu-i plăcea gustul 
ciocolatei. Așa că era singurul elf din Elfhelm care nu-și pierdea 
banii mâncându-i. 


- Noosh, zise Moș Vodol, stând într-un jilt de două ori mai mare 
ca el, în timp ce Mama Miro, cea mai faimoasă artistă din Elfhelm, îi 
făcea portretul. 

Portetul urma să fie un dar de Crăciun pentru el însuși, care avea 
să-și ia locul între celelalte șaptesprezece alte portrete ale lui de pe 
pereți. 

— Îți mulțumesc că ai venit să mă vezi. 

— Pentru nimic. 

- Spune-mi, Noosh, ești mulțumită să stai la taclale cu renii? 

Noosh se gândi. Nu era chiar mulțumită să fie Corespondentă la 


Reni, iar Moș Vodol știa prea bine. 

- Da. Sunt unele momente grozave, zise ea. Uneori. Bănuiesc. Nu 
chiar. Nu. Urăsc asta. 

Privi cu nervozitate în jur și-i observă dulapul cu sertare în care 
își arhiva el cuvintele lungi. 

— Așadar, dacă ți-aș spune că vreau să devii Corespondentă la 
Troli, ce-ai zice? 

Noosh încercă să se gândească la ce să-i răspundă. Și apoi zise: 

- Bottom! 

Roși puțin. 

- Adică, vreau să spun, cum rămâne cu Moș Bottom? 

- Ei bine, Moș Bottom a fost să-l vadă pe doctor Drabble și are 
trolofobie. Când închide ochii vede troli. Nu se poate apropia de ei. 
Nici nu mai poate ieși din casă. Nu poate scrie despre ei acum. Asta- 
i o mare problemă când ești Corespondent la Troli. Ințelegi? 

Noosh înțelese. 

— Deci, știi în ce zi suntem, nu-i așa? 

Noosh dădu din cap. 

- Ajunul Crăciunului. 

Moș Vodol păru că se întunecă puţin. Avea o problemă cu 
Crăciunul, își dădu seama Noosh. 


- Nu asta e important. Aceasta este prima aniversare a Zilei 
Atacului Trolilor. Acea îngrozitoare calamitate. lar Moș Bottom a 


avut un an —un an întreg! — și încă n-a descoperit adevărul. Acesta 
este cel mai important subiect de la începutul subiectelor 
jurnalistice. E uriaș. Gargantuesc, monumental, colosal. 

Zâmbi când spuse asta, pentru că îi făcea plăcere să spună 
cuvinte lungi. 

- Și ar putea deveni al tău... 

Noosh tot nu știa ce să zică. Dar observă ceva pe fereastră. Ceva 
care se dădea târcoale în zbor. Un băiețel înaripat cu patru aripi, mic, 
frumos și îmbrăcat în hăinuțe de argint. Un Spiriduș Poveste 
Zburătoare. Işi aminti de toți ceilalți pe care-i mai văzuse, începând 
din ziua atacului trolilor. Păreau să fie pretutindeni, zilele astea, 
dintr-un motiv neștiut. Creatura bătu la geam. 

Morocănosul elf cu barbă neagră îl observă și miji ochii, apoi 
clătină din cap. Spiridușul păru nedumerit și își luă trist zborul. 

- Ciudate creaturi. 

- Au puteri speciale, zise Noosh. Te pot hipnotiza numai cu 
vorbele lor. 

- Ei bine, n-am de unde să știu eu asta, zise Moș Vodol grăbit. 
Așadar, Noosh, ce zici? 

- Nu știu, răspunse Noosh. Sunt multe lucruri la care trebuie să 
mă gândesc în legătură cu asta. 

Moș Vodol zâmbi. 

- N-o să fie periculos. Chiar și anul trecut ei au avut grijă să nu fie 
ucis niciun elf. Ia-ti câteva bucăți de săpun, dacă vrei să fii în 
siguranţă. O să fii bine. 

Apoi îi ceru Mamei Miro să întoarcă portretul cu fața la el. Arăta 
exact ca el. 

— Nu seamănă deloc cu mine, zise el. Seamănă cu mine, Noosh? 

- Ăăă... 

- Exact. Nu seamănă deloc cu mine. 

Apoi îi făcu semn cu mâna Mamei Miro să plece și se concentră 
din nou pe troli. 

- Au fost niște zgomote, zise el. 

Vestea era nouă pentru Noosh. 

— Serios? 

- Da. Sub pământ. Noaptea trecută. Și noaptea de dinainte. S-ar 
putea să pregătească alt atac. Avem nevoie de cineva care să afle ce 
se petrece. Să se ducă să-i ia un interviu Conducătoarei Supreme a 


Trolilor. 

Noosh simţi că inima îi bate cu putere de spaimă. 

— Urgulei? 

- Da. Nu avem niciun motiv să ne temem de ea. Într-adevăr, e 
mare. Cea mai mare creatură existentă. Dar au mai fost interviuri cu 
ea la Zăpada Zilei și înainte. 

- Nu de ani buni. 

- Timpul nu schimbă lucrurile atât de mult. Ce zici, Noosh? Asta 
este marea ta oportunitate. 

Noosh se simţi tulburată. Se gândi la Micul Mim și se gândi și la 
Humdrum. Gândul la ei îi veni ca o pocnitoare în minte. 

— Dar, dar e Crăciunul. 

Moș Vodol râse. Rareori râdea, dar și când o făcea, nu se mai 
oprea. Noosh se uită la ceas. Trecuseră zece minute de ora Nu Mai E 
Atât de Devreme. 

- Dar familia mea ar vrea să fiu acasă pentru mâine... 

- O să te întorci până dimineață. Și dacă obţii o exclusivitate cu 
trolii, tu și familia ta vă veţi scălda în monede de ciocolată pentru tot 
restul vieții voastre. Asta ţi-ai dorit dintotdeauna, nu? Și, de altfel, o 
să fii de ajutor salvând satul Elfhelm. Ultimul lucru pe care ni l-am 
dori ar fi să se repete figura de anul trecut... 

Astfel, Noosh se întoarse acasă la ea, care era exact în același loc 
ca vechea ei casă și arăta exact ca cealaltă, inclusiv cele șapte portrete 
ale lui Moș Crăciun atârnate pe pereți. Micul Mim sărea, ca de 
obicei, în patul elastic ca o trambulină. Humdrum își mânca grăbit 
prunele zaharisite, căci întârziase puțin la atelier, în cea mai 
importantă zi a anului. Ca întotdeauna, se îngrijora pentru aproape 
tot ce era de îngrijorat. 

- Nu pot să întârzii... sunt atât de multe de făcut... atâtea mingi 
de făcut să sară și atâţia titirezi de învârtit... atât de multe trebuie 
verificate... Și dacă se întorc trolii? 

Noosh păli. Știa că ar fi trebuit să-i spună soțului ei despre 
excursia ei în Valea Trolilor, dar cum ar fi putut? Humdrum ar fi 
murit din cauza panicii. Așadar, nu zise nimic, în afară de un grăbit 
la revedere, când el ieși pe ușă. 

Micul Mim făcu un salt uriaș și sări de pe patul elastic ca o 
trambulină, aterizând în brațele mamei sale. 

- E aproape Crăciunul! zise el și îi dădu un sărut pe ureche. 

Ea își aminti de entuziasmul Micului Mim anul trecut, chiar 


înainte să atace trolii. Știa că așa ceva nu trebuie să se mai întâmple 
niciodată. 

- Da, e Ajunul Crăciunului. Adică asta înseamnă că în după- 
amiaza asta tu și ceilalți copii elfi vă puteţi duce la Atelierul de 
Jucării și să vă alegeți niște jucării. 

— Uraa! strigă Micul Mim. 

- Dar, mai întâi, trebuie să te pregătești. O să te duci la petrecerea 
de Crăciun de la Școala de Condus Sănii. Toţi copiii de la grădiniță 
sunt invitați. Zurgălăii chiar o să cânte... 

Micului Mim, ca și mamei lui, îi plăceau foarte mult Zurgălăii. 
Era formația lui favorită și hitul ei numărul unu, Renii zboară peste 
munți, era fără îndoială cântecul lui preferat. Însă Noosh se întreba 
de ce apăruse o încruntătură pe fețișoara lui. 

- Nu vin și trolii, nu-i așa? 

— Nu, ei nu vin, zise Noosh. 

Dar apoi se gândi. Și când se uită la ochii mari, larg deschişi ai 
fiului ei, știu că nu-l putea minți. 

— Mi s-a cerut să mă duc în Valea Trolilor, Micule Mim. Pentru un 
articol. 

Ochii Micului Mim se făcură și mai mari. 

- Pleci într-o aventură înfricoșătoare! 

- Nu chiar. E doar o călătorie de o zi. O aventură mai mică. 
Trebuie să găsesc niște informații. E chiar dincolo de dealurile 
împădurite. O să mă întorc foarte repede, îți promit. Dar, 
deocamdată, e secretul nostru, bine? Bine, micul meu mur pitic? 

ÎI îmbrățișă strâns pe fiul ei și îi simți mirosul curat și dulce al 
părului. N-ar fi putut iubi pe nimeni mai mult. 

- O să fie bine, zise ea. E doar ceva ce mami și-a dorit de mult să 
facă. 

Iar Micul Mim se uită în sus, la mămica lui, și se gândi că i-ar fi 
plăcut și lui o aventură, dar poate că nu una în care să fie trolii aceia 
oribili care făcuseră ravagii Crăciunul trecut și care îi dăduseră 
tatălui său atâtea coșmaruri. 

Nu-i plăcea ideea că mama lui avea să se ducă singură în Valea 
Trolilor. Așa că se hotărî să facă un plan al lui și să-l păstreze ca 
micul lui secret. 


Spiridușa Adevărului 


oosh îl tinu de mână pe Micul Mim în timp ce 
merseră prin zăpadă la grădiniță. Tot satul Elfhelm forfotea agitat. 


Elfii treceau pe lângă ei cu boccele de haine noi făcute de mână 
sau ținând în mâini cât de multe monede de ciocolată puteau duce. 
Cu toții se îndreptau spre Câmpul Renilor unde Moș Crăciun avea 
să-și deschidă sacul lui fără fund, ca să pună în el darurile pentru 
copiii oamenilor. Noosh se simți tristă că avea să piardă Ajunul 
Crăciunului, dar dacă — așa cum bănuia Moș Vodol - trolii chiar 


plănuiseră un alt atac, atunci se cuvenea ca Elfhelm să știe despre 
asta. 

Noosh îl lăsă pe Micul Mim la poarta grădiniței și, după ce-l 
sărută scurt pe frunte, se grăbi să se îndepărteze, trecând pe lângă 
magazinul de turtă dulce și gândindu-se la Micul Mim căruia îi 
plăcea să muște capetele elfilor de turtă dulce. Abia atunci îi trecu 
prin minte un gând înspăimântător. 

Gândul era: Și dacă n-o să-l mai văd niciodată? 

Noosh părăsi Strada Principală și o apucă pe Strada Liniștită, coti 
la stânga pe Strada Foarte Liniștită, apoi la dreapta, pe Calea Secretă 
spre Dealurile Împădurite. Mai fusese la Dealurile Împădurite de 
multe ori în viaţa ei. Când era mică, Moș Topo o luase la observat de 
spiriduși. Ea prinsese un Spiriduș Poveste Zburătoare într-un borcan 
de gem și fusese vrăjită de aripile lui. Când Moș Topo văzuse bietul 
spiriduș închis în borcan se supărase foarte tare. ÎI eliberase pe 
spiriduș și îi dăduse un nou cuvânt. Cuvântul era „miscelaneu' și 
Spiridușului Poveste Zburătoare îi plăcuse foarte mult. Spiridușii 
Poveste Zburătoare se hrănesc cu cuvinte la fel cum unele creaturi se 
hrănesc cu miere și sunt întotdeauna la vânătoare de cuvinte noi, 
cuvinte exotice, cu care să-și condimenteze poveștile. 

Zăpada era mai groasă aici pe Dealurile Împădurite, decât era în 
Elfhelm, și drumul era numai un urcuș, așa că Noosh obosi repede. 
Abia își târa picioarele prin zăpadă și se împiedica de conurile de 
brad. Se simțea un pic vinovată că nu-i spusese lui Humdrum, dar el 
s-ar fi îngrijorat și i-ar fi cerut să nu plece. Humdrum era așa cum 
trebuie ca soț, dar era un alarmist. Se îngrijora pentru orice. Nu 
numai din cauza trolilor. Se îngrijora să nu-și spargă dinţii în vreun 
ciubuc de acadea. Se îngrijora că soarele o să uite să răsară. Se 
îngrijora că, într-o zi, toate mingile din atelier vor înceta să mai sară 
și titirezii vor înceta să se mai învârtă. Și cel mai tare se îngrijora că 
trolii aveau să se întoarcă. Totuși, ea nu-și putea opri sentimentul 
acela de vinovăţie din stomac, care semăna un pic cu golul pe care-l 
simți când cazi. Văzu, printre acele pinilor, undeva în sus, o colibă 
mică și galbenă, cu o ușiță de lemn. Era o colibă de spiriduș, cât 
jumătate din casa unui elf. 

Coliba era foarte intens colorată, precum cel mai galben cașcaval, 
și avea un acoperiș foarte ascuțit, de parcă era o săgeată arătând spre 
cer. Avea o singură ferestruică și o singură ușă mică. 

Pe ușă, era un mic semn. 


„ATENȚIE! SPUN ADEVĂRUL.“ 


Deci aici locuiește Spiridușa Adevărului, gândi Noosh. Și își aminti 
că lui Moș Crăciun îi plăcea Spiridușa Adevărului, așa că nu putea fi 
prea înfricoșătoare. Noosh bătu la ușă. 

În prag apăru o creatură mică, delicată, cu ochii cât farfurioarele 
de dulceaţă și urechi ascutite, și cu un simţ îndrăzneţ al modei 
(galben, galben, galben). Ea îi zâmbi larg, cu un zâmbet ușor pus pe 
rele, dar foarte fericit. 

- Tu ești Spiridușa Adevărului, zise Noosh. 

Spiridușa Adevărului se uită în sus, la elfă. 

- Da, eu sunt. Mulţumesc că mi-ai spus. Pa! 


Spiridușa Adevărului îi închise ușa în nas lui Noosh. 

Noosh rămase unde era și vorbi tare, spre ușa de lemn. 

- Scuze. Vreau doar să-ți pun niște întrebări. Sunt o prietenă a lui 
Moș Crăciun. Încerc să aflu dacă o să mai fie vreun atac al trolilor. Și 
știu că ești o spiridușă, nu un trol, dar spiridușii tind să aibă mai 
multe informații decât elfii despre astfel de chestiuni, așa că mă 
întrebam dacă tu... 

Ușa se deschise. Spiridușa Adevărului apăru în prag. Ochii ei 
uriași se uitau în sus la ea. 

— Vasăzică, ești o prietenă de-a omului mare? 


- Da, zise Noosh, cu mândria cuiva care deținea șapte portrete 
de-ale lui Moș Crăciun. 

- Intră, zise Spiridușa Adevărului. Dar lasă-ţi saboții afară. 

Noosh își scoase saboții și îi lăsă în zăpadă, la ușă, apoi intră. 

Și pe dinăuntru era la fel de galben și mirosea a scorțișoară. 
Noosh se așeză pe un scaun. 

- Ţi-aș oferi niște chec cu scorțișoară, dar îl vreau eu pe tot, îi 
spuse Spiridușa Adevărului. 

- E în regulă, zise Noosh, ridicând vocea ca să-și acopere 
chiorăielile stomacului în timp ce-și scoase carnețelul. Ai ceva 
împotrivă dacă o să notez câte ceva pentru articol? 

- Nu. Dar să nu mă citezi. Îmi place „aerul meu de mister“. 
Lucrez la el de ani în șir. 

Spiridușa Adevărului se uita cu atenţie la Noosh. 

- Voi, elfii, aratăți ciudat, îi zise ea. Cu degetele voastre groase, 
feţele late și picioarele ca buturugile de copaci. Vreau să spun, nu 
arătaţi la fel de ciudat ca Moș Crăciun, cu urechile alea bizare, 
rotunde ale lui, dar nici departe nu sunteţi. Cum te numești? 


- Noosh. 

— Noroc. Deci, cum te numești? 

- Noosh. 

Spiridușa Adevărului se încruntă. 

- Noroc... Eşti genul de elf care strănută mult. Nu vreau muci de 
elf pe covorul meu. 

- Nu, nu strănut. Numele meu este Noosh. Așa mă cheamă. 

- O. O. Îmi cer scuze. Trebuie să fie groaznic să ai un nume atât 
de stupid. Numele meu e Spiridușa Adevărului. Mult mai simplu. 

Noosh făcu un mare efort să zâmbească și să nu pară supărată. 
Observă un șoricel mic, cafeniu, în colțul camerei. 

— Ai un șoarece? 

Spiridușa Adevărului încuviință. O lămuri că se numea Maarta și 
era stră-stră-stră-stră-stră-strănepoata unui șoarece pe care Moș 
Crăciun îl cunoscuse foarte bine pe vremuri, când el era doar un 
copil obișnuit pe nume Nikolas. Șoarecele fusese singurul prieten al 
lui Moș Crăciun și-l însoțise până în Nordul Indepărtat și aici, în 
Elfhelm. Stră-stră-stră-stră-stră-străneapoata lui Miika semăna foarte 
mult cu el. Acum ronţăia niște chec cu scorțișoară. 

— Bună, Maarta, zise Noosh. 

Șoricica o ignoră. 

- De regulă îi plac elfii, îi explică Spiridușa Adevărului. Așa că tu 
trebuie să fii de vină. 

Noosh își impuse să nu se simtă jignită. 

- Ştii ceva despre motivul pentru care trolii ne-au atacat anul 
trecut? 

Spiridușa Adevărului se uită pe ferestruică, peste pini, pe deal în 
sus, către Valea Trolilor. Dintr-odată, păru un pic îngrijorată. Incercă 
să mintă. 

-N... 

Mai încercă o dată. 

- Nnn... 

Apoi încercă încă o dată să spună nu. 

- Nnnnnnnn... Da, știu! 

Și Spiridușa Adevărului își plesni gura cu palma, știind că 
spusese prea mult. 

- Bine, păi, de ce? De ce au fost supăraţi? 

Spiridușa Adevărului se încruntă și încercă, disperată, să nu mai 


vorbească. 

- Au fost spălaţi pe creier. 

— Spălați pe creier? De cine? 

- De spiriduși. Unii spiriduși. Înţelegi că există mai multe tipuri 
diferite de spiriduși, da? 

- Da, încuviință Noosh. Știu că sunt câteva tipuri diferite, dar nu 
le știu pe toate. 

Spiridușa Adevărului îi explică în amănunt, sperând că asta va 
pune capăt întrebărilor jurnalistei. 

În afară de Spiridușa Adevărului, mai era o Spiridușă a Fricii, care 
locuia singură, într-o căsuță din copac. Îi era frică de înălțime, așa că 
nu cobora niciodată din căsuţa din copac. (Și nimeni nu știa de ce, 
dacă îi era atât de frică de înălțime, alesese să locuiască tocmai într-o 
căsuţă din copac.) 

Apoi, mai erau Spiridușii Poveste Zburătoare — bineînțeles, Noosh 
știa despre aceștia. Știa că, așa cum îi spunea și Spiridușa 
Adevărului, nu locuiau nicăieri anume și că aveau aripi (spre 
deosebire de majoritatea spiridușilor) și zburau în jurul teritoriului 
spiridușilor, prin Valea Trolilor și, uneori, chiar și în jurul satului 
Elfhelm, spunând povești. Erau cei mai mici dintre toți spiridușii. 

- O, și mai există Spiridușul Minciunii, cu care n-am reușit 
niciodată să mă înțeleg. Dar sunt drăguță cu el pentru că îmi face 
cele mai frumoase complimente. 

Însă, chiar dacă mai erau și alți spiriduși, Moș Crăciun nu era 
prieten bun decât cu Spiridușa Adevărului, pentru că o Spiridușă a 
Adevărului este singurul tip de spiriduș în care poți avea încredere. 

- Așadar, ce știi despre cele întâmplate la ultimul Ajun de 
Crăciun? 

- Chiar n-ar trebui să vorbesc. Am spus destul..., izbucni ea, 
aproape în lacrimi. 

- Spune-mi ce știi, o îndemnă Noosh, cu ochii ațintiți stăruitor 
asupra feței delicate a spiridușei. 

Spiridușa Adevărului oftă. Acum era epuizată după toate aceste 
încercări zadarnice de a minți. Pur și simplu nu putea. 

— A fost mâna Spiridușilor Poveste Zburătoare. 

— Ce? Cum? 

- Păi, trolii sunt proști. Sunt mari și fioroși, dar nu știu să 
gândească. lar spiridușii sunt fix pe dos. Suntem mici și puși pe rele și 
gândim tot timpul. De pildă, eu am avut trei mii patru sute și 


optzeci și două de gânduri de când am început fraza asta. lar 
Spiridușii Poveste Zburătoare sunt cei mai mari gânditori dintre toți. 
De aceea au aripi. Au atât de multe gânduri și imaginație încât le 
vine să zboare ca să scape de ele și de aceea au sfârșit prin a zbura de- 
adevăratelea. Și pot intra în mințile celorlalți. Pot să... Am putea vorbi 
despre altceva acum? Am putea vorbi despre Maarta? Uite ce 
drăguță e. Uită-te la ea. Cum mănâncă ea firimiturile... 

Dar Noosh avea și alte întrebări. 

- Ce legătură au toate astea cu ce s-a întâmplat la ultimul Ajun de 
Crăciun? 

Spiridușa Adevărului își dădu ochii peste cap. 

- Ei bine, problema cu Spiridușii Poveste Zburătoare este că ei 
trăncănesc mult. Între ei... Și eu i-am auzit vorbind. Și le-a intrat în 
cap că ar fi o idee proastă să aibă loc Crăciunul. 

— De ce? se miră Noosh, luând de zor notițe în carneţel. Ce au ei 
împotriva Crăciunului? 

Spiridușa Adevărului zâmbi. Întrebarea asta îi plăcea. Pentru că 
putea să spună, fără să mintă: 

- Nu știu... 

— Se poate să-i fi instigat cineva la asta? 

- Nu știu, ciripi vioaie spiridușa. Ascultă, Hapciu, trebuie să mă 
duc la treburile mele... trebuie să văd niște oameni... trebuie să dau 
cu niște pocnitori... 

- Numele meu nu e Hapciu. E Noosh. 

- Mă rog. 

Noosh se uită la ceas. Limba mare se apropiase de ora Noptii. 


N 


CEAN 


- Și anul ăsta? S-au raportat în Elfhelm niște zgomote sub 
pământ. Crezi că ar trebui să fim îngrijorați? 

- Eu n-am auzit nimic, zise Spiridușa Adevărului, atât de 
frustrată acum, încât se ridică și veni la Noosh, ciupind-o tare de 
nas. 

Chiar dacă spiridușii au degete micuțe, strâng cu putere. 

- Au! Ce faci? protestă Noosh, cu ochii înotând în lacrimi de 
durere. 


- Scuze. Numai că dintotdeauna mi-am dorit să trag de nas un elf. 
Nu știu de ce. Vrei să dai cu o pocnitoare? 


- Ăăă, nu, dar îţi mulțumesc frumos, Spiridușa Adevărului, zise 
Noosh. O să mă duc în Valea Trolilor și o să încerc să mă întâlnesc cu 
un Spiriduș Poveste Zburătoare ca să obțin mai multe date reale. 

- Spiridușii Poveste Zburătoare n-o să-ţi dea date reale. Sunt 
alergici la date reale. Iar din partea trolilor n-o să ai parte probabil 
decât de o moarte oribilă. 

Acum Noosh era cea care nu mai dorea continuarea conversației 
și simţea nevoia urgentă de a ieși din casa asta prea mică. 

- Ei bine, mulțumesc, Spiridușa Adevărului! M-am lămurit în 
multe privințe. Pe curând! 

Spiridușa Adevărului râse, cu râsul ei chițăit și ascutit. 

- Mă îndoiesc! i-o tăie ea. La unde te duci tu... 

Iar Noosh zâmbi politicos, își luă la revedere de la Spiridușa 
Adevărului și de la șoricica ei, se aplecă să iasă pe ușă și înapoi pe 
dealurile acoperite de zăpadă, spre vest, către Valea Trolilor. 


O femeie pe nume Mary 


u există Crăciun în acest azil, îi spuse doamna 
Sharpe Amaeliei. Și nici stat de vorbă. Nu există decât muncă de 


dimineața până seara. Uite! Uită-te la fetele astea! Ele nu vorbesc 
niciodată. Așa o să fii și tu într-o săptămână. Tăcerea e cucernicie. 

— Niciodată, zise Amelia. 

- O, las că vezi tu. L-am asigurat pe domnul Creeper că o să ai 
parte de un timp foarte neplăcut aici. Pentru binele sufletului tău. 

Asta fusese anul trecut. Și Amelia era încă la azil, trei sute șaizeci 


și cinci de zile mai târziu. Fuseseră cele mai lungi și mai nefericite 
zile din viaţa ei. Viaţa de dinainte i se părea un vis îndepărtat acum. 
Parcă era viaţa altcuiva. Una pe care o citise în vreo poveste, pe 
undeva. Ameliei îi era dor de mama ei și de Căpitanul Funingine și 
trebuia să-și implore, în tăcere, ochii să nu verse vreo lacrimă. 

Lucrase pentru doamna Sharpe la spălătorie. Spălătoria era plină 
de femei și de fete cu fețe lipsite de expresie, care arătau de parcă li 
se scursese toată viața din ele. Împătureau rufele sau le spălau în 
chiuvete, sau le storceau cu un calandru. 

Nu exista muncă ușoară în spălătorie, dar stoarcerea la calandru 
era considerată de toată lumea ca fiind cea mai grea. 

Un calandru este o mașinărie care stoarce și netezește hainele 
ude. Pui rufele ude între doi cilindri de lemn și apoi dai de o 
manivelă de fier ca să împingi rufele printre cilindri. 

Era atât de greu să dai la manivelă, încât pe Amelia o durea tot 
corpul, iar doamna Sharpe stătea adesea în spatele ei, dându-i 
porunci răstite. Amelia nu știa dacă doamna Sharpe era într-adevăr 
o cotoroanţă sau dacă era doar îngrozită de domnul Creeper. 

- Haide, mocăito! Nu avem tot secolul la dispoziție, o certa 
doamna Sharpe. 

Și apoi domnul Creeper intra în încăpere cu mâinile la spate, mai 
degrabă ca un împărat care-și inspecta soldații decât ca un om 
inspectând un maldăr de rufe stoarse. 

- Nu-i destul de bine, spunea el. Vreau să văd o îmbunătăţire 
semnificativă după masa de prânz. 

Însă, oricât de mult trudea Amelia, întorcând manivela cât de 
repede putea, nu era niciodată destul pentru domnul Creeper, iar 
dacă maldărul de haine nu era îndeajuns de mare, nu mai primea 
cina și o ținea la muncă până la miezul nopții. 

În azilul de săraci, singurătatea era la ea acasă, iar Amelia nu avea 
niciun prieten. De fapt, nimeni nu avea vreun prieten în Azilul de 
Săraci al lui Creeper. Frica — acesta era obstacolul. Toată lumea era 
speriată. Dar frica era fără rost. Ameliei nu îi mai era frică. În 
schimb, era mânioasă. 

Simţea cum mânia i se ridică în piept, precum căldura printr-un 
horn. 

Își dăduse seama că lumea aceasta și toate lucrurile din ea 
aparțineau bărbaților. Mai puţin regina Victoria. Singura cale să fii 
femeie pe lumea asta, gândea Amelia mânioasă, era să ai o coroană 


pe cap. Pentru că într-adevăr lumea era condusă de bărbați. Bărbaţi 
cruzi, fără judecată, cărora nu le păsa niciodată de dorinţele și 
speranţele unei fete de zece ani ca ea. Bărbaţi ca ofițerul Pry. Bărbaţi 
ca domnul Creeper. Bărbaţi care credeau că fac bine, dar care, de 
fapt, făceau rău. Și, da, chiar și Moș Crăciun. Da, mai ales el. Moș 
Crăciun îi făcuse pe copii să creadă în magie, când de fapt o mare 
parte din viață era lipsită de magie. Ce putea fi mai crud decât să le 
dai oamenilor speranţă într-o lume fără speranță? Așadar, lui Moș 
Crăciun nu-i păsa. Nu se arătase decât într-un Crăciun. Nu. Nimănui 
nu-i păsa. 

Nimănui nu-i păsa că ei îi era atât de foame, încât ar fi putut să 
leșine. Dar când era în sala de mese, cu toate fetele și femeile bătrâne 
(băieții mâncau separat), doar uitându-se la zeama cenușie care le 
era servită de ajutoarele bucătăresei, dintr-odată nu-i mai era atât de 
foame. 

Fusese o fată, Emily, cu care șușotea uneori în dormitor, dar ea 
părăsise azilul când împlinise șaisprezece ani, la numai două 
săptămâni după ce sosise Amelia. 


-Întotdeauna să-ţi iei zeama de la Mary, ajutoarea de 
bucătăreasă, cea rotofeie, cu un coc în vârful capului, îi șoptise Emily 
în a doua noapte a Ameliei. 

Iar în ziua următoare Amelia le văzuse pe ajutoarele bucătăresei 
în șir, aplecate deasupra oalelor, punând cu polonicul lichidul 
cenușiu în castronașele vechi de tablă pe care fetele și femeile le 
întindeau spre ele. O ochise pe Mary imediat. Era singura care 
zâmbea. Avea o față rotundă și era mereu îmbujorată. Arăta ca un 
măr transformat în om. 

Și atunci Amelia se apropiase de Mary și îi întinsese castronașul. 

- Saltare, draga mea! Eşti nouă aici, nu-i așa? 


Amelia dădu din cap. Femeia a putut să vadă tristețea de pe fața 
Ameliei. 

- Să ai grijă de tine, bine? 

- Mulţumesc, murmură Amelia și se așezase înapoi la masă ca să 
descopere că, da, zeama era un pic mai puțin dezgustătoare cu zahăr 
în ea. 

Și tot căuta să-i vadă faţa lui Mary, pentru că era bună, 
prietenoasă, și-i făcea micuța scânteie de speranţă din suflet să 
lumineze ca o stea singuratică într-o galaxie foarte, foarte întunecată. 

Pe parcursul anului, Mary îi mai șoptea câte ceva despre viața ei, 
îndulcind monotonia azilului de săraci cu povestea ei. Ea se afla la 
azil de când se deschisese. Domnul Creeper avusese nevoie de cinci 
sute de oameni la azil ca să obțină aprobarea de funcționare, așa că 
bătuse toate străzile Londrei și o găsise pe Mary dormind pe o 
bancă, lângă Tower Bridge, înconjurată de porumbei. Îi făgăduise un 
loc cald și mâncare și o viață bună, ceea ce nu se întâmplase. Dar și 
când se ivise o ocazie pentru Mary de a părăsi azilul, ea n-o făcuse. 
Hotărâse să rămână, pentru că, după cum zicea ea: 

- Dacă asta era o șansă să vă fac pe voi, sărmanele micuțe, un 
strop mai puțin amărâte, atunci m-am gândit că o să rămân aici ca să 
vă îndulcesc zeama. 

Însă chiar și cu aceste mici mângâieri nu trecea o singură secundă 
din zi fără ca Amelia să nu viseze la un singur lucru: 

Evadarea. 

Visa să părăsească locul acesta oribil, să-l vadă din nou pe 
Căpitanul Funingine și să fugă departe de oraș, la țară. Sau oriunde 
în altă parte decât la Azilul de Săraci al lui Creeper. Și-n fiecare 
minut al fiecărei zile, ea pândea, ca o pisică urmărind o vrabie, 
momentul potrivit ca să dea lovitura. 


De patru ori ura pentru Moș Crăciun! 


N oș Crăciun stătea lângă sacul fără fund în 
fața tuturor elfilor în Atelierul de Jucării, pentru ultima oară în anul 


acela. Mulţi elfi stăteau la mese. Unii ţineau în mână ultimele jucării 
pe care le confecționaseră anul acela, gata să le lase să cadă în sac. 
- Ei bine, elfi, ar trebui să fiți mândri de voi înșivă, zise Moș 


Crăciun, ținând un ochi pe ceasul de pe peretele din spate al 
încăperii. 

Toţi aplaudară și ovaționară. Bobbette, specialista baloanelor de 
săpun, suflă baloane de săpun. Windy, cioplitorul de fluiere, suflă 
într-un fluier. Dimple, confecționerul jucăriilor poznașe, se așeză pe 
o pernă țiuitoare. Bella, scriitoarea de bancuri, râse. lar Clementine, 
cea cu părul portocaliu, crescătoarea de mandarini pitici, leșină de 
entuziasm. 

— Ho, ho, ho! râse Moș Crăciun. 

- Tu ne-ai făcut și mai mândri, zise Humdrum, împingându-și 
ochelarii mai sus pe nas. 

Lui Humdrum nu-i plăcea să vorbească în public din principiu, 
dar se lăsase furat de moment. Faţa lui era acum roșie ca hainele lui 
Moș Crăciun. Încercă disperat să se gândească la ceva amuzant sau 
înţelept sau profund de spus, dar nu se pricepea la cuvinte, mai ales 
la cuvinte pe care să le rostești în fața unui public, așa că zise doar: 

- De trei ori ura pentru M-M-M-Moș Crăciun! 

Elfii strigară de patru ori ura, pentru că în aritmetica elfă 
întotdeauna trebuia să adaugi una, să fie cu noroc. 

— Totul merge conform planului, zise Moș Crăciun. Și fără nici 
măcar un uruit de sub pământ. 

Când Moș Crăciun rosti acestea, un clopot făcu ding-dong. 

Moș Topo, care stătea lângă Moș Crăciun, se duse să răspundă la 
ușă. Erau copiii elfi de la grădiniță, însoțiți de educatoarea lor, 
Mama Loka. 


Moș Crăciun râse, fiindcă întâlnirile cu copiii îl înveseleau 
întotdeauna. 

- Ho, ho, ho! Salutare, copii! Intraţi, intraţi! Sunt o mulțime de 
jucării rămase din care să vă puteți alege! 

Copiii, îmbrăcați în tunicile lor multicolore și cu fețele luminoase, 
umplură încăperea tropăind cu saboţii lor micuți pe podea. Insă 
Humdrum începu să intre în panică. Moș Topo îi văzu fața și își 
dădu seama care era problema. Moș Topo șopti la urechea Mamei 
Loka: 

- Unde-i Micul Mim? 

Mama Loka zâmbi. 

- Chiar aici. 

- Splendid, zise Moș Topo, văzând o sută șaptezeci și doi de copii 
elfi, dintre care niciunul nu era Micul Mim. 

Atunci, Mama Loka tresări, dându-și seama că Micul Mim chiar 
nu era acolo. 

Humdrum intră în panică. 

Moș Topo se uită la ceasul lui. Trecuseră cinci minute peste ora 
Destul de Târziu, Ziua. Humdrum ieșise deja pe ușă, alergând acasă 
să verifice dacă fiul lui era acolo. 

Moș Crăciun văzuse toată agitația aceasta, dar nu auzise despre 
ce era vorba. 

- S-a întâmplat ceva, Moș Topo? 

- Nu, nu, zise Moș Topo. Nu, nu, nu. Nicio problemă. E Destul de 
Târziu, Ziua, așadar e timpul să-ți iei sacul fără fund și să mergi la 
Câmpul Renilor. 

Moș Topo se forță să zâmbească, încercând să nu lase îngrijorarea 
să se risipească prin aer. 

- Haide, o lume întreagă așteaptă! 


Sania nouă 


xista un pachet uriaș, postat în mijlocul 
Câmpului Renului. Kip și Bibi stăteau lângă el. Bibi cea cu părul 
violet era Şefa Împachetării Cadourilor de la atelier, iar ultima sa 
însărcinare din an fusese să împacheteze acest cadou pentru Moș 
Crăciun. Bibi, cu o fundă în păr și cu centura făcută dintr-o panglică, 
arăta ea însăși ca un cadou împachetat și îi zâmbea bucuroasă lui 
Moș Crăciun. 

Iată o hârtie de împachetat foarte frumoasă, gândi Moș Crăciun, 
în timp ce străbătea pajiștea acoperită cu zăpadă. Stelute argintii 


strălucitoare pe un fundal lucios, cu o fundă roșie. Până și renii 
păreau impresionați. 

O mare mulțime de elfi nerăbdători se adunase în jur. Toţi purtau 
tunicile lor favorite. Cele mai multe dintre aceste tunici erau verde- 
intens sau roșii. A lui Moș Vodol era neagră. A lui Kip era cenușie, 
având brodate în față cuvintele: „NU MÂNCA NICIODATĂ 
ZĂPADĂ GALBENĂ". 

- Ei bine, nu mă aşteptam la un cadou, zise Moș Crăciun râzând 
și îl desfăcu repede, cu mișcări largi, aruncând hârtia cât colo, în 
timp ce mulțimea îl aplauda. 

Și iat-o! 

O sanie nouă. 

- Arată uimitor! exclamă Moș Crăciun, pentru că așa arăta. 

Roșie, strălucitoare, cu tălpici zvelte, argintii, și interiorul de lemn 
lustruit, era de două ori mai mare decât sania de dinainte și avea și 
mai multe dispozitive și cadrane la pupitrul de comandă. 

Moș Crăciun se urcă în ea și se așeză pe luxoasa banchetă de 
piele. 

— Foarte frumoasă, într-adevăr! 


Kip enumeră, cu vocea lui scăzută, somnoroasă: 

- Aici e busola, acesta e altimetrul care îți arată la ce înălțime ești, 
acela din spate e unitatea de propulsie... 

Moș Crăciun arătă spre un obiect ciudat, cu marginile rotunjite, 
conectat cu un fir la restul saniei. 

- Acela este telefonul, zise Kip. Te lasă să vorbești la cartierul 


general al Atelierului de Jucării când ești în văzduh. Tocmai l-am 
inventat. 

- Telefonul? 

- Da. Bine, iniţial l-am numit Iel-EIf-Home, dar toată lumea îi 
spunea greșit, așa că acum este un telefon. Ce părere ai? 

(Acuma, cititorule, știu la ce te gândești. Te gândești, dar hei, stai 
puțin, suntem în 1841 și telefonul nu avea să fie inventat decât în 
1849 de către un tânăr italian pe nume Antonio Meucci, iar un 
proiect similar avea să fie mai târziu patentat de Alexander Bell. Nu- 
i așa? Ei bine, ceea ce n-ai auzit tu niciodată a fost că amândoi, și 
Antonio, și Alexander, de fapt, au primit telefoanele în dar de 
Crăciun, de la Moș Crăciun, chiar în anul de după acesta despre care 
povestim, și că primul-primul telefon a fost cel inventat de acest elf 
singuratic, cu tunica lui cenușie.) 

- Un telefon! exclamă Moș Crăciun. Ce lucru minunat! 

Și apoi văzu cel mai uimitor lucru dintre toate, chiar deasupra 
panoului de comandă. Era o semisferă de sticlă, ieșită în afară dintr- 
un cadru de lemn. lar înăuntru erau mici nori luminoși, verzi, violet 
și roz, care se învârteau încet în mici vârtejuri și se întrepătrundeau, 
ca niște frumoase fantome în dans. 

- Wow! se bucură Moș Crăciun. Un Barometru al Sperantei 
încorporat. Bravo, Kip! Bravo, pe cuvânt. Îți mulțumesc foarte mult 
pentru cadoul meu de Crăciun! 

Se gândi că această sanie nouă ar fi putut fi un subiect grozav de 
Crăciun pentru Zăpada Zilei, așa că se uită în jur după Noosh, care de 
obicei era pe Câmpul Renilor la ora asta. Cercetă mulțimea din jurul 
renilor, dar nu, nu era acolo. Nu se vedea pe nicăieri, printre toate 
fețele acelea zâmbitoare. 

Până și Moș Vodol zâmbea. 

- Moș Vodol, ai văzut-o pe Noosh? 

Moș Vodol se scărpină în barbă, cu nervozitate. 

- l-am dat liber azi. 

- O, zise Moș Crăciun și avu presentimentul că era ceva în 
neregulă sau, cel putin, nu tocmai în regulă. 

Dar apoi se uită la sania strălucitoare, la cei opt reni ai săi și la 
mulțimea fericită și își recăpătă buna dispoziție. Trase adânc aer în 
piept și se adresă mulțimii: 

- ACEST CRĂCIUN O SĂ COMPENSEZE PENTRU ANUL 
TRECUT. O SĂ FIE CEL MAI UIMITOR DIN TOATE TIMPURILE! 


Iar mulțimea părea să fie de acord. 


Mușcătura 


e când Amelia împingea manivela 
calandrului în după-amiaza aceea în spălătoria întunecoasă, își 


aminti de Crăciunul trecut. Când murise mama ei. Când Moș 
Crăciun nu mai sosise. Și când toată speranţa pierise din lume. Se 
gândi la miorlăitul deznădăjduit de adio al Căpitanului Funingine. 
Toate aceste gânduri i se învârteau în minte continuu, ca manivela 
pe care o întorcea ea. 


Gândurile i-au fost întrerupte de râcâitul scaunului de podea 


când doamna Sharpe se ridică și trânti ușa, ieșind din încăpere. 

Celelalte fete aveau grijă să umple uriașa cadă cu apă fierbinte. 
Aceasta era ocazia Ameliei. Se furișă afară, prin aburii groși din 
spălătorie. Pe culoar putu auzi voci și pași. Alergă spre cea dintâi 
încăpere goală pe care o putu găsi și închise încetișor ușa în urma ei. 
Se uită la ferestre. Erau foarte sus, astfel încât trebui să se suie pe un 
scaun ca să deschidă încuietoarea ruginită a ferestrei, apoi își folosi 
toate puterile ca să încerce să deschidă fereastra grea. Nu se gândise 
mult. Știa că ăsta nu era un plan propriu-zis. Hornul căminului 
principal al azilului de săraci ar fi fost o idee mai bună, însă n-avea 
nicio cale de a ajunge acolo fără să fie observată. Braţele o dureau 
atât de tare, erau atât de obosite și de vlăguite de puteri de la 
întorsul manivelei calandrului, încât oricât împingea și împingea, 
fereastra nu se clintea. 

O, și apoi: 

— CE-ŢI ÎNCHIPUI CĂ FACI? 

Domnul Creeper. Izbi cu bastonul în podea și veni grăbit spre ea. 

- la mâna de pe mine, ticălos ordinar! strigă Amelia. 

Mâna lungă și osoasă a lui Creeper era chiar acolo, în fața ochilor 
ei, când încerca să deschidă fereastra. Așa că a făcut ceva. 

Ceva nesăbuit. 

Ceva prostesc. 

Ceva, era sigură, cu care Căpitanul Funingine ar fi fost de acord. 

L-a mușcat. 

Exact. Amelia l-a mușcat de mână pe domnul Creeper, înfigându- 
și dinţii în pielea lui cât de tare a putut. Și deși brațele ei nu mai 
aveau putere în ele, se dovedi că dinții ei aveau. 


- AAAAAAAAAAAAAAAA! se văită Creeper. ANIMALULE! 
SĂ IA CINEVA COPILA ASTA MONSTRUOASĂ DE PE MINE!!! 

Și, în câteva momente, doamna Sharpe o smulgea de lângă 
Creeper, care acum se holba la urma mușcăturii roșu-stacojiu de pe 
pielea lui. 

- Ei bine, îi zise el Ameliei, în timp ce fata se zbătea să scape din 
mâinile doamnei Sharpe. Douăsprezece luni și tot un animal sălbatic 
e! În continuare aceeași fată care mi-a dat un șut și anul trecut! La fel 
ca și neghiobul de taică-tău! 

- Ce știi tu despre tatăl meu? 


- L-am cunoscut pe când eram băiat. Am crescut pe aceeași 
stradă. Era un golan violent... A crezut că a face asta — arătă spre 
nasul lui rupt și coroiat — e totuna cu a călca pe coada unei pisici. 

Amelia zâmbi. Ea știa că tatăl ei fusese un erou. 

— Eşti la fel de neghioabă ca el. Du-o jos! În beci! Și închide-o în 
celula răzvrătiților! Și ACOLO SĂ RĂMÂNĂ! 

Astfel, Amelia fu târâtă în jos pe scări de doamna Sharpe și 
încuiată într-o cameră goală, fără nimic altceva decât un pat tare și o 
oală de noapte, și cu o fereastră mică și zăbrelit. Fata se așeză pe 
podeaua rece de piatră și își lăsă lacrimile să curgă șiroaie, simțind 
cum își pierde și ultimul strop de speranţă din corp. 

Copila care, odinioară, era plină de speranţă, acum rămăsese 
complet golită. Și, astfel, exact în același timp, pe cerul de la sud de 
Elfhelm, Aurora Boreală își mai pierdu ceva din strălucire. 


O aterizare forțată 


ȘI N oș Crăciun se înălță cu sania lui prin aerul 
înghețat al nopții și deja — comparativ cu anul trecut — lucrul acesta 


era un miracol. Presupunea că totul mergea conform planului, 
pentru că nu fusese niciun atac din partea trolilor. Zâmbi, uitându- 
se la lumea de dedesubt și la fundurile renilor din fața lui. Dar, 
trebuia să recunoască, Barometrul Sperantei din sanie nu lumina 


atât de tare cât i-ar fi plăcut lui. 

- Poți vedea luminile, Blitzen? Dar tu, Donner? Le vede vreunul 
dintre voi? 

Blitzen dădu din cap, fără să se uite în jur. 

Da, iată-le! Perdele vălurite de verde-pal și violet se răspândiră în 
văzduh. 

- Drept spre ele, renilor! îi îndemnă Moș Crăciun pe reni. Drept în 
lumină... ESTE ATÂT DE PALPITANT! 

Și tot corpul lui tremura de magie voioasă în timp ce călătorea 
prin Aurora Boreală, nevăzând nimic decât luminescența verde și 
violet (luminescenţă era al treilea cuvânt preferat al lui, după magie 
și ciocolată). Se simtea atât de binedispus și de fericit, atât de plin de 
încredere, încât putea face orice, chiar și să oprească timpul în loc. 

Știa, totuși, că dacă voia să facă asta, trebuia să se grăbească. Cu 
luminile Aurorei Boreale pretutindeni în jurul lui, se uită la ceasul 
din sanie. Trecuseră doar câteva secunde după Începutul Nopţii. 
Apăsă micul buton din mijlocul ceasului. Butonul pe care scria 
„STOP“. 

Și Moș Crăciun urmări cum secundarul se oprește și nu mai 
înaintează. 

— Și să stai așa, îi spuse el. 

Ninsoarea rămăsese suspendată în aer. Trecură pe lângă o pasăre 
mare, alb cu negru, complet nemișcată, sus, în înaltul cerului, cu 
aripile larg deschise. O gâscă polară încremenită în timp. După ce 
Moș Crăciun împărțea toate cadourile, gâsca aceasta, alături de 
restul lumii, va continua să se miște de parcă nimic nu s-ar fi 
întâmplat. Păsările aveau să zboare mai departe. Fulgii de nea aveau 
să cadă din nou. Copiii aveau să se trezească și să-și vadă cadourile 
în ciorăpei. Speranța avea să fie redată. 

Atunci rosti numele primului copil. Primul copil pe care îl 
vizitase el vreodată. 

- Amelia Wishart, zise, amintindu-și numele fetei de acum două 
Crăciunuri. 

Fata care îi trimisese o scrisoare. Scrisoare care plutise prin aer, în 
decembrie anul trecut, și aterizase pe versantul sudic al Marelui 
Munte. După spusele lui Pip, prinzătorul de scrisori care fusese de 
serviciu, nicio altă scrisoare nu ajunsese peste munte. De atunci, 
scrisoarea aceea stătuse mereu la el în buzunar. 

Și acul busolei se mișcă spre sud-vest, arătându-i direcția în care 


trebuia să cârmească. Prin urmare, trase de hățuri cu mâna dreaptă, 
în timp ce unitatea de propulsie se aprinse cu o lumină roșie, 
intensă. Vitezometrul indică „FOARTE REPEDE, ÎNTR-ADEVĂR“, 
altimetrul afișă „ÎN NORI“, iar Moș Crăciun și renii străbătură iute 
ca gândul cei trei mii de kilometri până în Londra. 


- Ho, ho, ho! râse Moș Crăciun în barbă, cu bucurie sinceră, când 
zbură peste Finlanda, Suedia și Danemarca. 

Trecând peste casele pe care avea să le viziteze mai târziu, în 
noaptea aceea, sau, mai bine spus, în același timp din noapte. Era 
hotărât să înceapă din Londra, cu Amelia, ca să-i poarte noroc. Și, în 
plus, ea îi trimisese scrisoarea aceea — o scrisoare foarte importantă. 
Iar el trebuia să încerce să-i ofere acestei fete cel mai fericit Crăciun 
dintre toate. În timp ce zbura, se hotărî să le vorbească renilor. Le 
vorbea adesea. El era, la urma urmelor, autorul uneia dintre cel mai 
bine vândute cărți din Elfhelm, Tălmaciul Renilor. 

- Să vă spun niște bancuri? 

Renii galopară mai repede, de parcă ar fi putut fugi de bancuri. 
Moș Crăciun nu pricepu aluzia. 

— Bine... Care e cel mai tare cadou din lume? Vreo idee? Nu? O 
tobă spartă. Pentru că nu poti s-o baţi! V-aţi prins? O tobă spartă! 
Ho, ho, ho! 


Privi în jos. Erau acum deasupra apei. 

- Salutare, mare! strigă el în jos. 

Apoi chicoti, gândindu-se la alt banc. 

- Marea n-a răspuns. Doar a făcut cu valul... V-aţi prins? Adică a 
făcut valuri. Adică a făcut cu mâna... din cauza valurilor... E atât de 
amuzant, nu-i așa? 

Renii nu răspunseră. 

- Mai vreți unul? Mai știu. L-ai auzit pe acela despre spiridușul 
al cărui cap rămâne înțepenit într-un... 

Moș Crăciun se opri. Totul era nemișcat, așa cum trebuia să fie. 
Sania încă mai zbura. Renii încă mai galopau prin văzduh. El încă se 
mai simțea bucuros. 

Dar. 

Dar, dar, dar, dar. 

Ceva se întâmpla cu Barometrul Sperantei. Bătu în el cu un deget. 
Apoi îi dădu un ghiont. Dar nu era nicio îndoială — luminile se 
stingeau. 

— Vai de mine, zise Moș Crăciun. Nu din nou. 

Afișajul altimetrului coborâse mai jos de „SUB NORI“. Moș 
Crăciun le strigă renilor: 

- Mai sus! Nu am ajuns încă în Londra! 

Renii făcură toate eforturile, dar nu păreau în stare să se ridice 
mai sus. 

- Blitzen? Te străduiești? Blitzen, dacă ţi se pare că e greu, ridică- 
ți capul. 

Blitzen și-l ridică. 

Moș Crăciun luă obiectul acela numit telefon și zise: 

— Alo? 

O voce îngrijorată îi răspunse: 

— Alo? 

Era Moș Topo. 

- O, salutare, Moș Topo! Voiam doar să verific că nu s-a întâmplat 
nimic rău în Elfhelm. 

Moș Topo își drese glasul, la celălalt capăt al firului. 

- Rău? Nu. Nu. Totul este chiar foarte bine. De ce întrebi? 

- Am o mică problemă cu renii. Se pare că nu suntem în stare să 
zburăm destul de sus. lar Barometrul Sperantei arată un pic cam, 
ăăă, fără speranţă. 


Moș Crăciun știa că dacă nivelurile speranţei erau scăzute, asta 
însemna una din două: necazuri în lumea oamenilor sau necazuri 
acasă, în Elfhelm. Sau ambele. 

Moș Topo tuși, nesigur: 

- Totul este în regulă, Moș Crăciun. Poţi să-ți vezi de drum. 

Și Moș Crăciun zări luminile slabe ale Londrei, înainte. 

- Prea bine, Moș Topo, zise Moș Crăciun, în timp ce sania coborî 
mai mult. 

Iar Moș Topo mai zise: 

— Ai grijă pe acolo. 

Moș Crăciun privi pe lângă sanie, în jos. Uitase cât de mare era 
Londra — toate clădirile acelea luminate de lună și bisericile care 
păreau că se înșiră la nesfârșit, cu râul Tamisa șerpuind pe mijloc. 
Simti un gol în stomac, apoi un fior și îi văzu pe reni încordându-se 
din nou. 

- Nu suntem încă pe Strada Haberdashery! 

ÎI văzu pe Blitzen întorcând capul, aruncându-i o privire 
disperată. 


- O, dragii mei reni! Haideţi! O să izbutiți! Rămâneți în aer! 

Se uită la altimetru. Indica „ÎNGRIJORĂTOR DE JOS, DAR AR 
TREBUI SĂ FIŢI BINE“. Apoi, câteva secunde mai târziu: „NU, DE 
FAPT E PREA JOS. AR FI MAI BINE SĂ INTRI ÎN PANICĂ“. 

Moș Crăciun se uită după un loc potrivit de aterizare. Trebuia să 
fie undeva pe aproape. Și trebuia să fie plat și destul de larg și de 
retras. De preferat, un acoperiș. Dar ce acoperiș ar fi fost destul de 
mare? 

Și atunci îl văzu. 

Cea mai mare casă din toate. 

Avea o sută de ferestre, toate înalte și ordonate, ca niște soldați în 
poziție de drepți. De fapt, acum, dacă tot am pomenit de asta, chiar 
erau niște soldați postați în dreptul porților, purtând niște căciuli 
înalte, din blană neagră de urs. O casă atât de mare! Era mai mare 
decât Atelierul de Jucării. Era mai mare decât orice clădire din 
Finlanda. Era perfectă. 

- Prea bine, renilor, strigă el, o să aterizăm! Donner, Blitzen, 
vedeți acoperișul acela? Acolo ne îndreptăm. Voi, ceilalți, nu 
încetiniți până ce nu ajungem acolo! 

Dar ei încetineau. Și sania se clătina. Și atunci el observă ceva. 
Soldaţii cu căciuli înalte nu mai stăteau în poziție de drepți acum. Își 
îndreptară armele spre sanie. 

Bum! 

Răsună o detunătură. Și un glonț șuieră pe lângă ei. 

Bum! 

O altă detunătură. 

Glonţul găuri o latură a saniei. 

- Nu, nu, nu! 

Asta era o veste rea din două motive. În primul rând că lui Moș 
Crăciun nu-i plăcea ideea că el sau renii lui ar putea fi împușcați. Și, 
în al doilea rând, dacă soldații se mișcau și trăgeau cu armele, asta 
însemna că timpul începuse din nou să curgă. 

Și, da — iată! — întreaga Londră era în mișcare. Cu trăsuri și cai și 
cu oamenii care se duceau la slujba de noapte de la biserică. 

Se uită la ceasul din sanie. Era doar Începutul Nopţii, dar putea 
vedea că secundarul ticăia acum înainte. Apăsă cu putere butonul 
de „STOP“, dar nu se întâmplă nimic. Observă că Barometrul 
Sperantei era acum doar o sticluță goală. 

— A, murmură el, când sania plonjă cu repeziciune prin aer. 


Văzu acoperișul pe care îl țintiseră. Era prea înalt acum. Nu aveau 
cum să ajungă pe el. Le trebuia mai multă magie. 

- Clopoţei, clopoței, veseli sună iar! cântă el. 

Bum! 

Și glontul trecu prin sacul lui Moș Crăciun, iar monedele de 
ciocolată căzură într-o ploaie aurie. 

- O zăpadă ca-n povești am primit în... 

Moș Crăciun închise ochii și se pregăti de ciocnire. 

Trosc! 

Numai că, în loc să se ciocnească de zidul de piatră, copitele 
renilor intrară într-o fereastră mare. Lemnul și sticla se sfărâmară și 
se făcură țăndări înaintea lor. 

- O, cheleș-beleș, se înfurie Moș Crăciun, folosind cea mai urâtă 
înjurătură a spiridușilor pe care o știa, în timp ce intra în viteză pe 
fereastră, în urma renilor. 

Buf! 


Renii alunecară pe podeaua camerei lungi, apoi își încurcară 
copitele într-un covor pufos, cu model, după care se proptiră toți 
grămadă într-o masă. Moș Crăciun fu aruncat din sanie. Se izbi de 
perete. Apoi o vază gigantică de pe masă începu să se clatine, să se 
legene, să se bălăngănească. Și, în cele din urmă, căzu. Nimeri drept 
în creștetul capului lui Moș Crăciun și se sparse într-o mie de bucăți. 

Se auzi un strigăt puternic. Și nu de la Moș Crăciun. 


Un oaspete regal 


Ibert! strigă vocea. 
Era o tânără. Purta o cămașă de noapte lungă și albă și stătea 


ridicată în capul oaselor într-un pat foarte mare cu baldachin, într-o 
cameră cu cel mai pufos și mai moale covor pe care călcase vreodată 
Moș Crăciun (și el călcase pe o mulțime de covoare). Femeia citea 
ceva care semăna puțin cu o revistă. Moș Crăciun era mai puțin 
interesat de ce anume citea tânăra, ci, din contră, de ce anume purta 
pe cap. 


O coroană. 


De aur, incrustată cu nestemate și strălucitoare. 

Și o purta chiar și când stătea în pat. 

Regina Victoria. 

Regina Angliei. Cea mai puternică femeie de pe pământ. lar el 
tocmai dăduse buzna, spărgând totul în cale în dormitorul ei. 

- ALBEEEEEERRRTTT! 

Avea o voce foarte puternică pentru o femeie atât de mărunțică. 

— Cheamă gărzile! Și ia-ți pușca! Avem un intrus! Un francez mare 
și gras, cu barbă, care tocmai s-a prăvălit în dormitorul regal cu 
ajutorul unor cai-diavoli zburători. lar unul este CHIAR foarte 
agitat! 


- De fapt, sunt reni. Și eu nu sunt, ăă, francez. Daţi-mi voie să vă 
explic. 

Un bărbat înalt și slab, cu o față de copil și cu o mustață pufoasă 
care părea făcută din vată, își făcu apariția. Intră în cameră îmbrăcat 
în pijamale în dungi și cu o pușcă în mâini. Indreptă pușca spre Moș 
Crăciun. 

- E în regulă, mielușico. L-am p-p-p-prins. 

— Zboară-i creierii, Albert! Fii bărbat măcar odată! 

Moș Crăciun observă că mâinile lui Albert tremurau. La fel și 
pușca. 

— Ascultaţi, reluă Moș Crăciun. Îmi pare foarte rău pentru toate 


acestea. Și o să curățăm toată mizeria. 

- O, te rog, nu-ți face griji pentru mizerie, zise Albert. Avem 
servitori. 

Regina Victoria se uită mânioasă la Albert. 

- Albert! Ce faci? De ce ești atât de, atât de... regal în situaţia asta? 

- Păi, sunt regal, dulceaţă. 

- Dar el e un intrus. Foarte posibil francez. 

- De fapt, finlandez, cu influente elfice, dar acestea au venit pe 
parcurs, adăugă Moș Crăciun, dornic să ajute. 

Regina Victoria îl fulgeră din ochi pe soțul ei, cu obrajii roșii de 
furie. 

-În timp ce tu atârnai jucărioarele în copacul ăla caraghios pe 
care l-ai comandat din Norvegia, bestia asta păroasă a venit în zbor 
cu diavolii săi de cai și a încercat să mă răpească! 

Moș Crăciun se supără auzind acestea. Tatăl lui poate că fusese 
un răpitor, dar el cu siguranţă nu era. 

— Nu am încercat să vă răpesc. 

Exact când rosti acestea, Blitzen decise că fix acum avea nevoie la 
toaletă. Chiar acolo, pe covorul cel gros. O grămadă mare, aburindă 
de balegă maronie de ren. 

- O, nu! se văicări regina. Unul dintre caii-diavoli a făcut o 
puturoșenie pe covorul regal! 

Moș Crăciun oftă, aruncându-i o privire lui Blitzen. 

— Îmi pare foarte rău pentru asta. 

- Împușcă-l, Albert! Împușcă-l pe păros. Și apoi împușcă-i bestiile 
de cai-diavoli! 

Pușca tremura în mâinile lui Albert. 

- Bine. Bine. Am s-o fac. Pot s-o fac, nu-i așa? 

- Bineînţeles că poți s-o faci, dovlecel, zise regina, ceva mai 
îmblânzită. Haide, dulcele meu prinț german. Impușcă-l în 
burdihanul ăla! De fapt, nu, că s-ar putea să ricoșeze. Ţintește-i fața. 

- Mi se pare greșit, știi, s-o fac chiar aici. 

Regina Victoria păru din nou mânioasă. 

- Ei, atunci, am s-o chem pe baroana Lehzen... BAROANĂ! 
BAROAAAANĂAA! 

Prinţul Albert dădu ochii peste cap. 

- Nu dragonul de casă! 

Apoi, o doamnă în vârstă, foarte corpolentă, cu umeri largi și 


braţe groase, cu fire de păr în barbă și cu o rochie lungă și neagră, 
intră în dormitorul regal. Arăta de parcă ar fi înghiţit o viespe. 

- Ge ze-ntâmplă, Înăldzimea Voazdră? întrebă ea, cu accent 
german. 

— Avem un intrus și trebuie împușcat. Albert! Dă-i baroanei pușca 
imediat. 

Dar baroana nu avea nevoie de pușcă. Se duse la Moș Crăciun și-l 
apucă strâns de nas. Apoi răsuci. Apoi împinse. Moș Crăciun nu mai 
cunoscuse niciodată o astfel de durere. Se tinu de nas și căzu pe 
spate, pe podea. 

Baroana se întoarse spre regină. 

- Gu mulți ani în urmă, înainte ză fiu guvernanda voazdră, 
obișnuiam ză barticib la îngăierări de stradă. Între gelelalte fete 
wrestleri eram gunosgută ga Teroarea din Hannovra. 

Moș Crăciun se uită, cu groază, cum femeia se apleacă și-l ridică 
de la podea, apucându-l de tunică și de pantaloni. Începu să-l legene 
într-un cerc larg. Albert își puse mâna la ochi. 

- Zdrobește-l, baroneasă! o îndemnă regina Victoria, aplaudând 
încântată. Aruncă-l pe fereastră! 

lar renii priviră îngroziți cum baroneasa Lehzen se învârti ca un 
titirez, din ce în ce mai repede, până când, cu un răcnet din rărunchi, 
îi dădu drumul. Moș Crăciun se înălță prin aer pentru a doua oară 
în seara aceea și zbură pe aceeași fereastră pe care intrase câteva 
minute mai devreme. 

— Auf Wiedersehen, porc francez răpitor! strigă ea, cu un mic 
grohăit amuzat în glas. 


Dasher vine în ajutor! 


N oș Crăciun zbură prin aer și începu să 
cadă la fel de repede ca o budincă de prune. Dar, stai, ce era 


străfulgerarea aceea ca o umbră ce săgeta spre el? 
Era Dasher! Cel mai rapid dintre toţi renii. Plonjă și făcu o voltă 
sub Moș Crăciun exact înainte ca acesta să atingă pământul. 


Bum! 

Soldaţii trăgeau din nou, așa că Dasher îl duse pe Moș Crăciun 
înapoi în dormitorul regal. Când ajunseră, Moș Crăciun văzu că 
regina Victoria ținea acum pușca și țintea drept spre el. 

- Cum fac asta? întrebă ea. 

Moș Crăciun se holba la pușcă. 

- Ce anume? 

- Caii-diavoli zburători. Cum zboară? 

Lui Moș Crăciun nu-i plăcea că ea le spunea renilor cai-diavoli, 
pentru că renii erau niște ființe sensibile, mai ales Prancer, și nu le 
plăcea să fie insultați. 

— Sunt reni. N-au nimic de-a face nici cu caii, nici cu diavolii. Sunt 
niște fiinţe foarte speciale. Și zboară datorită magiei. Există magie în 
aer pentru că e Crăciunul. Însă e nevoie de și mai multă. De aceea 
ne-am prăbușit și am nimerit pe fereastra dumneavoastră. Au fost 
niște defecţiuni de zbor... 

— Deci, tu cine naiba ești? 

- Sunt Moș Crăciun! 

— Moș Crăciun? Adică cine? N-am auzit niciodată de tine. 

- Eu da, prunișoară, zise Albert tensionat, de parcă fiecare cuvânt 
pe care l-ar fi rostit ar fi fost de porțelan. Am auzit de el de la 
Henrik. ÎI mai știi? Prietenul meu norvegian. Cel de la care am luat 
pomul. El este omul care a făcut înconjurul lumii în Ajunul 
Crăciunului și le-a dat cadouri tuturor copiilor în urmă cu doi ani. 

- O, da. Am auzit de asta. Ce lucru înfiorător! Să te furișezi în 
dormitoarele oamenilor. 


Moș Crăciun clătină din cap. 

- Eu nu mă furișez deloc. Vedeţi, eu opresc timpul în loc. Mă rog, 
asta-i ideea. Să folosești magia ca să le dai oamenilor speranță, ceea 
ce, în schimb, ajută la crearea magiei. 

Asta o înfurie pe regină. Și faţa ei furioasă era una dintre cele mai 
furioase fețe furioase din istoria omenească. 

- Dând o spargere în Palatul Buckingham? Abia ne-am mutat aici. 
Uită-te la dezastrul pe care l-ai făcut. 

Prinţul Albert ridică o mână. 


— Ai permisiunea să vorbeşti, zise regina. 

- Voiam doar să atrag atenția că mai avem alte două sute cincizeci 
și două de dormitoare, obrăjori catifelați. 

- Asta n-are nicio legătură. Baroneasă, dă-i o palmă! 

Baroneasa îi dădu bietului Prinţ Albert o palmă puternică peste 
față. 

- A fost un accident, zise Moș Crăciun, referindu-se la fereastră. 
Îmi pare foarte rău. 

Doi soldaţi de afară sosiră acum în dormitor, un pic fără răsuflare, 
după ce alergaseră pe scări. 

- La dispoziția dumneavoastră, Maiestate! 

Regina dădu din cap spre soldaţi, dar mai avea o întrebare pentru 
Moș Crăciun. 


— Ştii cu cine vorbești, nu-i așa? 

- Da. Sunteţi regina Angliei. 

- Da, confirmă regina. Practic, regina Regatului Unit al Marii 
Britanii și al Irlandei și conducătoarea Imperiului Britanic, care 
cuprinde majoritatea teritoriilor. Așadar, s-ar putea spune cea mai 
importantă persoană din întreaga lume. 

- Să-l ucidem pe intrus? întrebară soldații. 

— Sunt de părere că ar fi o lipsă de maniere să-l ucizi pe Moș 
Crăciun, interveni Albert. 

- la mai taci, Albert, zise regina Victoria. 

Și apoi îi aruncă lui Moș Crăciun o privire lungă și aspră. 

— Cum știm că ești chiar Moș Crăciun? 

- Renii zburau. Cu siguranță asta e o dovadă de magie. 

- Presupun că e un pic ciudat, se gândi regina Victoria. Dar multe 
lucruri sunt ciudate. De pildă, peștii. Și buricele. Și săracii. Ar trebui 
probabil să nu te împușcăm, totuși. 

Moș Crăciun era încântat la culme. 

- O, vă mulțumesc. Asta chiar e o ușurare. 

- Nu. O să pun să fii spânzurat, în schimb. 

Moș Crăciun înghiți în sec. Trebuia să se gândească la ceva. Prin 
urmare, închise ochii și se gândi foarte profund. Fu cuprins de un fel 
de vis. Văzu o fetiță nefericită de opt ani care semăna foarte tare cu 
regina Victoria. Ea se afla într-o cameră plăcută, plină de lucruri 
uimitoare — un căluţ-balansoar, titirezi, servicii de ceai, o sută de 
păpuși —, dar era certată aspru de o femeie cu părul strâns într-un 
coc. O baroneasă Lehzen mai tânără. 

- Vreau la mămica, scâncea fata spre guvernanta ei. Unde e 
mămica? 

- Eşti FOARTE NEASCULTĂTOARE, Victoria! răcni baroneasa. 
Trebuie să te educ să fii o lady! Ai putea fi regină într-o bună zi. 

— Dar eu nu vreau să fiu regină! 

- Nu mai spune asta, altfel nu mai primești niciun cadou de 
Crăciun. 

- Singurul lucru pe care mi-l doresc de Crăciun este să nu fiu 
regină — niciodată, niciodată, niciodată! 

Și, astfel, Moș Crăciun deschise ochii și spuse exact ceea ce auzise 
în minte. 

- Singurul lucru pe care vi l-aţi dorit de Crăciun, când erați 


copilă, era să nu fiți regină — niciodată, niciodată, niciodată! 

Regina Victoria păru foarte, foarte întristată. Într-adevăr foarte, 
foarte tristă. Poate chiar mai tristă de atât. 

- Cum de știi asta? 

- Pentru că eu sunt Moș Crăciun. 

Ea lăsă pușca jos și bătu o dată din palme, cerându-le gărzilor și 
baronesei Lehzen să plece. Când și ultimul gardian ieși din încăpere, 
regina se cufundă în gânduri, în timp ce Blitzen începu să molfăie 
draperiile luxoase. 

- N-am fost un copil fericit, știi? Toată lumea se aștepta de la mine 
să mă port într-un anumit fel pentru că urma să devin regină. E 
foarte multă presiune, când toată lumea se așteaptă de la tine să 
devii cineva important. Inţelegi? 

Moș Crăciun cunoștea sentimentul. 

- Pe deplin, zise Moș Crăciun. Da, chiar înţeleg. 

— Aveam multe jucării, dar nu exista nicio magie. 

Moș Crăciun simți c-ar vrea s-o înveselească, așa că începu să-i 
cânte Clopoței, clopoței. 

- Ce faci? îl întrebă ea. 

- Cânt Clopoței, clopoței. 

— De ce? 

- Ca să vă înveselesc. 

Regina Victoria izbucni în râs. Albert păru îngrijorat. 

- Draga mea, unul dintre caii-diavoli mănâncă draperia. 

- Nu e cal-diavol, zise regina. E un ren. 

Și apoi îi zâmbi lui Moș Crăciun. lar Moș Crăciun îi zâmbi și el, la 
rândul lui. 


Stampila regală de autorizație 


A . egina Victoria îi ceru scuze lui Moș Crăciun. 
li părea foarte rău. 


— Să dăruiești magie copiilor, ce lucru minunat! zise ea. 

- Necazul, se plânse Moș Crăciun, este că magia nu este foarte 
magică în momentul ăsta. 

Arătă spre fereastra spartă și draperiile care fluturau în vânt ca să- 
și întărească spusele. 

— Anul trecut n-a fost niciun pic de magie. Crăciunul nu a mai 


avut loc. Și Crăciunul trebuie să aibă loc anul ăsta... Eu n-am avut 
nimic când am fost copil, suspină Moș Crăciun. Mă rog, aveam o 
păpușă făcută dintr-un nap. Și o sanie. Dar nu ca aceasta. 

Făcu semn spre sania mare și roșie și observă o mică pâlpâire de 
lumină în Barometrul Sperantei. 

Regina avea mai multe de spus. 

- Mi-ar fi plăcut să cred în magie. Să știu că unele lucruri nu pot fi 
explicate. Să existe un pic de mister. Asta ar fi îmbunătăţit totul. Vezi 
dumneata, n-a existat vreo magie în viața mea, niciodată. Tot ce am 
făcut eu era plănuit dinainte, iar asta poate fi o viaţă la fel de 
monotonă precum ceața Londrei. 

Regina Victoria străbătu cu graţie dormitorul în cămașa ei de 
noapte, ajungând la o masă mică, de epocă, de culoarea castanului, 
la care se așeză și scrise un bilețel. Și, odată ce sfârși de scris, luă o 
ștampilă de lemn și o apăsă pe bucata de hârtie. Aceasta lăsă pe 
hârtie o pată mare, roșie, cu imaginea unei coroane în centru. 

- Ștampila Regală de Autorizatie, zise ea cu mândrie. Poftim! 
Dacă dai de vreun necaz, arată-le asta. Arată scrisoarea asta oricui și 
va ști că a fost scrisă chiar de mine. 

Moș Crăciun se uită la scrisoare. Nu era o scrisoare lungă. Spunea 
doar: 


| Doamna 


(stimă, 


e TLU ANLAII NUET 


Dragă oricine ai fi, fii amabil cu omul acesta. 
Cu stimă, a ta, Regina Victoria. 


Moş Crăciun simti un val de căldură în burtă. 
- Multumesc. E plăcut să ai prieteni sus-puși. 
Ea schiță un zâmbet. 

- La fel. 

- Ce v-ar plăcea de Crăciun? o întrebă el. 
Regina Victoria se gândi destul de mult. 


- India mi-ar face plăcere. 

- India? se miră Moș Crăciun. Cred că India e un pic cam mare. 
Pare un pic... greșit să-i dai cuiva o țară. 

- Ei bine, India va fi a mea într-o bună zi. Te asigur. Dar, între 
timp, ar merge și un ceainic. 

- Cred că am unul în plus, zise Moș Crăciun. 

Se duse la sacul fără fund. Își vârî mâna înăuntru și își dori un 
ceainic potrivit — unul alb, cu un model albastru, drăguţ, de sălcii 
plângătoare — și, numaidecât, simți porțelanul neted și rece al 
mânerului unui ceainic în palma lui. Il scoase afară. 

- Da! se bucură regina Victoria. Este exact cel pe care mi-l 
doream. 

Moș Crăciun dădu din cap. 

- Mai am o grămadă de cadouri de împărţit, zise el, în timp ce se 
urca în sanie și lua frâiele. 

— Și dacă te prăbușești din nou? întrebă regina, arătând sincer un 
pic îngrijorată. 


Moș Crăciun văzu că acum lumina un pic de speranţă în 
barometru. Poate că această întâlnire cu regina fusese de ajuns ca să 
fie din nou puțină speranţă în aer. Moș Crăciun apăsă pe butonul de 
stop al ceasului și, da, funcționa din nou. 

Oarecum. 

Regina Victoria se opri din mers. Deveni la fel de nemișcată 
precum portretele în ulei de pe pereți. Însă, apoi, reîncepu să se 
miște, foarte încet. 

- Bine, dragii mei. Timpul a încetinit, dar nu s-a oprit de tot. Ar fi 
mai bine s-o pornim la drum și să sperăm că noi suntem îndeajuns 


de rapizi, iar ei prea lenți ca să ne poată observa pe cer. 

lar renii au pornit, sărind prin fereastra spartă și luându-și zborul 
pe cerul Londrei. Puțin hurducat, dar au reușit să zboare în 
siguranţă peste biserici și case și peste domul rotund ca o ceapă al 
Catedralei Saint Paul, trecând pe lângă porumbeii ce băteau din 
aripi incredibil de încet, până ce au aterizat pe acoperișul de ardezie 
de la numărul 99 pe Strada Haberdashery. 

Pe stradă, dedesubt, un bărbat și o femeie mergeau braț la braț. 
Aproape că stăteau nemișcați. Dar nu chiar. Bărbatul fuma o pipă. 
Și-o scoase din gură cu mișcări extrem de lente. Atunci Prancer, care 
stătea puțin cam nesigur pe acoperiș, alunecă pe o ţiglă, tigla se 
desprinse și apoi începu să alunece, foarte încet, peste celelalte. 

Moș Crăciun se aplecă în sanie și apăsă de mai multe ori butonul 
de oprire, dar tigla continuă să se miște. 

— Vai de mine! 

Timpul trebuia să se oprească — complet. Nu putea doar să se 
poticnească sau să-și încetinească mersul. Erau 222892951 de copii 
cărora trebuia să le dea cadourile. Ceea ce însemna o mulțime de 
copii. Așa că, da, timpul trebuia să se oprească. 

Ceea ce nu știa el — dar era pe cale să descopere — era că o parte 
din răspuns se găsea chiar la baza hornului de aici. Hornul deasupra 
căruia păși el și intră, coborând prin simpla putere a gândului. Când 
trecea prin el, observă, în partea de sus, niște urme de degete în 
funingine. După cât de mici erau, clar aparțineau unui copil. 

Hmmm, se gândi Moș Crăciun. Și acel mic hm urma să crească 
într-unul mare, foarte îngrijorător de-a dreptul. 


Fata cu barbă 


a A 3 
eva nu era în regulă. 


Moș Crăciun o putu simti chiar înainte de a vedea patul. 

Apoi văzu patul. 

Și tresări. 

Amelia crescuse. 

Moș Crăciun știa că avea zece ani și știa că e o mare deosebire 
între opt ani și zece ani, dar acum ea ocupa tot patul. Și avea o burtă 
cât a lui Moș Crăciun. Și sforăia ca un porc răgușit. 


Privi în jur. 

Locul arăta la fel ca în urmă cu doi ani. 

Pereții goi, cu vopseaua scorojită. Apa picura din tavan, din 
pricina unei spărturi în acoperiș. Și unde era pisoiul? Nu era niciun 
semn sau vreun miros de la pisoiul negru care dormea pe patul ei 
data trecută când fusese el aici. 

Și lângă patul Ameliei era o sticlă. 

O sticlă de whisky. 

Fetele de zece ani beau whisky în zilele astea? 

Apoi văzu ceva pe fereastră. O umbră micuță căzând iute — în 
timp real — și atingând pavajul cu un trosc! 

Moș Crăciun văzu la lumina lunii cioburile țiglei sparte pe jos. 
Perechea pe care o zărise mai devreme nu se mai vedea pe nicăieri. 
Ningea liniștit. 

O scândură a dușumelei scârțâi. 

Atunci Amelia se ridică în capul oaselor în pat și avea o barbă la 
fel de stufoasă ca a lui Moș Crăciun, și la fel de mare, de zbârlită și 
de neagră ca a lui Moș Vodol. Și arăta de vreo patruzeci și nouă de 
ani. 

- Tu nu ești Amelia. 

- Ce cauti în camera mea?! răcni omul, care avea o voce dogită și 
arăta (și mirosea) ca un pirat. 

Bărbatul apucă sticla goală de whisky și-o aruncă în capul lui 
Moș Crăciun. Moș Crăciun se feri și sticla se sparse de perete. 

— Vai de mine! făcu Moș Crăciun. 

Apoi băgă mâna în sac după ceva ce i-ar fi putut plăcea 
bărbatului aceluia. Scoase un petic de acoperit un ochi. 

-S-ar putea să-ți placă ăsta, îi spuse Moș Crăciun, căci o să te facă 
să arăţi și mai mult a pirat. 

Bărbatului nu-i plăcu. 

- Eu nu arăt deloc a pirat. Dar tu, da. Arăți ca un pirat roșu și 
mare. 

Atunci, Moș Crăciun găsi o grămăjoară de monede de ciocolată în 
sacul lui. 

- Eu sunt Moș Crăciun. Nu sunt hot sau ceva. Te rog, ia astea! 

- Monede? zise omul. 

- Monede din ciocolată, zise Moș Crăciun. Cea mai bună ciocolată 
făcută de elfi. 


- Făcute din ciocolată? Ce idee bună! zise bărbatul. 

Mușcă dintr-una. 

- Trebuie să le scoţi ambalajul, îi explică Moș Crăciun. 

— O, da. Înţeleg. 

— Îmi pare rău că te-am speriat. Ascultă, tu ești tatăl Ameliei? 

- Cine-i Amelia? 

- Locuiește aici. Am crezut că locuia aici. 

Bărbatul se gândi puţin. 

- Păi, eu stau aici de vreun an. Însă vecinii zic că femeia care a 
locuit aici, înainte, a murit... Avea o fată, dar n-am aflat niciodată ce 
s-a întâmplat cu ea. 

Moș Crăciun tresări. Simti că i se face rău, amintindu-și de 
scrisoarea de la Amelia. Aceea pe care i-o trimisese înainte de 
Crăciunul care n-a mai avut loc. 

- Bine, zise Moș Crăciun. Înţeleg. Păi, mulțumesc. Și acum am s-o 
iau din loc. 


Iar bărbatul fu surprins să vadă că, în loc să se îndrepte spre ușă, 
Moș Crăciun se îndreptă spre șemineu. 

- Cum o să încapi pe horn? 

- Prin magie, îl lămuri Moș Crăciun. Crăciun fericit! 

Și Moș Crăciun dispăru pe horn în sus, care în mod clar era prea 
îngust ca să încapă prin el un om în toată firea. 

Dar apoi, aproape de capătul hornului, Moș Crăciun se înțepeni 
puțin. Capul îi ieșise afară, dar se simțea ca și cum ar fi fost prins 
zdravăn în pumnul unui uriaș. 

- Ei, asta e puţin jenant, zise el, când toți renii de pe acoperiș se 
uitară la el. 


Comet râdea, cu mici norișori de aburi ieșindu-i pe nări. 

— Comet, chiar nu este amuzant! 

Blitzen își plecă încetișor capul, ca Moș Crăciun să se prindă de 
coarnele lui. Se tinu strâns și Blitzen se dădu, ușurel, înapoi. 

Poc! 

Moș Crăciun sări din horn ca dopul dintr-o sticlă. Din fericire, 
totuși, se ținea destul de bine de coarnele renului, așa că nu zbură 
prea departe. De fapt, făcu doar o mare tumbă peste cap și ateriză în 
spinarea renului. 

- Mulţumesc, Blitzen, zise el, aruncându-i o privire piezișă lui 
Comet. Un prieten de nădejde, ca întotdeauna! 

Apoi coborî din spinarea lui Blitzen și traversă cu atenţie 
acoperișul, până la sanie. 


Moș Crăciun ia o hotărâre 


șadar... 
Era de-a dreptul complicat. 


Felul în care funcționa magia. Aurora Boreală, oprirea timpului, 
zborul prin aer și toate celelalte. Depindea de multe, multe lucruri. 
Poate chiar de multe, multe, multe lucruri. 

Ca să explicăm amănunțit, ar trebui să scriem o mulțime de cărți. 
Mai exact, șapte mii patru sute și șaizeci și două de cărți. Și eu aș fi 
încântat să le scriu pe toate, dar mi s-ar toci degetele și mi s-ar face 
prea foame. 


Și, oricum, dacă explici magia cu prea multe amănunte, își ia 
zborul. Știţi, ca atunci când vedeți un fluture drăguţ și vreți să vă 
uitaţi mai bine la el, așa că vă apropiați de fluture și atunci fluturele 
își ia zborul și nu-l mai puteți vedea deloc. 

(Și dacă sunteți de părere că ultima frază nu are sens, va trebui să 
vă spun că în mod sigur are și că ați face bine s-o mai citiți o dată.) 

Însă pot să vă spun unele lucruri. În primul rând, Moș Crăciun era 
nedumerit. 


Ştia că se întâmpla ceva în Elfhelm. Ceva ce Moș Topo nu a vrut 
să-i spună. 


În mod sigur știa că Amelia Wishart dispăruse. lar Amelia 
Wishart era importantă. Ea fusese primul copil. Ea fusese aceea care 
sperase cel mai mult în primul Crăciun din lume. Speranţa era 
importantă. Speranţa era principalul ingredient. Însă, speranţa însăși 
este un alt tip de magie complicată. Amelia fusese cea care adusese 
destulă magie în aer pur și simplu crezând în ea. Și făcuse asta mai 
înainte ca orice alt copil din lume să fi știut despre Moș Crăciun. Ea 
crezuse. Nu neapărat în el. Ci în posibilitate. În acel tip de 
posibilitate care presupunea că un astfel de lucru precum să împarți 
cadouri fiecărui copil de pe pământ s-ar putea întâmpla cu adevărat. 

- Bine, le explică Moș Crăciun renilor sus, pe acoperiș. Uite, cred 
că putem să salvăm Crăciunul. Însă trebuie s-o găsim pe fata asta. E 
pe undeva prin Londra. Așadar... eu am s-o găsesc. 


Mergând printre oameni 


N oș Crăciun știa că niște reni pe acoperiș ar 
putea arăta un pic neobișnuit, mai ales când timpul curgea cu viteză 
normală, așa că îi mână, într-un zbor foarte împleticit, spre niște 
câmpuri de căpșuni acoperite de zăpadă dintr-un sat numit 
Hackney, la marginea orașului. 


- Acuma, renilor, ia vedeţi să nu faceți prostii! N-o să stau mult. 
Nici n-aș putea. 

Așa că Moș Crăciun s-a întors în Londra pe jos. Era o experiență 
mai degrabă stranie. În primul rând pentru că era atât de mohorâtă 
și de întunecoasă. 

De asemenea, nimeni altcineva nu mai purta un costum roșu- 
aprins, cu o căciulă la fel de roșie în completare. Singurele căciuli 
din jur erau negre, mai puțin bonetele purtate de femeile care ieșeau 
de la slujba de Crăciun. Toată lumea era îmbrăcată în culori foarte 
triste. El își scoase căciula roșie și o vârî în buzunar. 

De asemenea, nu vedeai nicăieri vreun ren sau vreo sanie. Și 
nimic nu mirosea a turtă dulce. Numai fum, noroi și bălegar de cal. 


-O lume fără magie, zise în sinea lui, poate fi un loc foarte trist. 

Celălalt lucru straniu era faptul că timpul ba se oprea, ba 
repornea. Era de parcă lumea ar fi fost o mașinărie mare și stricată, 
care ba mergea, ba se îneca. De bună seamă, el își dorea ca lumea să 
rămână nemișcată și în afara timpului, pentru că astfel ar fi avut mai 
multe șanse s-o găsească pe Amelia și să reușească să împartă toate 
cadourile. Trecu pe lângă orologiul unei biserici din apropierea 
străzii Haberdashery, care arăta că era douăsprezece și jumătate 
noaptea. Aceasta era ora Foarte Foarte Târziu, în sistemul de 
măsurare al timpului la elfi. 


Nu mai erau atât de mulți trecători acum. O bătrână stătea pe o 
bancă. Era complet știrbă, cu ochii lăptoși și purta un șal. Tocmai 
dădea de mâncare unor porumbei. Porumbeii se opriră din zbor, 
rămânând suspendaţi în aer. Apoi dădură din nou din aripi. Apoi se 
opriră iar. 

Moș Crăciun se duse și se așeză pe bancă, lângă femeie, în timp ce 
ea era încremenită în timp, iar când reveni la viață, se aplecă spre el 
și, mirosind a ceapă, zise: 

- Saltare, frumosule! 

O salută și el și o întrebă de Amelia, dar ea nu auzise niciodată 
acest nume, la fel cum nu auziseră nici porumbeii când au fost 
întrebaţi. 

Era o noapte întunecoasă, cu o ceață deasă în Londra. Prin 
urmare, când timpul se punea în mișcare, lucrurile cumva ba 
apăreau, ba dispăreau. Oameni clătinându-se spre casele lor, ieșiți 
din cârciumi, și cântând colinde de Crăciun. Un prinzător de 
șobolani, cu buzunarele pline de șobolani. La un moment dat, în 
drumul lui, Moș Crăciun văzu un târg de Crăciun. Toate tarabele pe 
roți erau goale, mai puțin una. O vânzătoare de castane. Moș 
Crăciun se duse la ea. 

- Castane? întrebă vânzătoarea de castane. 

Avea o față ascuțită și un șal împletit, foarte colorat. Ea își 
scărpină capul prin șal. 

— Cât vrei tu pentru trei parale. 

Moș Crăciun îi dădu trei bănuţi de ciocolată. Ea se uită lung la 
monede. 

- Ciocolată, îi explică el. 

Ea desfăcu una și o mâncă. Închise ochii și nu scoase niciun 
cuvânt câteva momente, pentru că se bucura din plin de gustul 
ciocolatei. 

- O, e o ciocolată foarte bună! 

- Știu. Și reprezintă, de asemenea, bani. 

Ea râse, bănuitoare. 

— Unde? 

-În Nord. 

Ea se gândi. 

- Manchester? 

- Nu. Mai departe... Lasă asta. Ascultă, nu vreau castane. Caut o 


fată. Numele ei e Amelia Wishart. Este... ăăă... o prietenă de familie 
și a dispărut. Are o pisică neagră. 

- Ei bine, s-ar putea să fie pe străzi. Dacă e norocoasă. 

- Norocoasă? Dacă trăiește pe străzi? 

Moș Crăciun își aminti de cele trei luni când Mătușa Carlotta îl 
obligase să doarmă afară, pe când era doar un băiețel. Și apoi cum se 
chinuise să-și păstreze căldura și adormise în expediţia lui spre 
Nordul Îndepărtat. Nopțile acelea sub cerul liber îi provocau și azi 
coşmaruri. 

- Sau ar putea fi moartă, bineînţeles. Câţi ani are? 

- Zece. 

- Păi, zece ani e o vârstă frumoasă. O vârstă rotundă. S-ar putea 
să fi murit din cauze naturale. 

— La zece ani? 

— Moartea nu e cel mai rău lucru care i se poate întâmpla unui 
copil pe aici. 

Moș Crăciun era cu totul zăpăcit acum. Și mai mult decât puțin 
îngrijorat. 

— Serios? Ce e mai rău decât moartea? 

Faţa ei păli și mai mult (și era deja foarte palidă). Nasul îi fremătă 
de parcă s-ar fi pregătit pentru un strănut care nu se mai producea. 
Și apoi făcu ochii mari de groază: 

— Azilul de săraci, șopti ea. 

Moș Crăciun se încruntă. 

- Ce e un azil de săraci? 

- Un loc îngrozitor. Îngrozitor. Îngrozitor. 

Continuă să tot repete cuvântul „îngrozitor“ o vreme. 

- Ei îi iau pe săraci. Am fost și eu acolo. Ei pretind că îţi fac un 
bine. Dar nu-ţi fac. Nu, nu... Eu am reușit să scap de acolo. Mi-a luat 
ani de zile. Unii nu sunt atât de norocoși. 

-În care azil ar putea fi? 

- Sunt o mulțime. Azilul Old Kent Road. Gracechurch. Bread 
Street. Azilul lui Smith. Azilul lui Creeper. Azilul Allah-o-îngăduie. 
Dowgate. Saint Mary-le-Bow. Azilul lui Jones... 


E e NAIL 

li dădu o listă cu atât de multe nume, încât Moș Crăciun nu mai 
știa de unde să înceapă. 

- Dar să sperăm că fata nu se află în niciunul. 

- Bine, zise Moș Crăciun. O să sper. 

Apoi pe chipul femeii trecu un soi de amintire, ca razele soarelui 
peste o stradă. 

- Zici că avea o pisică neagră, domnule? 

- Da. Cu un smoc alb în vârful cozii. 

Vânzătoarea de castane bătu din palme. 

- Stai puțin. Da. A fost o fată cu o pisică, că tot ai pomenit de ea. 
Exact acum un an! Voia să stea la mine acasă. Mi-a părut așa de rău 
că am refuzat-o. Dar, vezi dumneata, am o problemă cu pisicile și 
casa mea... ei bine, n-ar putea încăpea nimic în ea. Până și un 
spiriduș s-ar simţi înghesuit. 

- Mă îndoiesc, zise Moș Crăciun. Dar știi cumva unde s-a dus? 

— Îi era teamă c-o să fie trimisă la un azil. 

- O, nu! 

— Așa că eu am trimis-o la Catedrala Saint Paul, să întrebe de 
doamna Broadheart. Obișnuiam s-o caut eu însămi când dădeam de 
necaz, pe când eram tânără. Pe mine mă cheamă Bessie, apropo. 
Bessie Smith. 

Părea să aștepte ca Moș Crăciun să-i spună și el numele, dar n-o 
făcu. 

- Că mi-ai adus aminte. Magia mea nu e... vreau să zic, memoria 


mea nu mai e ce era... În ce parte e Saint Paul? 

În acel moment, ea încremeni. 

La fel de neclintită ca toate lucrurile din jur. Ca și fumul din 
castanele pe care le prăjea. 

- Mulţumesc, zise Moș Crăciun, știind că ea nu-l putea auzi. 
Apoi porni grăbit în direcția pe care i-o indica degetul ei 
nemișcat, încercând să ajungă la destinație înainte ca timpul să 

pornească din nou. 


Pisoiul 


n fața Catedralei, se uită după doamna Broadheart. 
Erau destul de multe doamne bătrâne, acum, că timpul începuse din 


nou să curgă. De fapt, ele erau singurele de pe acolo. În afară de 
porumbei. 

Pe o bancă stătea o bătrână foarte cocoșată. 

- Dumneata ești doamna Broadheart? 

Ea se holbă nedumerită la Moș Crăciun. 

- Nu. Eu sunt un porumbel. 


- Sunt mai mult decât sigur că ești o ființă omenească. 

Femeia izbucni într-un râs atât de puternic, încât căzu de pe 
bancă și un porumbel se lăsă din zbor drept pe faţa ei. 

Atunci se apropie de ei o altă bătrână. Faţa îi era zbârcită ca o 
nucă. 

- N-o lua în seamă pe Janey. A băut niște sherry. Doar e 
Crăciunul. 

- Dumneata ești doamna Broadheart? 

- O, nu, zise ea. Doamna Broadheart e la închisoare. Ea și banda 
ei de fete hoaţe au fost prinse furând budinci de Crăciun. 

Moș Crăciun dădu din cap. În mintea lui se strecură un gând 
îngrijorător. Dar el îl alungă imediat. Amelia nu era o hoaţă. 

- Caut o fată pe nume Amelia. Amelia Wishart. 

- Nu-mi sună cunoscut. 

Și exact când spuse „sună“, clopotele bisericii începură să sune, 
bătrâna de pe jos izbucni în râs și porumbelul zbură de pe faţa ei. 


Moș Crăciun se duse și se așeză pe o altă bancă de lemn, aproape 
de râu. Unduirile apei, în afara timpului, așteptau fulgii de zăpadă 
suspendaţi să aterizeze și să dispară. 

Fata dispăruse de mai bine de un an, așadar putea fi oriunde. Cu 
un an în urmă! Poate că așa se pierduse speranța! Poate că de aceea a fost 
posibil atacul trolilor! Și de aceea Aurora Boreală nu strălucise... 

Închise ochii și încercă să gândească. Simţurile nu-i funcționau. 
Deschise ochii și se gândi la cât de frumos arăta râul. 

Își aminti ceva ce îi spusese odată Moș Topo. 

Magia poate fi găsită oriunde, dacă știi cum să te uiţi după ea. 

- Magia este aici, își zise Moș Crăciun. 

Și unde exista magie, exista și speranţă. Se uită la unduirile făcute 
de apa din râu, care se mișca din nou, ca zbârciturile pe o piele 
bătrână, și își puse dorinţa să-i arate cineva drumul până la Amelia 
și atunci, chiar în clipa aceea, peste șoaptele vântului, auzi un sunet. 

Sunetul era: miau. 

Un pisoi! Exact lângă el, pe bancă. Un pisoi negru. Cel mai negru 
pisoi pe care îl văzuse vreodată. Un pisoi ce părea făcut din noaptea 
însăși. 

Mai puțin un mic smoc de blană albă în vârful cozii. 

- Stai puţin, făcu Moș Crăciun. 


Îl mai văzuse o dată, în urmă cu două Crăciunuri, când împărțise 
cadouri. 

- Eu te cunosc pe tine. 

Dar timpul se mișca și la fel și pisoiul. 

Căpitanul Funingine plecă, ținându-și coada pe sus, 
îndepărtându-se cu pași mici și grăbiţi de râu și de Catedrala Saint 
Paul. 

Moș Crăciun se luă după el. 


Strada Doughty, numărul 48 


isoiul negru se opri, în cele din urmă, la o ușă 
destul de elegantă a unei case destul de elegante de pe o stradă 


destul de elegantă. Pe strada pustie nu erau decât o femeie și un 
bărbat. Bărbatul purta un joben și avea o mustață răsucită, înspicată 
de zăpadă, iar femeia purta o rochie lungă, strălucitoare, care 
aproape atingea pământul și era croită astfel încât partea din spate 
rămânea cu un kilometru în urma ei. Sau poate că fundul ei rămânea 
cu un kilometru în urma ei. Acesta era un cartier cu totul diferit de 


acea parte a Londrei unde se afla Strada Haberdashery. Totul părea 
scump și liniștit, de parcă liniștea ar fi fost ceva pentru care ar fi 
trebuit să plătești. Casele erau înalte și mari și erau așezate un pic 
mai departe de stradă, cu uși la care ajungeai după ce urcai niște 
trepte, ca și când casa s-ar fi certat cu trotuarul și ceruse să nu mai 
aibă nicio legătură cu el. Cuplul chicoti când văzu în ce este îmbrăcat 
Moș Crăciun. În mod limpede, băuseră cam mult sherry la 
petrecerea de Crăciun la care fuseseră. 

- Arată ca omul acela vesel, costumat în roșu, care ne-a adus 
cadouri acum doi ani, zise femeia. Lionel, cum spunea că-l cheamă? 


Lordul Crăciun? Domnul Budincă? Unchiul Horn? Moș Burtă-de- 
Jeleu? 

Bărbatul râse homeric. Un râs homeric era un tip special de râs, 
foarte popular printre oamenii din înalta societate a Londrei 
victoriene. Suna puțin ca un râs în hohote obișnuit, amestecat cu 
nechezatul unui cal. 

- O, Petronela, ești așa de amuzantă. 

Moș Crăciun se bucură să vadă oameni râzând. Chiar dacă 
râdeau de el. 

- Crăciun fericit! le ură el. 

Și cei doi răspunseră râzând „Crăciun fericit“, dar fiindcă timpul 
tocmai încetinea iarăși, le-a ieșit mai degrabă un „Cră-ă-ă-ciun-fe-e- 
e-ri-ci-i-i-t”. 

Între timp, pisoiul scoase un miorlăit foarte, foarte lent, cerând să 
fie lăsat înăuntru. Pisoiul se uita în sus, la o ușă neagră, elegantă și la 
coronița de Crăciun cu care era împodobită, iar Moș Crăciun luă 
seama la adresă: Strada Doughty, numărul 48. Observă că era o casă 
cu trei etaje și prin ferestrele mari de la etajul din mijloc văzu un 
bărbat care rămăsese treaz până la ora aceea târzie, scriind la un 
birou. Bărbatul îi zări pe Moș Crăciun și pe pisoi și atunci, foarte, 
foarte încet, dispăru de la biroul lui. Moș Crăciun observă fulgii de 
zăpadă reîncepând să cadă cu viteză normală și, într-adevăr, o clipă 
mai târziu, bărbatul apăru în prag. 

- Intră, Căpitane Funingine, îi spuse el pisoiului și deschise ușa 
larg. 

Pisoiul dispăru înăuntru. 

Bărbatul era foarte scund, pentru un om, dar pe puţin de două ori 
mai înalt decât un elf. Avea o bărbiță mică, neagră și era îmbrăcat cu 
o vestă mov și pantaloni în dungi. În mână ţinea un stilou. Într-un 
oraș întunecat și sumbru, el era chiar plin de culoare. Ca un boboc 
de floare în noroi. Bărbatul se uită la Moș Crăciun cu ochi 
pătrunzători, în timp ce Căpitanul Funingine se freca de piciorul lui. 

- Ce dar mai mare decât iubirea unei pisici, îi spuse el străinului 
în haine roșii. 

Spuse acestea cu multă emfază, dând din mâini, de parcă fiecare 
cuvânt ar fi fost incredibil de important, iar el vorbea pe o scenă. 

Moș Crăciun zâmbi și dădu din cap. Îi plăceau omul acesta și 
vesta lui. 

- Și dragostea unui ren e destul de bună, zise el. 


- Ei bine, nu știu prea multe despre reni, dar o să te cred pe 
cuvânt. Acum, Crăciun fericit și dumitale! 

Moș Crăciun se hotărî să intre direct în subiect, înainte ca omul să 
apuce să închidă ușa. 

- Caut pe cineva pe nume Amelia Wishart. Pisoiul ăsta a fost al ei 
cândva. 

Ușa se deschise din nou larg. Omul era curios. 

- Și cine întreabă? La ora unu în dimineața de Crăciun? 

- Doar un prieten de familie. 

- Și un prieten al renilor? 


— Încerc să fiu prietenul tuturor. 

— Și cum te numești dumneata? Pe mine mă cheamă Charles 
Dickens. 

- O, da, zise Moș Crăciun, știu cine ești. 

- Bineînțeles că știi. 

— Am dat cadou cărţi de-ale dumitale. 

Moș Crăciun își dăduse seama că omul acesta l-ar putea ajuta, 
însă nimeni n-avea să-l ajute dacă nu avea încredere în el, iar calea 
spre încredere era adevărul. Veni mai aproape de treptele casei, să 


nu-l mai poată auzi și altcineva. 

- Eu sunt Moș Crăciun. 

Iar Charles Dickens râse încordat. 

- Sunt eu un scriitor de ficţiune, dar asta nu înseamnă că și cred 
în ea. 

Moș Crăciun încercă din răsputeri să-și aducă aminte copiii care 
locuiau acolo. Îi luă un moment, dar știa că amintirea mai era încă 
printr-un cotlon al minții lui. 

- Lui... lui Charley i-au plăcut monedele de ciocolată? Dar lui 
Kate i-au plăcut stilourile pe care i le-am dăruit? Și micului Walter, 
drăguțul, i-au plăcut soldățeii de jucărie? 

- De unde naiba știi asta? întrebă domnul Dickens. 

- Pentru că spun adevărul. Și îmi pare rău să te deranjez la ora 
asta atât de târzie, mai ales de Crăciun, dar este foarte important. 
Vezi dumneata, nu este destulă magie în aer ca să opresc timpul. Și, 
cu cât se face mai târziu, cu atât am mai puţine șanse să împart toate 
cadourile înainte să se lumineze de zi. De asemenea, fără magie, e 
prea periculos să zbor cu sania mea. Renii nu sunt păsări. Se 
prăbușesc pur și simplu dacă nu e destulă magie în jur. Și de aceea 
trebuie să fie restabilită. lar asta înseamnă că e nevoie de mai multă 
speranţă. Data trecută, când am avut nevoie de un plus de speranță, 
a existat un copil a cărui speranță a fost atât de puternică, încât a 
făcut magia să funcționeze. O fetiță. Magia Ameliei a fost cea care 
m-a ajutat să călătoresc din Elfhelm — acolo unde trăiesc elfii. 

Charles Dickens clătină din cap, nevenindu-i să creadă, și râse. 

— Elfii? Mă scuzi că tot chicotesc, dar în mod clar ești la fel de 
nesănătos ca o prăjitură cu fructe. Știu că e Crăciunul, însă cam cât 
vin fiert ai băut? 

Moș Crăciun continuă cu explicațiile. 

— Vezi dumneata, în urmă cu doi ani, totul a mers conform 
planului. Dar la limită. A fost numai exact atâta magie în aer cât să 
reușesc. Numai exact atâta speranță. De aceea am început cu copila 
care a avut cea mai multă speranţă. Cea care a crezut cel mai tare în 
magie. Ea ne-a susținut, pe mine și pe renii mei, în drumul nostru. 
Ea a făcut cumva posibil să se întâmple. Niciodată n-a mai existat un 
copil atât de plin de speranţă. A sperat cât toată lumea la un loc. 
Însă, acum, speranţa aceea a dispărut. 

Charles Dickens se șterse la ochi cu o batistă. 

- Asta e o poveste foarte tristă, dar tot nu o cred. Toate chestiile 


alea despre oprirea tim... 

Oprirea timpului. 

Asta urma să zică. Dar nu mai apucă. Pentru că, din nou, timpul 
se oprise. Prin urmare, Moș Crăciun știu că asta era șansa lui de a-l 
convinge. Puse repede căciula lui roșie, tivită cu blăniță albă, pe 
capul lui Charles Dickens. 

Apoi se dădu cinci pași mari înapoi și stătu în mijlocul străzii, 
așteptând ca timpul să repornească. 

Ceea ce s-a și întâmplat. 

Charles Dickens rămase cu gura căscată văzându-l acum pe Moș 
Crăciun în mijlocul străzii. 

- Cerule! Pe toți sfinții, cum ai făcut asta? 

Moș Crăciun îi făcu semn spre căciula pe care domnul Dickens 
nu-și dăduse seama c-o purta. 

- Frumoasă căciulă! exclamă Moș Crăciun. 

Charles Dickens scăpă stiloul din mână, surprins. Deschidea și 
închidea gura ca un pește. In cele din urmă, pricepu. 

— Vai de mine! Ce magie minunată! Chiar ești Moș Crăciun. Asta e 
nemaipomenit! Nemaipomenit, pe cuvânt. 

Întinse mâna. 

- Este nespus de plăcut să întâlnesc pe cineva aproape la fel de 
faimos ca și mine. 

- Dar, te rog, șopti Moș Crăciun, strângându-i mâna, nu trebuie să 
mai spui nimănui. 

- Bineînțeles că nu. Haide, intră! 

Moș Crăciun petrecu zece minute cu Charles Dickens în salonul 
acestuia. Era foarte întuneric acolo, cu numai o lumânare pâlpâind 
gata să se stingă, dar era o încăpere plăcută, unde aveau vin fiert de 
băut. Care încă mai era fierbinte. 

Moș Crăciun află că Amelia fusese trimisă la Azilul lui Creeper — 
„cel mai rău azil de săraci din toată Londra“. 

- Trebuie s-o salvez. 

- Cum? În clipa asta? 

- Categoric, întări Moș Crăciun. Trebuie să fie în noaptea asta, 
dacă mai există vreo șansă să salvez Crăciunul. Nu putem risca să 
pierdem un alt Crăciun. Doi ani la rând și n-o să mai rămână niciun 
strop de speranţă. 

Și atunci își dădu seama că timpul nu se mai oprise deloc de mai 


bine de zece minute. 

- Chiar trebuie să plec. Mai sunt numai cinci ore până când copiii 
vor începe să se trezească. 

- Stai, îl atenţionă Charles Dickens. O să ai nevoie de un plan. Și 
trebuie să te deghizezi. Dacă magia te părăsește, nu poți să intri pur 
și simplu pe un horn și s-o iei de acolo. Și, în plus, ce o să faci apoi 
cu ea? Unde o să vă duceți? Și dacă ea nu mai e acolo? 


—— 


Întrebările erau cam multe. Și zburătăceau ca Licuricii prin 
creierul lui Moș Crăciun. 

- După părerea mea, e chiar imposibil, completă Charles Dickens. 

- Nu există așa ceva, îl contrazise Moș Crăciun, când Căpitanul 
Funingine îi sări în poală. 

Charles Dickens râse. 

- Bineînțeles că există așa ceva. O mulțime de lucruri sunt 
imposibile. Cum ar fi să scrii o poveste când n-ai nicio idee. 

Râsul deveni un oftat. 

- E fără speranță. 

Moș Crăciun tresări. 


- Fără speranţă și imposibil. Cele mai urâte cuvinte. 

- Am stat la etaj în biroul meu în fiecare zi timp de cinci 
săptămâni, încercând să mă gândesc la o nouă poveste, dar mintea 
mea e goală și blocată. Am devenit melancolic. Oamenilor le-a 
plăcut mult ultima mea poveste, iar acum îmi fac griji că n-am să 
mai fiu niciodată în stare să mai scriu o alta. În prezent, mintea mea 
e la fel de încețoșată ca Tamisa în luna martie. Habar n-am despre ce 
să mai scriu. 

Moș Crăciun zâmbi. 

- Crăciun! Ar trebui să scrii despre Crăciun! 

- Dar durează luni în șir ca să scrii o carte. Cum aș putea să scriu 
despre Crăciun în, să zicem, martie? 

— Crăciunul nu este o dată, domnule Dickens. Este un sentiment. 

Moș Crăciun văzu ochii scriitorului luminându-se ca ferestrele 
noaptea. 

- O poveste de Crăciun? Nu e o idee prea rea! 

- Vezi? Nu există imposibil. 

Charles Dickens sorbi din vinul său. 

- Bine, atunci, am o idee. Poţi să pretinzi că ești un inspector de 
noapte. Azilurile de săraci, vezi dumneata, sunt inspectate. De 
obicei, când nu se așteaptă să fie inspectate. De pildă, noaptea. Sau 
de Crăciun. Dar va trebui să te deghizezi. O să te ajut eu. Poţi să 
împrumuți niște haine de la mine. 

Și, astfel, Moș Crăciun își puse cea mai largă pereche de pantaloni 
negri a lui Charles Dickens. Erau totuși atât de strâmți, încât, atunci 
când îi probă, primul nasture de sus sări și îl nimeri pe Charles 
Dickens în ochi. 

Căpitanul Funingine râse, dar era un râs pisicesc, așa că nimeni n- 
a băgat de seamă. 

-O să-ți dau o curea și cea mai largă mantie a mea, zise Charles 
Dickens. Și o să arăţi aproape ca o persoană normală. Cel puţin, ca 
modă. 

- Bine. Mulţumesc, domnule Dickens. Ar fi bine s-o iau din loc. 
Trebuie s-o găsesc pe Amelia și să duc cadouri la 227892951 de copii 
înainte de răsăritul soarelui. 

— Ăsta e un număr foarte mare, se miră Charles Dickens. Aproape 
la fel de mare ca al vânzărilor mele de carte. O, noroc, Moș Crăciun! 
Sper s-o găsești pe Amelia. Te rog să-i dai asta când ai s-o vezi. 

Și Charles Dickens îi întinse un exemplar semnat din Aventurile 


lui Oliver Twist. 

- Și să mai treci pe aici și la anul, când îţi faci rondul, dacă vrei. 

- Cu siguranţă o să trec. 

Apoi Moș Crăciun se uită la pisoiul negru cu vârful cozii alb, care 
îl privea dintre papucii lui Charles Dickens, și își dădu seama că mai 
avea o întrebare de pus. 


Inspectorul de noapte 


N oș Crăciun bătu la ușa de lemn 
înfricoșătoare a Azilului de Săraci al lui Creeper. Era destul de mare 


ca să fie chiar și ușa unui castel. În cele din urmă, veni cineva să-i 
răspundă - domnul Hobble, portarul. 
Domnul Hobble era puțin mai înalt ca un elf. Era cocoșat, dar 


braţele lui erau groase și mâinile mari și puternice. 

Își ridică ochii să se uite la Moș Crăciun. Asta a însemnat o 
distanţă destul de lungă. 

— Ce? 

Urmă o tăcere lungă. Moș Crăciun aștepta să întrebe mai multe, 
dar el nu întrebă. 

- Sunt domnul... 

Moș Crăciun își dădu brusc seama că nu își născocise un nume 
convingător. 

- Domnul Drimwick. Și sunt inspector. 

Domnul Hobble se holbă la burdihanul lui Moș Crăciun și la 
pantalonii lui strâmți. 

- Inspector? Nu mi se pare că arăţi a polițist. 

— De ce? întrebă Moș Crăciun. A ce arăt? 

Domnul Hobble se gândi puțin. 

- O budincă uriașă cu față de om. 

- Ei bine, nu sunt o budincă. Nici inspector de poliție. Sunt un 
inspector de azil. Am venit ca să inspectez azilul vostru. 

- Domnul Creeper n-a pomenit nimic despre vreo inspecție. 

— Asta pentru că este o inspecție surpriză. 

- Ei bine, îmi pare rău, domnule Dribling... 


pe — 

- DrimwicK. 

- N-ai să intri. 

- Ei bine, faci o foarte mare greșeală, îi spuse el domnului 
Hobble. Când domnul Creeper va trebui să își închidă azilul din 
cauză că mi-a fost refuzată o inspecţie, vrei să dea vina pe tine? 

Domnul Hobble păli. 

— Înţeleg. Ai face mai bine să intri, atunci, domnule Dibuit. Și ai 
noroc, pentru că domnul Creeper este aici chiar acum. 

Moș Crăciun păli atunci mai tare decât domnul Hobble. 

— Ce? Domnul Creeper este aici? Dar e noapte. E Crăciunul. 

— Exact, zise domnul Hobble. Vezi dumneata, în urmă cu doi ani, 
un răuvoitor s-a strecurat în azil și a căutat să le sucească mințile 
copiilor cu jucării și cadouri. lar domnul Creeper stă de pază, ca să 
fie sigur că nu se mai întoarce. 

Moș Crăciun înghiți în sec. 

- O! făcu el. Bine. Bună idee. Fără jucării și cadouri! Categoric. 


Prin urmare, mai înainte ca Moș Crăciun să poată pretinde că 


inspectează azilul, a trebuit să meargă să-l vadă pe domnul Creeper. 
Creeper se proțăpi în fața lui Moș Crăciun, bătând darabana în 
măciulia bastonului cu degetele lui lungi și slabe. Lui Moș Crăciun îi 
plăceau mai toate persoanele, dar chiar îi veni greu să-l placă pe 
domnul Creeper. 

- Așadar, începu domnul Creeper. 

Și, pentru o vreme, nu mai spuse nimic altceva. Cuvântul atârna 
pur și simplu în aer, la fel de acru ca și răsuflarea lui. 

- Domnule Drimwick... ești un inspector. Și lucrezi pentru cine? 

Moș Crăciun se gândi o clipă. Observă urma de mușcătură de pe 
mâna lui Creeper. Fără îndoială un copil îl mușcase, după mărimea 
cicatricei trandafirii. 

- Pentru guvernul britanic. Și... și pentru regină. 

Un zâmbet se schiță încet pe faţa lui Creeper. 

— Mă îndoiesc foarte tare. Vezi tu, eu conduc azilul ăsta de zece 
ani. Cu alte cuvinte, am condus azilul încă de la înființarea definitivă 
a azilurilor. Și pot să te asigur că nu ești un inspector. Inspectorii nu 
poartă haine prea strâmte și nu miros a vin fiert. Ești un impostor, 
nu un inspector. De aceea, l-am trimis deja pe domnul Hobble să-l 
caute pe prietenul meu, ofițerul Pry, la comisariat, și acesta va veni 
în scurt timp să te aresteze și să te bage la închisoare pentru că ţi-ai 
falsificat identitatea. 

Moș Crăciun nu se mai simțise atât de încurcat de când era copil. 
Magia fusese dintotdeauna plasa lui de siguranţă. Aici, în lumea 
oamenilor, când magia dispărea, își dădea seama că nimic nu-l putea 
proteja. 


- Nu mi-am falsificat identitatea! 

Domnul Creeper se apropie de el. Faţa lui era uscată și cenușie. 
Nasul îi era rupt și răsucit. Buzele, aproape negre. Răsuflarea lui, la 
fel de împuțită ca o canalizare. 

- Nu ești un inspector de azil și chiar cred că domnul Drimwick 
nu este adevăratul tău nume. Vezi tu, lucrând aici — cu toate 
scursurile Londrei — am învățat să miros o minciună foarte ușor. 

Moș Crăciun se întreba cum putea domnul Creeper să miroasă 
ceva când avea o răsuflare ca aia, dar nu-i spuse asta. Rămase tăcut, 
în timp ce Creeper fremăta din nări. 


- Da. Nicio îndoială. E un iz de minciună în camera asta. Și dacă 
așa stau lucrurile, atunci ai comis o infracțiune foarte serioasă, 
pretinzând că lucrezi pentru regină. Foarte gravă, într-adevăr. Se 
pedepsește cu moartea. 

Moș Crăciun înghiți în sec. 

- Așadar, dacă nu ai o scrisoare de la Înălțimea Sa Regina Victoria 
însăși în buzunar, atunci ești într-un bucluc foarte mare! 

O scrisoare de la regina Victoria? Bineînțeles! Exact asta avea, într- 
adevăr. Așa că băgă mâna în buzunar și-i întinse scrisoarea. lar 
Creeper se uită atent la scrisul de mână și la ștampila regală și 
continuă să se uite, și să se uite, și să se uite, până când, în cele din 
urmă, se sili să zâmbească, înclină capul într-o parte și întinse una 
dintre mâinile lui osoase. 

- Ei, domnule Drimwick! E o onoare să vă cunosc. Îmi cer iertare 
pentru această mică neînțelegere. Acum, când ați vrea să începeți 
inspecția? 

- Chiar acum, zise Moș Crăciun. 

Creeper făcu ochii cât cepele. 

- Chiar... acum? 

- Da. 

Domnul Creeper nu putu face nimic, decât să se gândească la 
scrisoarea de la regină și să dea din cap, spunând: 

- Prea bine, atunci să începem! 


Un loc fantomatic 


zilul de săraci era un loc întunecos, chiar și în 
timpul zilei, dar noaptea era ca și când ai fi umblat printr-o clădire 


făcută din umbre. Doar câteva lămpi cu ulei erau fixate pe pereţi, de- 
a lungul culoarelor și holurilor, dar acestea dădeau o lumină foarte 
slabă. 

- După cum sunt sigur că știți, domnule Drimwick, un azil nu 
este un hotel, zise Creeper când mergeau pe culoarele pustii. Este 
conceput să fie cât mai jalnic cu putință. 

- De ce ai vrea să faci un loc jalnic? 


- Viaţa e dură, domnule Drimwick. Numai un neghiob ar vrea să 
păcălească oamenii că e altfel. 

Atunci Moș Crăciun auzi ceva. Zgomote, de la etaj. Pași. 

- Cine e? 

Domnul Creeper zâmbi. 

- Păi, vedeți dumneavoastră, în urmă cu doi ani, am avut un 
vizitator surpriză, sosit pe neașteptate în toiul noptii. Și când Moș 
Crăciun a intrat cumva în clădire, am avut grijă să confiscăm absolut 
toate cadourile pe care le lăsase. Iar în noaptea asta — doar ca măsură 
de precauție — avem niște lucrători suplimentari. Nu doar ajutoarele 
de bucătărese și pe cei pedepsiți să muncească și noaptea, dar și 
patrule de rond. 

Moș Crăciun se înroși de furie și a trebuit să-și muște limba ca să 
nu riposteze. În schimb, s-a întors spre domnul Creeper și a zis: 

— Aș putea să merg și prin restul clădirii? 

- Bineînțeles. 

Și domnul Creeper își potrivi pasul ca să meargă pe lângă el, așa 
că Moș Crăciun trebui să adauge: 

- De unul singur, dacă nu te superi. 

Creeper era cât pe-aci să protesteze. Buza de jos îi tremură ca o 
râmă pe moarte. Dar apoi își aminti de ștampila regală de 
autorizaţie a domnului Drimwick. 

- Desigur, nu mă supăr. Inspectaţi. Inspectaţi cât vreți. 

Moș Crăciun se plimbă prin clădire nestingherit. Și își amintea 
acum de culoarele și dormitoarele acelea din vizita lui mai degrabă 
fără rost, din urmă cu doi ani. Trecu pe lângă o femeie bătrână care 
spăla podeaua și se miră de ceea ce făcea. 

- Stai de veghe să nu vină Moș Crăciun? o întrebă el. 

- Nu, domnule, trebuie să fac curățenie lună, ca domnul Creeper 
să-și poată vedea fața ca-n oglindă în podea. Vedeţi, eu trebuie să 
muncesc și nopțile acum, pentru că am făcut ceva rău. 

— Ce anume ai făcut rău? 

— Am căscat când domnul Creeper vorbea. 

Moș Crăciun trecu și pe lângă un băiat, atârnat cu capul în jos de 
șireturi, care erau legate de o ţeavă ce trecea de-a lungul tavanului. 

- Tu ce ai făcut rău? întrebă Moș Crăciun. 

- Unul dintre șireturile mele era desfăcut. De aceea acum trebuie 
să stau așa până dimineaţă. 


A mai văzut alți trei băieţi. Băieți mari, adolescenţi. Aceștia 
stăteau în fața șemineului, înarmați cu cărămizi și cuțite ascuțite și 
un vătrai înroșit în foc. Focul duduia puternic. 

- Cine-i acolo? întrebară ei când Moș Crăciun se apropie. 

- Mă numesc domnul Drimwick. Sunt inspectorul de noapte. Am 
o scrisoare de la regină. 

Le arătă scrisoarea de la regină. 

- Deci, trebuie să vă întreb, ce faceţi aici? 

- Domnul Creeper ne-a cerut să stăm de pază toată noaptea, zise 
cel cu vătraiul, și dacă-l vedem pe Moș Crăciun, să-l oprim și să-l 
însemnăm pe fund cu vătraiul ăsta înroșit. 

Moș Crăciun înghiți în sec, holbându-se la vătrai. 

- Ei bine, dacă o să-l văd, o să vă strig, băieţi! 

Moș Crăciun știa că, pentru a o găsi pe Amelia, cel mai bine ar fi 
fost s-o caute prin dormitoare. Își aminti unde se aflau. Acolo lăsase 
el darurile cu doi ani în urmă. Daruri care fuseseră confiscate înainte 
de micul dejun și de care niciunul dintre copii nu se putuse bucura. 

Ajunse la o sală de mese mare și goală, un loc cu desăvârșire 
fantomatic. Era neîncălzit și te trăgea curentul, cu pereții mohorâți și 
ferestre înalte, sinistre, care lăsau să se vadă frânturi din norii negri 
ai nopții. O zăngăneală se auzi dintr-o încăpere alăturată. Atunci 
Moș Crăciun se apropie pe vârfuri ca să vadă cine era acolo. 

Era bucătăria unde cratițele mari, pline cu ceva vâscos și cenușiu, 
se odihneau pe mesele de gătit. 

Văzu o slujnică de bucătărie la lumina unei lămpi cu ulei. Purta 
uniforma casei, haine de sac cafenii. Amesteca de zor ceva într-o 
cratiţă de pe plită. 

El deschise încetișor ușa bucătăriei și intră. 

- Bună! o salută Moș Crăciun. 

Femeia se întoarse și tresări speriată. Apucă grăbită una dintre 
cratițele atârnate pe lângă ea și o aruncă drept spre Moș Crăciun. 
Din fericire pentru el, izbuti să se ferească din calea cratiței. Dar 
apoi, femeia aruncă o alta și îl lovi cu putere în frunte, iar Moș 
Crăciun se întrebă deodată de ce se învârtea bucătăria. Apoi, totul se 
cufundă în beznă. 

Următorul lucru pe care îl știu Moș Crăciun a fost că zăcea pe 
spate, uitându-se în sus la o bucată mare de șuncă atârnată de tavan. 


Ceva magic 


emeia se aplecă peste el. Avea obrajii 
trandafirii ca merele, iar faţa îi era rotundă, parcă și mai rotundă din 


pricina faptului că tot părul îi era strâns la spate într-un coc. Ochii îi 
scânteiau vioi. Moș Topo îi spusese odată că poti să-ți dai seama 
întotdeauna dacă o persoană este bună, pentru că bunătatea e 
scânteia din ochi. Dar scânteile din ochii aceștia indicau mai degrabă 
supărare decât bunătate. 

- Cine ești? întrebă ea. Ce cauţi de te furișezi aici nepoftit, în toiul 
nopții, în pantalonii ăștia strâmți? 


Și ceva din modul în care îl întrebă îl făcu pe Moș Crăciun să 
spună adevărul, fără să stea o clipă pe gânduri. Chiar dacă îl 
doborâse lat cu o cratiţă zburătoare, dar avea o față în care puteai 
avea încredere. 

Așa că îi răspunse cinstit. Îi spuse: 

- Eu sunt Moș Crăciun. 

Femeia râse: 

- Și eu sunt Zâna Nănașă! 

Moș Crăciun zâmbi. 

- A! Salutare, Zână Nănașă! 

Femeia râse și mai tare. Era plăcut să auzi pe cineva râzând într- 
un loc ca acesta. 

- Tu chiar crezi că sunt Zâna Nănașă? 

- De ce nu? Tu ai spus-o, zise el. 

— Ei bine, nu sunt. 

Acum râse Moș Crăciun. Uitase cât de ciudaţi sunt oamenii. 

- Ei bine, eu sunt Moș Crăciun. Dar să nu mai spui la nimeni. 

Femeia se uită nedumerită. 

- Păi, de ce mi-ai spus mie? 

- Nu știu. Dar vorbesc serios. 

- Și atunci de ce iscodești slujnicele de la bucătărie pe tura de 
noapte în loc să împarți cadouri? 

- E o poveste lungă. 

Femeia nu mai văzuse niciodată o față care să-i inspire atâta 
încredere de la bun început ca aceea la care se uita acum. Dar totuși, 
Moș Crăciun! Ea auzise că Moș Crăciun era un om care reușea să 
zboare în jurul lumii într-o singură noapte. Cum ar fi putut grăsanul 
ăsta cu barbă albă să facă așa ceva? 

- Fă ceva magic! îi ceru ea. Ghicește-mi numele. 

Moș Crăciun se concentră. Își frecă ușor cucuiul din frunte. 

- Problema e că... nivelurile de magie sunt scăzute. De aceea mă 
aflu aici. 

- Lasă scuzele. Ghicește-mi numele! 

- Jenny? 

- Nu. 

- Lizzie? 

- Nu. 

— Rose? 


- Nici. 

- Hattie? Mabel? Viola? Cedric? 

- Nu, nu, nu, nu. Și Cedric e nume de băiat. 

— O, da. Așa e. Scuze. M-am lăsat luat de val. 

Ea se încruntă. 

- Nu. Și nu mi se pare că ai fi prea magic. Am văzut mai multă 
magie chiar și într-o bucată de cărbune. Acum te-aș ruga să mă lași 
în pace, să mă întorc la treaba mea, domnule. Domnul Creeper o să 
fie foarte supărat că stau aici și vorbesc cu tine. Mai ales dacă o ţii 
una și bună că tu ești Moș Crăciun. O s-o încurcăm amândoi. 

- Păi, domnul Creeper crede că numele meu este domnul 
Drimwick și că mă aflu aici într-o inspecţie de noapte neanunțată, 
autorizată de regină, dar ție ţi-am spus adevărul. Și mă aflu aici ca să 
găsesc o copilă. Fără ea, s-ar putea să nu fie cu putinţă să salvez 
Crăciunul... Vezi tu, e vorba de speranță. Am nevoie de fetița care a 
avut cea mai mare speranţă acum doi ani. 

Și atunci se uită la faţa slujnicei și scânteile de supărare 
începuseră să arate un pic mai mult a scântei de bunătate, și poate că 
fusese el departe de oameni prea mult timp, dar se simți ușor 
îndrăgostit de ochii aceia. Un soi de căldură. Era o senzație 
neobișnuită, dar una magică, iar el nu mai avusese o senzație magică 
de nici nu mai știa când. Într-adevăr, acum era destulă magie în aer 
ca un nume pe care nu-l știuse până atunci să-i răsară în minte și să-l 
spună cu voce tare. 

— Mary Ethel Winters! 

Ea rămase cu gura căscată. 

- N-am spus nimănui, niciodată, numele meu mijlociu. 

- Născută pe 18 martie 1783. Și întotdeauna îndulcești zeama, ca 
s-o faci mai ușor de înghițit. 

Ei nu-i venea să creadă. 

- Asta este foarte ciudat! 

- Și jucăria ta preferată, când erai copil, era un serviciu micut de 
ceai. lar pe păpușa ta o chema Maisie, după bunica ta. 

Acum ea-și pierduse culoarea din obraji. 

- Dar cum de știi toate astea? 

- Doar un pic de drimwickerie. 

— Drim-ce? 


- E un tip de magie, Mary. Pornind de la speranță. 

- Eşti un om foarte ciudat, zise Mary. Îmi dau seama de asta mai 
ales după mărimea pantalonilor tăi. 

Moș Crăciun se uită la șunca uriașă care atârna de tavan. 

- Am crezut că aici toată lumea mănâncă doar supă. 

- Aceea este șunca lui Creeper. Pentru el, pentru Hobble și pentru 
prietenul lui, polițistul. Nimeni altcineva nu gustă din ea. 

Atunci o voce se auzi din prag. Era domnul Creeper. 

- E totul în regulă, domnule Drimwick? 

- Da, domnule Creeper. Doar îi puneam slujnicei de la bucătărie 
câteva întrebări. 

- De pe podea? 

Domnul Creeper părea bănuitor. 

Moș Crăciun putu vedea că Mary era îngrijorată c-o să-i spună lui 
Creeper adevărul. 

- Am alunecat, zise Moș Crăciun. Podeaua era atât de curată, că 
am alunecat și am căzut. 

Atunci Creeper se holbă la pachetul de zahăr de lângă plită. 

- Doamnă Winters, n-ai pus din nou zahăr în zeamă, nu-i așa? 

Mary aproape că se pierdu cu firea. Și ea, ca toți ceilalți, era 
îngrozită de domnul Creeper. 

— Tocmai îi spusesem eu că un pic de zahăr în zeamă e o dovadă 
de mare devotament, interveni Moș Crăciun. Și o să dau bucătăriei 
punctajul maxim pentru asta. 

Mary se uită la Moș Crăciun și parcă zâmbi — cel mai blând 


zâmbet din lume - și asta făcu să vibreze ceva înăuntrul lui. 


Fata de la subsol 


N oș Crăciun se ridică în picioare. 

— Acum dacă nu te superi, domnule Creeper, aș dori să-i mai pun 
slujnicei alte câteva întrebări despre... 

Se uită în jur. Văzu niște unt pe un raft. 

— ...despre unt. 


- Unt? 

- Da. Untul trebuie păstrat într-un fel foarte special. 

-O să aştept la ușă, zise Creeper nerăbdător. Dar pot să întreb cât 
o să mai dureze inspecția asta? 

- O să se termine mai înainte să se crape de ziuă, nicio grijă. 

Când domnul Creeper părăsi bucătăria, Moș Crăciun fu surprins 
s-o audă pe Mary șoptind: 

- Care copilă? 

Putu vedea că acum îl credea. Inima lui tresări de fericire. 

-O fetiță care mi-a trimis o scrisoare. O cheamă Amelia Wishart. 
Are zece ani și cred că se află aici, în Azilul lui Creeper. 

Mary scoase un soi de scâncet. 

- O, mi se rupe inima pentru fata aia și pentru modul în care e 
tratată. 

— Trebuie s-o găsesc. Vezi tu, sunt foarte multe în joc. Viitorul ei. 
Viitorul meu. Intregul viitor al Crăciunului... In care dormitor este? 

- Nu este. 

— Cum? 

- Nu este într-un dormitor. A încercat să evadeze. E încuiată în 
celula celor neascultători. 

— Asta ce mai e? 

- E o cameră din pivniță. Nici măcar nu-i dau mâncare cum 
trebuie. Și este pusă să frece podeaua. S-o curețe la nesfârșit. Precum 
Cenușăreasa. O să-i duc pe furiș ceva de mâncare, dar e riscant. Și, 
ține cont, la fel e și faptul că noi doi stăm de vorbă acum. 

-O s-o ajut eu să evadeze. S-ar putea să am nevoie de ajutorul 
tău. 

Mary dădu din cap. Se uită în jur, prin bucătărie. 

- Pot să prefac locul ăsta într-o capcană. Dacă trimiti... 

Cuvintele i se stinseră pe buze, când domnul Creeper intră 
înapoi. 

- Haide, domnule Drimwick! Sunt sigur că ai văzut destul din 
bucătărie. leșim afară, în curte? Sau ti-ar plăcea să vezi 
dormitoarele? 

- Nu, domnule Creeper, zise Moș Crăciun apăsat, aș vrea să cobor 
la subsol. 

— La subsol? 

— Aș vrea să inspectez pivnița. Aș vrea să văd celula 


neascultătorilor. 

— Nu, mă tem că asta nu e cu putință. 

- O, zise Moș Crăciun. Reginei n-o să-i placă asta. N-o să-i placă 
deloc. Ar putea să închidă azilul pentru că te-ai opus inspecției. 

Domnul Creeper se albi la față când auzi pomenindu-se de 
Maiestatea Sa. 

- Subsolul, repetă el. Prea bine. Urmaţi-mă! 

Și în timp ce ieși pe culoar și începu să coboare treptele de piatră, 
Moș Crăciun îl întrebă dacă era cineva în celula neascultătorilor. 

- Da, o fată. E venită de un an la azil. Dar era cu totul lipsită de 
educaţie. Cu adevărat de plâns. Cerea cărți de citit. Se văita de băile 
cu apă rece. Trăgea de timp când muncea. Voia animale cu care să se 
joace. Jelea de dorul mamei. Dar o îndreptăm noi. 

Moș Crăciun încercă să-și ascundă groaza. 

- O îndreptați? 

Domnul Creeper îl duse pe Moș Crăciun pe niște coridoare fără 
ferestre. 

Și în sfârșit ajunseră. O ușă de metal, cu o ferestruică mică, 
pătrată și cu gratii. O ușă de închisoare. Creeper vârî cheia în 
broască. 


Crăciun nefericit 


melia freca podeaua de trei ore. Domnul 
Creeper pretindea ca podeaua să fie curată până dimineaţă. Era 


obsedat de podelele curate, dar și mai obsedat de a-i face ei viața 
nefericită. Se uită la mâinile ei. I se înroșiseră articulațiile degetelor 
de la săpun. Știa că nu avea niciun rost să mai plângă. Singurul gând 
pe care îl mai avea acum era să nu mai simtă nimic. Ce rost mai avea 
să ai sentimente, dacă singurele lucruri de simtit aici erau rele. 

- Crăciun fericit, murmură ea pentru sine. 


Ce glumă! Nu era nimic fericit într-un Crăciun. De fapt, atât 
Crăciunul ăsta, cât și cel de dinainte fuseseră cele mai nefericite 
momente din toată viața ei. 

Ei bine, Crăciunul acesta nu va mai fi nefericit, pentru că avea de 
gând să renunţe cu totul la sentimente. 

- Nu simt nimic, își spuse ea, dar atunci, spre marea ei 
deznădejde, văzu o lacrimă mică, rotundă curgându-i din ochi și 
căzând drept în găleata cu apă săpunită. 

Se șterse la ochi cu dosul palmei. Și încercă să uite de dimineața 
aceea magică, în urmă cu două Crăciunuri, când se trezise și găsise 
ciorapul plin de cadouri la picioarele patului ei. Nimic nu doare mai 
tare decât amintirea fericirii pe care n-ai s-o mai ai niciodată. 

În clipa aceea, îl ura pe Moș Crăciun la fel de tare ca pe domnul 
Creeper. Moș Crăciun o făcuse să creadă că magia era reală, dar ce 
rost avea magia când nu-ți putea da ceea ce-ţi doreai cu adevărat? 

Zgomotul de cheie întoarsă în broască. 

Apoi vocea aceea cunoscută chiar în spatele ei. 

— Ridică-te în picioare, Amelia! ordonă Creeper. 

Amelia era prea obosită și slăbită ca să nu se supună. 

— Întoarce-te! 

Se întoarse și văzu că domnul Creeper era însoțit de cineva. Un 
bărbat în niște pantaloni prea strâmți și o haină lungă, cu o barbă 
albă ca un nor. Omul acesta ciudat îi zâmbi. Era un zâmbet 
prietenos, un zâmbet total diferit de cel pe care îl avea întotdeauna 
domnul Creeper. Cu toate acestea, ea nu-i putu zâmbi omului. Se 


întrebă dacă mai știa cum se zâmbește. 

- Bună! o salută omul cu blândeţe. 

Ea nu răspunse. 

Și omul tresări când domnul Creeper se răsti la ea: 

- VORBEŞTE CU OMUL, NEPOLITICOASO! 

Amelia se uită la domnul Creeper cu o privire care ar fi putut 
îngheţa apa. Însă domnul Creeper nu era făcut din apă. Nu avea nici 
măcar sânge. Era doar piele și os și ură, iar o privire, oricât de 
cruntă, nu-l putea atinge în niciun fel. 

- E în regulă, zise celălalt om. 

— Nu, domnule Drimwick, nu e. 

- Bună seara! îl salută Amelia brusc. 

Nu putu suferi modul în care se auzi vocea ei — abia șoptită, 
tremurătoare, risipindu-se iute în aer. Omul cu barbă albă se uită la 
ea cu tristețe în ochi. Ii era simpatic omul ăsta, și pantalonii lui 
caraghioși, dar cum ar fi putut să aibă încredere în el? Ce căuta cu 
domnul Creeper în toiul nopţii? Și nu orice noapte, ci noaptea de 
dinainte de Crăciun. 

- DOMNULE! strigă Creeper. Bună seara, DOMNULE! 

- Vă rog, interveni Moș Crăciun, fără să se poată abtine. Vă rog să 
nu-i vorbiti așa. E încă un copil. 

Domnul Creeper își îngustă ochii, studiindu-l pe vizitator. Amelia 
recunoscu expresia asta pe faţa lui Creeper. Se numea suspiciune. 


- Domnule Drimwick, aș putea îndrăzni să vă întreb care e 
prenumele dumneavoastră? 


Vizitatorul șovăi, iar în momentul acela nu-i veni nimic în minte 
decât adevăratul lui prenume. 

— Nikolas, zise el. 

— Nikolas Drimwick. Ce interesant. Prenumele meu e Jeremiah. 
Jeremiah Creeper. Acum, dacă tot ne spunem pe numele mic, o să 
fiu sincer cu dumneata. Un copil trebuie să cunoască manierele și 
disciplina... 

- Și fericirea. Și râsul. Și joaca. Acestea sunt cele trei ingrediente 
ale vieții. 

- Ce fel de inspector de azil ești dumneata? 

- Unul cu inimă, îi răspunse Moș Crăciun. 

Și se uită chiar sever la domnul Creeper. 


Amelia îl privea acum cu atenție pe Moș Crăciun. Era obosită și 
flămândă, iar apa cu săpun îi irita pielea, dar creierul ei ticăia, tic-tic- 
tic. 

Nikolas. 

Era ceva în legătură cu numele ăsta. Ceva familiar. Oricât scotoci 
prin memorie, își dădu seama că nu întâlnise niciodată pe cineva cu 
numele Nikolas. Avea sentimentul ciudat că-l cunoaște pe omul 
acesta, dar nu știa de unde să-l ia. 

— Așadar, domnule Creeper, de ce e fata aceasta aici și nu în 
dormitor? 

— Pentru că a fost prinsă încercând să sară pe o fereastră, îl lămuri 
domnul Creeper. 

- Păi, sincer să fiu, nu mă surprinde. 

- Voia să evadeze. Așa că am încuiat-o aici, jos. Și i-am oprit 
mâncarea. În afară de coji de pâine și apă. 

Omul acesta — acest „Nikolas Drimwick“ — se făcu roșu de mânie, 
observă Amelia. 

— Și îți închipui că, dacă o încui într-o celulă din pivniță, ai s-o 
convingi să vrea să rămână? începu el, cuvintele zburându-i din 
gură pe nerăsuflate. 

- Nu-mi pasă ce vrea ea! izbucni cu dispreţ domnul Creeper. Cui 
îi pasă ce vrea un copil? Tot ce contează este ce merită un copil. Și pot 
să-ți spun că o cunosc pe fata asta de mai multă vreme. Mama ei a 
fost prea îngăduitoare cu ea. lar ea n-a știut ce-i greul. A fost un 
coșar prost-crescut și șleampăt, cu maniere la fel de spurcate ca și 
hornurile pe care le curăța. Presupun că, dacă ești înconjurat de 
funingine tot timpul, îti murdărește sufletul. 

Asta o făcu pe Amelia foarte mânioasă. Simțea cum urcă mânia în 
ea ca o perie pe horn. Nu dusese o viață ușoară. Totuși domnul 
Creeper o prezenta acum de parcă ar fi fost o mică regină Victoria 
sau ceva de genul acesta. Și cum de îndrăznea el s-o acuze pe mama 
ei, când mama ei nu era de față ca să se poată apăra?! 

Dar atunci domnul Drimwick, cel sugrumat în pantaloni, zise 
ceva destul de ciudat, privind-o pe Amelia drept în ochi. 

- O, mă îndoiesc, domnule Creeper. Eu cred că poți să rămâi un 
căpitan adevărat și dacă ești înconjurat numai de funingine. 

Da. Nu mai încăpea îndoială. Îi transmitea un mesaj. Accentuase 
acele două cuvinte. „Căpitan“ și „Funingine“. Îi spunea că știe 
despre Căpitanul Funingine. 


Și apoi se întâmplă ceva și mai ciudat. Se mișcă. Omul se mișcă. 
Nu făcu un pas, nu umblă, ci se mișcă fără să-l vadă nimeni. Acum era 
la un pas distanţă de unde fusese. Și nu numai atât. Ceva se 
întâmplase între cele două poziţii. Avea impresia că se aplecase și îi 
șoptise la ureche: „Nu sunt domnul Drimwick. Sunt Moș Crăciun și 
am venit ca să te ajut să scapi din locul acesta“. 

Avea impresia că îl strigase pe renul său, Blitzen, cât îl ținuseră 
plămânii. 

Dar cum să se fi întâmplat toate acestea într-o fracțiune de 
secundă? 

- Domnule Drimwick, ești cu adevărat un om foarte ciudat, zise 
Creeper cu amuzament distant. 

- Da, zise Amelia, încercând să-i dea de înțeles lui Moș Crăciun 
că știa ce se petrecuse. Un căpitan adevărat. Pricep. 

Amelia se uită fix la Moș Crăciun și încercă să-i transmită prin 
privirea ei un mesaj. Mesajul era: Trebuie să mă scoţi de aici. E groaznic 
aici. Nu mai suport să rămân nicio zi! 

Iar Moș Crăciun era foarte priceput când venea vorba de limbajul 
ochilor. 

- Ei bine, domnule Drimwick, presupun că ai văzut destul! zise 
Creeper. Hai să-ți găsim un alt loc de inspectat. 

Amelia simți disperarea ca pe un gol imens în pieptul ei, la 
gândul că avea să fie lăsată singură în celula din pivniță. Și își dădu 
seama că, deși crezuse că se stinsese, ceva încă mai palpita în 
sufletul ei. 

Speranţa. 

Speranţa de evadare. 

Speranţa de o viață mai bună. 

Speranţa de a-l găsi pe Căpitanul Funingine. 

Speranţa de a fi din nou fericită. 

Și Moș Crăciun părea că înţelege toate acestea, pentru că îi făcu 
Ameliei cu ochiul. Pe furiș. Prea discret ca domnul Creeper să 
observe. Însă negreșit îi făcuse cu ochiul, parcă spunându-i „E 
timpul“. 


Șireturile lui Creeper 


N oș Crăciun făcu semn spre pantofii lui 
Creeper și zise: 

— Atenţie, vi s-au desfăcut șireturile. 

Iar domnul Creeper se uită în jos și se încruntă. 

- Asta-i imposibil. Șireturile mele sunt întotdeauna legate cu nod 


dublu. Niciodată nu se desfac. Totuși, ai dreptate. S-au desfăcut... 
Amelia, leagă-mi șireturile! 

Amelia șovăi o secundă, apoi se ghemui și îi legă șiretul. Exact 
când Moș Crăciun se gândea ce să facă în continuare, Amelia se 
ridică iute și-l îmbrânci pe domnul Creeper cu toată puterea, cu 
ultimele fărâme de simtire pe care le mai avea, iar el căzu pe spate și 
Amelia ieși în fugă din cameră. 

— OPRIŢI-O!!! răcni Creeper. 

Apoi răcni din nou, cu și mai multe semne de exclamare: 


— ia a a 

Dar Amelia ajunsese pe culoar și se îndrepta spre scări. Creeper 
se ridică și încercă să fugă după ea, însă șireturile îi fuseseră 
înnodate între ele, așa că pică din nou, cu fața înainte, de data asta 
aterizând drept în nas și scăpând cheile din mână, care se duseră cât 
colo, oprindu-se lângă pantofii mult prea mici ai lui Moș Crăciun. 

- Fata aceea! strigă el. Ti-am spus eu că e sălbatică! OPREȘTE-O!! 

- Dumneata rămâi aici, domnule Creeper. O prind eu. 

Moș Crăciun se aplecă și luă cheile. 

- Ce faci? se tângui domnul Creeper. 

Însă era prea târziu. Moș Crăciun închisese ușa și deja răsucea 
cheia în broască. 

- Domnule Drimwick! Domnule Drimwick, îţi cer să deschizi ușa 
asta imediat! Mă auzi? Domnule Drimwick! se răsti Creeper prin 
ferestruica cu gratii, în spatele căreia era acum el cel închis. 

- De fapt, nu mă cheamă domnul Drimwick. Mă cheamă Moș 
Crăciun. Incântat de cunoștință! 

Atunci, domnul Creeper scoase un urlet plin de ură. 


- Aaaaa! Hobble! Domnule Hobble! Sunt în pivniţă! Scoate-mă de 
aici!!! 


Copil evadat 


melia continuă să fugă. In sus, pe scări. Pe 
culoare. Știa că oamenii lui Creeper erau la post, în noaptea asta, 


patrulând prin azil, așa că se uita în toate direcțiile. Spera că Moș 
Crăciun era de partea ei, dar el o mai dezamăgise înainte. Trebuia să 
iasă neapărat. Alergă prin fața dormitoarelor, știind că nu trebuia să 
se oprească. 

Apoi, tocmai când Amelia ajunse în sala de mese, chiar în fața ușii 
de la bucătărie... 

- Te-am prins! Obrăznicătură! 


Doamna Sharpe o strângea nemilos de brat. 

— Am evadat din detenţie, nu-i așa? Domnule Creeper! Am prins 
un copil evadat! Domnule Creeper! 

Amelia încercă să se elibereze. Dar doamna Sharpe avea o 
strânsoare ca de menghină și o voce stridentă. Încerca să scoale tot 
azilul în picioare. 

- COPIL EVADAT! COPIL EVADAT! TOATĂ LUMEA, 
DEȘTEPTAREA! AM NEVOIE DE AJUTOR AICI! 

Amelia simți că strânsoarea de pe brațul ei se slăbește. Și când se 
uită peste umăr, văzu fața doamnei Sharpe prefăcută într-o oală. 
Mary, slujnica de la bucătărie, răsturnase o oală uriașă, plină cu 
zeamă, în capul doamnei Sharpe. Oala se dovedi a fi perfect de mare 
cât să îi intre complet pe cap și să-i prindă și umerii. Lături cenușii, 
groase curgeau șiroaie pe tot corpul ei. Amelia putu să se elibereze. 

- Scoateţi-mă de aici! strigă doamna Sharpe. Scoateţi-mă din oala 
asta imediat! 

Însă nimeni nu putea auzi ce spunea, pentru că vocea ei era doar 
o bolboroseală în zeamă. Ea umbla de colo până colo, lovindu-se de 
obiectele din jur, până când alunecă într-o baltă de mâncare și căzu 
zgomotos pe podea cu un zăngănit. 

-Îți mulțumesc, Mary! strigă Amelia. 

Mary clătină din cap. 

- Nu-i timp de mulțumiri! 

Amelia auzi pași și se întoarse, gata să fugă, dar era Moș Crăciun. 

- Hobble îl eliberează pe domnul Creeper, zise el, gâfâind. 
Trebuie să ne grăbim. 

Mary zâmbi. 

- Am presimțit că s-ar putea să fie niște necazuri. Hai să-i 
așteptăm și apoi să-i atragem în bucătărie. Am pregătit totul! 

Zgomotul pe care-l făcea doamna Sharpe, zăngănind primprejur 
cu oala în care era captivă, îi atrase pe Hobble și pe Creeper spre sala 
de mese, iar tropăitul lor răsuna pe holuri ca un tunet. 


Apoi, când ajunseseră, Mary, Moș Crăciun și Amelia alergară în 
bucătărie. 

- Stati în spatele ușii! zise Mary. 

Și asta făcură toți trei. Amelia a fost cea care a observat că 
podeaua era foarte lucioasă, chiar și pentru podeaua unui azil de 
săraci. Se uită la Mary în timp ce pașii se apropiau. 

- Domnul Creeper vrea ca noi să păstrăm toate lucrurile 
strălucitor de curate. Așa că am făcut podeaua cât mai strălucitoare 
cu putință, folosind untul care-i place lui Creeper atât de mult, 
explică Mary. 

Și atunci ceva comic se întâmplă. Moș Crăciun izbucni în râs cum 
n-o mai făcuse de mult, dând frâu liber unui „ho, ho, ho!“ destul de 
puternic. Domnul Creeper și Hobble intrară în încăpere amândoi 
deodată, dar în loc să se oprească, picioarele le fugiră de sub ei, 
alunecară, patinară și se duseră târâș pe podeaua unsuroasă, fără să 
se poată controla. 

- Aaaaaaaaaaa! strigă Creeper. 

- Aaaaaaaaaaa! strigă Hobble. 

Hobble încercă să se ridice, dar căzu înapoi în fund, în timp ce 
domnul Creeper se folosea de baston, încercând să stea din nou pe 
picioare. 

- Stati! zise Mary, râzând și ea. Urmează partea cea mai 


amuzantă. 

Și, cu acestea, dezlegă o sfoară de lângă ea și o manivelă începu să 
se rotească. Cu un șuierat, uriașa bucată de șuncă afumată roz, care 
atârna de tavan, se prăbuși. Ateriză cu o bufnitură puternică peste 
domnul Creeper, turtindu-i jobenul și trântindu-l iarăși la pământ. 
El și domnul Hobble nu mai erau decât o adunătură de braţe și 
picioare, care semăna cu un păianjen mototolit. 

- Repede! le zise Mary celorlalți doi. Trebuie să ieșiți de aici! 


Ultima fugă a Ameliei 


cum se strânseseră și alte persoane în sala de 
mese. Doamna Sharpe își scosese oala și, deși încă mai șiroia de 


zeamă, striga: 

- Opriţi-o pe fata aceea imediat! 

Un grup de săraci de la azil stăteau docili de pază la cea mai 
apropiată ușă. 

- Nu poti ieși pe acolo, fetițo, strigă Mary în spatele Ameliei. Eşti 
coşar, nu-i așa? Poate că șemineul e cea mai bună soluţie. 

Dar Moș Crăciun își aminti de focul care ardea puternic în vatră și 


de băieții care îl păzeau. 

- Nu, e focul aprins. 

Amelia continua să fugă, smucindu-se să se elibereze de diversele 
mâini care încercau s-o prindă. 

Vocea lui Creeper tuna și răsuna prin toată sala de mese. 

- OPRIȚI FATA ACEEA!!! Toată lumea! Opriţi-o! OPRIŢI-O ÎN 
CLIPA ASTA!!! Trebuie s-o oprim, Hobble! 

- Ce să facem? strigă Mary la Moș Crăciun. 

Moș Crăciun se pregătea să-i răspundă, când, din toată hărmălaia 
aia, auzi un tropăit foarte slab. Zgomotul venea de pe acoperiș. 

Numai el, Moș Crăciun, putea ști ce era zgomotul acela, pentru că 
îl auzise de multe, multe ori înainte. 

Era zgomotul făcut de copitele renilor care aterizau pe acoperiș. 

— Renii mei, zise el încetișor, ca pentru el. 

Amelia se întrebă ce ar fi făcut Căpitanul Funingine în situația 
aceea. Ea credea că pisicile sunt mult mai deștepte decât oamenii, cel 
puțin la a scăpa din diverse situații. Și hotărî că motanul ar fi sărit pe 
mese, așa că asta făcu și ea. Se urcă pe cel mai apropiat șir de mese și 
alergă de-a lungul lor, sărind jos, la capăt. 

- Nu pot s-o văd, domnule! Sunt atâtea persoane aici. Și e 
întuneric ca într-un horn, zise Hobble. 

Dar Creeper putea vedea aproape la fel de bine pe întuneric cum 
vedea și pe lumină. 

- Iat-o! zise el. Pe mese. Uite! Aleargă. O să încerce să se ducă la 
ușa din capătul celălalt. Cineva să stea de pază acolo! 

- Nicio grijă, domnule Creeper! Am încuiat-o eu. 

Și Hobble îi arătă o cheie mare de fier. 

— Foarte bine, Hobble! Foarte bine, într-adevăr. 

Amelia ajunse la ușă. Descoperi că era încuiată. Apoi încercă s-o 
împingă și s-o deschidă cu forța, izbindu-se în ea cu umărul. 

- Haide! se tânguia ea. Haide! Haide! 

Toată lumea din sală voia s-o oprească să nu evadeze, mai ales 
acum, când domnul Creeper era aici. Singurele persoane de partea 
ei erau Mary și Moș Cr... 

Abia atunci își dădu seama că Moș Crăciun se îndrepta în direcția 
opusă. Íl văzu în celălalt capăt al sălii mari, întorcându-i spatele și 
plecând. 

Tipic. 


O lăsa baltă din nou. 

Bineînţeles. La ce altceva s-ar fi putut aștepta din partea lui? 

Simti cum mânia o inundă pe dinăuntru ca un fluviu de lavă 
topită și izbi cu mai multă forță în ușa cea mare. 

Lovi cu pumnii în ea, deznădăjduită. 

Buf, buf, buf! 

Dar Amelia nu putea face nimic. lar domnul Creeper avea acum 
mâna lui osoasă, mirosind a șuncă, pe umărul ei. 

- Nu există nicio cale de scăpare, îi spuse el, zâmbind demonic. 

Buf, buf, buf, buf, buf, buf, buf. 

Se dădu bătută. 

Creeper încuviință satisfăcut. 

- Tu o să fii închisă foarte multă vreme. 


Evadarea lui Moș Crăciun 


= ra prea mare zarva în sala de mese ca Moș 
Crăciun să-i explice Ameliei ce avea de gând să facă. Așadar, văzând 


că tot azilul se ducea — ba nu, dădea năvală — după Amelia, hotărî că 
modul cel mai bun de-a o ajuta era să dispară pe culoarul din fundul 
sălii de mese, care traversa aripa unde stăteau bărbații, până la 
brutăria unde focul încă mai ardea vuind, iar băieţii încă mai păzeau 
șemineul. 

- Ce se petrece? întrebă băiatul înalt, cu față de șobolan — cel cu 
vătraiul. 


Moș Crăciun găsi iute un răspuns. 

— E Moș Crăciun! E în sala de mese. Încearcă toți să-l oprească. 
Daţi fuga, băieți, altminteri domnul Creeper o să fie groaznic de 
supărat pe voi trei... 

Băieţii se uitară unul la altul. Dădură din cap. Se albiră la față. 
Apoi dispărură pe hol. 

Moș Crăciun chicoti, ceea ce făcu să-i sară încă un nasture de la 
pantaloni. Dar apoi se confruntă cu o altă problemă. Focul ardea cu 
putere. Cum ar fi putut cineva să urce pe coș fără să se facă scrum? 

În timp ce Moș Crăciun se uita la flăcări, observă un firișor subțire 
de lichid sclipitor curgând peste ele. Lichidul continuă să curgă, 
stingând focul. 

Moș Crăciun se uită la tăciunii care sfârâiau și la șuvoiul galben 
care-i stingea și știu exact ce era. Pipi de ren. Și, foarte probabil, al lui 
Blitzen, judecând după culoare. 

Șemineul era mare, iar Moș Crăciun își aminti, din experiența 
trecută, că și hornul era larg, așadar nu-i trebuia prea multă magie 
ca să-l urce. Se aplecă și se urcă pe tăciunii aceia udati, stinși, calzi, și 
se strădui cât putu să nu atingă părțile umede ale hornului, 
închizând ochii. Își opri gândurile și începu să-și dorească și să 
creadă că stătea pe acoperiș lângă renii săi, și, într-adevăr, în 
secunda următoare, acolo era. Și acolo erau și renii. Opt la număr. Și 
sania roșie, strălucitoare. 

- Salutare, frumoșii mei! zise el, urcând în sanie. 

Se uită la Barometrul Sperantei și-l văzu licărind mai puternic. 

- Acum haideţi, repede, că avem treabă! 

Amelia, ținută de domnul Creeper, o văzu pe Mary alergând prin 
sală printre șirurile de mese, spre ea. Spre domnul Hobble și 
Creeper. Ţinând în mână o cratiţă, își rotea brațul ca o morișcă din ce 
în ce mai rapid. 

- Oprește-o, Hobble! porunci Creeper. 

Și atunci, Hobble, supus, îi tăie calea. 

- Femeia cu cratița vine spre voi! strigă Mary și își roti braţul într- 
un cerc perfect, ridicând cratita. 

Cratiţa îl pocni direct în față pe domnul Hobble și îl aruncă doi 
metri înapoi. Apoi Mary se proțăpi înaintea lui Creeper. 

- Pune cratita jos, doamnă Winters. 


ans 


- Domnișoară. Domnișoara Winters. Nu mi-am găsit niciodată 
bărbatul potrivit. 

Domnul Creeper făcu semn din cap spre un băiat înalt, cu față de 
șobolan, care se furișă în spatele lui Mary și încercă să-i smulgă 
cratita din mână. 

- Pot să spun că-mi doresc să nu-ți fi îndulcit vreodată zeama, 
tinere Peter... 

-Îți dai seama că ai comis o infracțiune foarte serioasă, 
domnişoară Winters, zise domnul Creeper. Violenţă cu o cratiţă. Pe 
deasupra, ai uns podeaua cu unt și ai încercat să mă ucizi cu o 
bucată mare de șuncă. 

- Ei bine, dumneata știi totul despre infracțiuni, domnule 
Creeper, zise Mary, smulgând înapoi cratița din mâinile lui Peter și 
făcându-l să se ducă de-a rostogolul pe podea. Tot azilul ăsta e o 


infracțiune. Nu e legal să tii oamenii încuiați așa. Eu nu mai lucrez 
pentru dumneata. 

- Eu salvez oamenii de pe străzi. 

-Îți place puterea, zise ea. 

- Eşti un monstru, adăugă Amelia, zvârcolindu-se să scape din 
strânsoarea lui. 

-Îmi place puterea fiindcă vrea să curăț societatea de toată 
mizeria, da, mârâi Creeper. Să păstrez ordinea și să-i învăţ pe alții ce 
înseamnă bunele maniere și respectul... Așa că, acum, Mary, o să fii 
dusă la poliție, iar tu, Amelia, ei bine, tu îmi aparții conform legii. 
Eu sunt proprietarul tău. La fel cum sunt proprietarul tuturor 
copiilor de aici. O să-mi dedic toată viața ca să-ți fac fiecare zi cât 
mai nefericită cu putință. 

- Crăpi! zise Amelia. 

Nu mai urâse pe nimeni și nimic atât de mult cât îl ura pe domnul 
Creeper în clipa aceea. Ridică genunchiul și călcă apoi cu toată 
puterea pe piciorul lui. 

— Aaaaa! 

El își înfipse ghearele în brațul ei și începu s-o târască afară din 
sala de mese. 

Dar atunci... 

Un zgomot se auzi din spatele ușii încuiate. În mod cert nu era 
Amelia. Ea era ținută de Creeper, care o ducea în partea opusă. Insă 
chiar și domnul Creeper auzi bufnitura. 

- Ce naiba? 

Bum! 

Zgomotul se auzi din nou. 

Și era clar că, indiferent ce izbea în ușă, nu dinăuntru se auzea, ci 
din afară. 


Renii vin în ajutor 


a f è A x 
ine-i acolo? întrebă Creeper. 


Niciun răspuns. Atunci, domnul Creeper se dădu mai aproape de 
ușă, târând-o și pe Amelia după el. 

Aceasta a fost o greșeală, pentru că, în clipa următoare, ceva dur 
și ascuţit pătrunse prin lemn și împunse tâmpla lui Creeper, destul 
de tare încât acesta să amețească și să cadă din picioare, dându-i 
drumul Ameliei și scăpând bastonul. 

- Ce este asta? se miră Mary. 


- Un copac, zise Hobble. Un copac mișcător. 

Domnul Creeper se chinuia să se ridice. 

- Nu este un copac, idiotule! Sunt coarne de cerb! 

Ușa se deschise larg. Moș Crăciun stătea în mijlocul pragului, 
îmbrăcat în haina lui roșie, cu căciula pe cap, iar renii și sania în 
spatele lui. 

Toţi din încăpere tresăriră uimiți. Domnul Creeper se sprijini 
greoi în baston și se ridică, încet, în picioare. 

- E Moș Crăciun, șopti unul dintre copii, iar șoapta se răspândi ca 
un suflu de gheaţă. 

- Amelia! strigă cel în cauză. E timpul să crezi din nou în magie! 

Barometrul Sperantei lumina strălucitor acum, iar Amelia fugi 
spre sanie. Moș Crăciun făcu un pas înapoi și se uită la ceasul din 
sanie. Era Miezul Nopţii pentru elfi și trei dimineaţa pentru oameni. 

Amelia, evident, avea o sută de întrebări, dar nu era timp pentru 
niciuna din ele. Știa că sania din faţa ei era răspunsul la fiecare 
îndoială pe care o avusese vreodată în legătură cu magia și alergă 
spre ea. 

— OPRIŢI-O! răcni Creeper, împleticindu-se după fată. 

- Apasă butonul de pe ceas, îi spuse Moș Crăciun, în timp ce 
dădu fuga în sala de mese ca s-o ia pe Mary. Apasă-l acum! 

Amelia nu știa la ce buton se referea și apăsă butonul „LASĂ 
MAGIA SĂ-ȘI IA ZBORUL“. Sania începu să se ridice, să plutească 
și să se clatine în aer, în timp ce Creeper se folosea de baston ca să 
încerce să pună sania din nou jos. 

- Celălalt buton! strigă Moș Crăciun. Cel pe care scrie „STOP“! 

Era haos. Toţi cei din sala de mese se strângeau în jurul lui Moș 
Crăciun și — prea târziu ca să se mai ferească — deodată văzu un 
vătrai încins venind spre capul lui. Dintr-odată se opri, încremenind 
în aer, la numai un milimetru de nasul lui. Toată sala se oprise, de 
fapt. 

Moș Crăciun se aplecă pe sub vătrai și își croi drum printre toate 
statuile vii din sală până ajunse la Mary. Timpul se opri când ea se 
pregătea să-l pocnească din nou cu cratita pe Hobble. Moș Crăciun o 
luă în brate. 


Exact. Moș Crăciun a luat-o în brațe pe acea bătrânică slujnică, 
împietrită în timp, cu obrajii roșii și a cărat-o pe umăr ca pe un covor 
rulat. A ieșit din sala de mese și a așezat-o pe bancheta din spate a 
saniei lui. În clipa în care a lăsat-o pe Mary pe bancheta din spate, ea 
a început să se miște din nou. Mai întâi tălpile, apoi picioarele, 
zbătându-se ca un pește pe fundul unei bărci, apoi și restul corpului, 
inclusiv mâna care tinea cratita și cu care a continuat să lovească, 
pocnindu-l pe Moș Crăciun în cap pentru a doua oară. 

Încet-încet și-a dat seama unde se afla. Și pe cine lovise. 

- O, îmi pare rău! Îmi pare rău. Mi-am făcut un obicei din asta, se 
scuză ea. 

Apoi a privit în jurul ei, prin sanie. 

- O, e luxoasă, pe cuvânt! 


- Bun, făcu Moș Crăciun. Hai s-o ștergem de aici! 


Intoarcerea Căpitanului Funingine 


cum crezi? o întrebă Moș Crăciun pe Amelia. 
Ea își dădu seama că era o întrebare foarte importantă după 


insistența din ochii lui. 

-În ce? voi ea să știe. 

-În imposibilitate. 

Și, în clipa aceea, în afara azilului de săraci și în afara cursului 
timpului, plutind prin aer într-o sanie roșie, strălucitoare, alături de 
Moș Crăciun, ea știu că nu exista decât un singur răspuns. 

— Da, zise. 


Atunci, observă mica semisferă de sticlă de pe panoul de bord. Pe 
moment, rămase fermecată când văzu luminile verzi și violet 
dinăuntru, ca un mic univers trezindu-se la viață, lumini care 
deveneau din ce în ce mai puternice, până când adăugă: 

- Cred în imposibilitate. 

Și deodată simţi o dorință puternică. Dorinţa de a-l revedea pe 
Căpitanul Funingine. De cum își dori, ceva se tot mișca în sacul de 
lângă ea. Și auzi un mieunat foarte slab. 

- L-am vizitat pe domnul Dickens mai devreme, o lămuri Moș 
Crăciun, când ea-l văzu pe bunul ei prieten îmblănit strecurându-se 
afară din sacul fără fund. 

- Căpitane Funingine! 

Ochii aurii ai pisoiului sclipiră când o zăriră pe Amelia. Făcu un 
salt și își puse lăbuțele pe umărul ei, lingându-i faţa de parcă ar fi 
fost de frișcă. 

- Parcă ţi-am mai spus de treaba asta cu linsul fetelor! 

Ea râse, simțind torsul cald al motanului pe pieptul ei. 

— Nu ești câine! 

Închise ochii și îi sărută capul îmblănit al Căpitanului Funingine, 
inspirând mirosul blăniţei lui. Orice era posibil în lumea aceasta, își 
dădu ea seama. Și era un sentiment foarte plăcut să-i ai alături din 
nou pe prietenii pierduţi. Poate cel mai plăcut. 


Degetele lui Creeper 


N ary făcu ochii cât cepele când sania se 
ridică sus în aer, deasupra clădirilor Londrei. 


— O, vai de mine, domnule Crăciun! Unde ne ducem? 
— Ne ducem să salvăm Crăciunul. 
Și, într-adevăr, ăsta era țelul. 


Să ţină timpul oprit și să împartă jucării fiecărui copil din lume. 
Moș Crăciun mână renii chiar și mai sus. Amelia și Căpitanul 
Funingine priviră în jos, unde azilul și oamenii încremeniți în timp 
deveneau din ce în ce mai mici. Dar apoi Amelia văzu ceva care-i 
făcu inima să-i sară din piept de groază. 

Două mâini cu degete lungi și osoase erau agățate de sanie. Se 
aplecă peste margine un pic mai mult și zări capul lui Creeper. Însă 
cum, cu excepția vârfurilor degetelor, se afla în afara saniei, era și el 
încremenit în timp. Ea se holbă la el un moment, la omul acesta care 
îi făcuse viața amară un an întreg. Avea o figură mânioasă, însă ochii 
lui erau bulbucați de groază. (Domnul Creeper, ca toți răufăcătorii, 
era în adâncul sufletului o persoană foarte fricoasă.) Și, văzând că 
Mary și Moș Crăciun erau adânciți într-o conversaţie despre reni, 
Amelia se gândi să facă ceva. Apucă vârfurile mici ale degetelor lui 
vii, agățate de sanie, și — unul după altul — i le desprinse, lăsându-l 
să atârne în gol, la vreo jumătate de kilometru deasupra Tamisei. 

Se uită înapoi și nu se putu abtine să nu izbucnească în râs, 
văzându-l suspendat în aer. 

Moș Crăciun o auzi râzând și tresări văzându-l pe domnul 
Creeper încremenit în aer. 

- Măi, să fie! 

Se uită la Amelia, iar ea ridică din umeri, zâmbitoare, întinzând 
mâna spre ceas și plimbându-și degetul deasupra butonului 
„TIMPUL SĂ PORNEȘTI TIMPUL“. 

— Of, fie! 

Amelia îl apăsă și privi cu bucurie cum domnul Creeper cade, 
țipând și dând nebunește din brațe, aterizând cu un plescăit în 
Tamisa. 

Căpitanul Funingine mieună de câteva ori peste marginea saniei. 

- Asta-i pentru stră-străbunicul Tom, mieună el, pe a cărui coadă 
obișnuiai să calci tu! 

Amelia n-avea idee ce spunea Căpitanul Funingine, dar mângâie 
motanul și îl sărută pe cap, iar el îi linse faţa cu limba lui aspră. 

Odată porniţi să împartă jucării fiecărui copil din lume, Moș 
Crăciun își prezentă renii. 


- lar acela din stânga, al doilea din față, acela e Comet, care are o 
dungă mică, albă pe frunte... lar acela de acolo, cel mai închis la 
culoare, e Vixen, care e un mister chiar și pentru mine... iar acela e 
Prancer... care poate fi mai greu de stăpânit... iar acela e Dasher, 
care o ia mereu înaintea celorlalți... și Cupid și Dancer, care sunt un 
pic îndrăgostiți... iar în față, acolo, e Donner, care e foarte sensibil, 
dar de toată încrederea și cel mai bun pilot... și Blitzen, care poate fi 
un pic cam necivilizat, cu obiceiurile lui în privința toaletei, dar este 
cel mai puternic și, ei bine... nici că există vreun ren mai bun pe care 
să-l ai ca prieten... Blitzen și cu mine suntem prieteni de multă 


vreme. 

- Trebuie să fie plăcut să ai un prieten aici, sus, în frigul de la 
înălțime, zise Mary. 

- Păi, mi-ar prinde și mai bine o companie umană câteodată. 

Auzind asta, obrajii lui Mary se îmbujorară. 

- Tuturor ne-ar prinde bine! 

- Adevărat, zise Moș Crăciun, lăsându-se pe spate în confortabilul 
scaun de piele al pilotului saniei, de lângă cel al lui Mary. Ești gata 
să vezi restul lumii? 

- O, da! se bucură ea. În special Cornwall. Întotdeauna mi-am 
dorit să mă duc în Cornwall. 

- Ho, ho, ho! O să mergem mult mai departe decât Cornwall. 


Vești de la Moș Vodol 


N oș Topo lăsă deoparte telefonul și atelierul 
de jucării pentru cinci minute, ca să dea fuga până la primăria 
satului. Trebuia să afle ce vești mai erau de la Noosh și Micul Mim. 
Înainte să deschidă ușa scundă, din lemn gros, auzi zumzăitul 
muzicii și al veseliei. lar înăuntru părea că tot satul Elfhelm dansa 
spickle pe ritmul de sărbătoare al Zurgălăilor și în aromele puternice 


de scorțișoară și turtă dulce. 

Din momentul acela cântecul devenise o interpretare într-un ritm 
mai rapid pentru Dragostea ta miroase ca scorțișoara (Da, miroase), și 
toată lumea zâmbea, bătea din palme și se zbânțuia. Mă rog, nu 
toată lumea. Humdrum stătea pe un taburet roșu, părând foarte 
nefericit. 


E Peg 


- Ai căutat peste tot în Atelierul de Jucării? îl întrebă el pe Moș 
Topo, care se așeză pe taburetul de lângă el. 

Moș Topo se uită la masa lungă din spatele lor, plină cu 
specialități de Crăciun. Turtă dulce. Supă de prune pasate. Foietaje 
cu gem. Bănuțţi de ciocolată. Plăcintă de mure pitice. Se simţea foarte 
trist fiindcă Micul Mim nu era acolo să se bucure de bunătăți. 

- Da, i-am pus pe elfi să se uite absolut peste tot. Cu siguranţă au 
plecat undeva împreună. 

- Eu nu înţeleg. Micul Mim era atât de entuziasmat de vizita la 
Atelierul de Jucării. lar Noosh adoră Crăciunul. 

Moș Topo se uită la mâinile lui Humdrum și observă că-i 
tremurau de îngrijorare. 


- N-nu sunt acasă, zise gâtuit Humdrum. Nu sunt la Câmpul 
Renilor. Nu sunt la cumpărături. Nu sunt la patinaj. Nu sunt aici... 
Crezi c-ar trebui să-i dăm telefon lui Moș Crăciun? 

Humdrum își plecă privirea și își făcu de lucru cu manșeta 
tunicii. 

Moș Topo știa că avea să vină și întrebarea asta. La urma urmelor, 
Moș Crăciun, cu sania și renii lui, ar fi putut să facă să arunce de sus 
o privire de ansamblu. De asemenea, zilele astea avea mai mult 
drimwick în el decât tot Elfhelmul laolaltă. Dar Moș Topo mai știa și 
că, în clipa în care i-ar fi spus lui Moș Crăciun, întreg; Crăciunul avea 
să fie pus în pericol din nou. 

= Eu... 

Moș Topo zări barba neagră a lui Moș Vodol apropiindu-se prin 
mulțime ca un nor de furtună. Venea drept spre ei. Expresia lui n-ar 
fi putut fi mai urgentă nici dacă ar fi avut cuvântul „URGENT“ scris 
pe frunte. 

- Ce s-a întâmplat, Moș Vodol? 

- E vorba de Noosh, zise el, părând îngrijorat. 

Și asta era de la sine înţeles un fapt îngrijorător, căci Moș Vodol 
nu mai păruse îngrijorat de cincizeci și unu de ani. 

- Mi-a lăsat un bilet în birou. S-a dus în Valea Trolilor. 

Humdrum rămase cu gura căscată. 

— C-c-cum? D-d-de ce? 

Moș Vodol ridică din umeri. 

- Cred că vrea să scrie un articol despre troli pentru Crăciun. E 
foarte ambițioasă. Vrea postul lui Bottom, acum că el e prea speriat 
ca să mai iasă chiar și din casă. Cred că soţia ta s-a cam săturat să 
scrie numai despre reni. 

Humdrum începu să plângă și să tremure și mai tare. 

- Ei, haide, făcu Moș Vodol. Dacă într-adevăr s-a dus în Valea 
Trolilor, sunt numai optzeci și opt la sută șanse să aibă parte de o 
moarte cu adevărat oribilă. 

— O, nu! scânci Humdrum. 

Și repetă asta de vreo douăzeci și șapte de ori. Apoi întrebă: 

- Crezi că Micul Mim e cu ea? O, Doamne! Ăsta e un coșmar! Ce 
să facem? 

— Micul Mim? se miră Moș Vodol, cu ochii mari de îngrijorare. Nu 
știu unde este el. 


În timp ce Moș Topo făcea eforturi să gândească în gălăgia 
Zurgălăilor, care se porniseră să cânte o melodie nouă despre renul 
cu nasul roșu care a fost instruit la Școala de Condus Sănii, Moș 
Vodol veni cu o idee. 

- Moș Crăciun, făcu el. E singurul care îţi poate salva familia, 
Humdrum. 

- Și cum rămâne cu Crăciunul? întrebă Moș Topo. 

- Crăciunul! se răsti Moș Vodol. Chiar vorbești serios când spui că 
e mai important Crăciunul decât viața stră-stră-stră-stră-stră- 
strănepoatei tale și a fiului ei? 

- Nu, firește că nu. 

- Bun. Atunci ai face bine să-i telefonezi la sania lui. 

În clipa aceea, Mama Breer îl trase pe Moș Vodol pe ringul de 
dans, iar Moș Topo rămase acolo, fixat de ochii rugători ai lui 
Humdrum. 


Amelia se înfurie 


melia se uita uluită la lume, cu vântul 
fluturându-i prin păr, în timp ce-l mângâia pe Căpitanul Funingine. 
Nu mai avea cuvinte, nu pentru că nu s-ar fi gândit la nimic, ci 
pentru că se gândea la prea multe. Mintea ei zbura la fel de iute ca 
vântul. Un vârtej nebunesc de emoții — ușurare, fericire, tristeţe, 
recunoștință, mâhnire, frică, mirare, mânie. Principalul sentiment, 
totuși, era un soi de dor de casă. Evident, nu-i era dor de azilul de 
săraci. Nu-i era dor nici măcar de casa de la numărul 99 de pe Strada 
Haberdashery. Știa că probabil acum locuia altcineva acolo, și chiar 


dacă n-ar fi fost așa, o casă era tot o casă. Nu, ei îi era dor nu de un 
loc, ci de un timp. Poate că nu era dor de casă, la urma urmelor. 
Poate că era dor de timp. Tânjea după zilele acelea când era mai 
mică — șapte, șase, cinci, patru ani —, pe când nu știa prea multe 
despre lume. 

Moș Crăciun arătă spre Barometrul Sperantei. 

- Tu ești în mare parte motivul pentru care luminează atât de 
puternic, îi spuse el, în timp ce zburau peste Prusia — cam pe unde e 
Germania pe hartă acum. Pentru că tu crezi iarăși în magie. Vezi tu, 
ai fost primul copil pe care l-am vizitat vreodată. Pentru că tu ai avut 
cea mai multă speranţă. Ai crezut în orice posibilitate. Și asta e foarte 
rar, chiar și la un copil. Iar acum crezi din nou. Vezi tu, uneori, dacă 
un singur copil crede în magie — și crede cu destulă tărie — e de ajuns 
ca să restabilească ordinea în univers. Speranţa hrănește drimwick- 
ul, care e principala formă de magie a elfilor. 

- Tu cum ai devenit magic? întrebă Amelia. 

Moș Crăciun se uită în ochii ei curioși, care luminau ca două mici 
planete. 

- Eu... a fost cât pe-aci să mor. Renunţasem la speranţă. A fost 
nevoie ca elfii să facă un drimwick asupra mea ca să mă readucă la 
viață. Asta mi-a dat magia. Asta m-a făcut să pot vedea unde trăiau 
elfii, pentru că dintr-odată am crezut în magie, la fel ca tine acum... 
Ar fi trebuit să mor pe Muntele Mare, dar mi s-a dat o nouă șansă. 

În momentul în care spuse asta, știu că făcuse o greșeală, pentru 
că două lacrimi mari apăruseră în ochii aceia. Își dădu seama că era 
tristă. 

Dar, de fapt, Amelia era furioasă. Simţea furia urcând în ea ca 
lava într-un vulcan și erupse: 

-ŞI ATUNCI DE CE NU AI PUTUT SĂ FACI UN DRIMWICK ȘI 
CU MAMA MEA? DE CE N-AI PUTUT S-O SALVEZI?! NU-MI 
PĂSA DE CADOURI! N-AM VRUT DECÂT ACEL SINGUR 
LUCRU! AM SPERAT ATÂT DE MULT! ȘI TU N-AI FĂCUT-O! 

Mary încercă s-o liniștească pe Amelia. Puse o mână pe umărul 
ei. 

- Ascultă, Amelia, este îngrozitor ce ti s-a întâmplat, de-a dreptul 
tragic. Dar nu e vina domnului Crăciun. 

Amelia se mai calmă puțin. Cumva, știa că Mary avea dreptate. 
Dar nu-și putea stăvili sentimentul dinăuntrul ei. 

-Îmi pare rău, Amelia, începu Moș Crăciun. Am primit 
scrisoarea ta, dar când am fost eu tratat cu un drimwick, mă aflam 
pe partea cealaltă a muntelui. Eram dincolo de Aurora Boreală. Deja 
nu mai eram în lumea oamenilor... Și, în plus, n-a fost cu putință să 
zbor până la tine Crăciunul trecut. A fost un atac al trolilor, iar 
nivelurile de magie au fost... 

— Îmi cer iertare. Numai că... mi-e dor de ea, se văită Amelia. 

- Bineînțeles că ţi-e dor, zise Mary și începu să plângă și ea de 
mila bietei fete. 

Amelia își simțea capul greu de toate aceste gânduri triste. Așa că 
și-l sprijini de umărul lui Mary. 

- Numai că e ciudat, înţelegi? spuse ea. Știi, iubești pe cineva și 


persoana aceea te iubește la rândul ei, dar apoi nu mai e acolo. Unde 
dispare dragostea aceea? 

Moș Crăciun se gândi la asta. Se gândi la mama lui, care murise 
după ce căzuse într-o fântână. Se gândi la tatăl lui, care murise 
câțiva ani mai târziu, pe când el nu era cu mult mai mare decât 
Amelia. Se întoarse spre Amelia și, la început, nu zise nimic. Îi părea 
atât de rău pentru ea. Ar fi vrut să-i explice că încercase să vină la ea 
Crăciunul trecut, dar nu fusese în stare. Ar fi vrut să-i spună că 
magia nu poate face chiar tot ce vrem noi, dar poate face o viață mai 
fericită. Însă își spuse că nu era momentul potrivit. Așa că îi 
răspunse altfel: 

- Dragostea unei persoane nu dispare niciodată, zise el blând. 
Chiar dacă persoana dispare. Ne rămân amintirile, înţelegi, Amelia? 
Dragostea nu moare niciodată. lubim pe cineva și acel cineva ne 
iubește la fel, iar dragostea aceea e păstrată și ne protejează. E mai 
mare și decât viața și de aceea nu sfârșește odată cu ea. Rămâne 
înăuntrul nostru. Acel cineva rămâne în noi. În inimile noastre. 

Amelia nu zise nimic. Avea impresia c-o să izbucnească în plâns 
dacă ar fi încercat să vorbească. Așadar, rămase tăcută o vreme. Și 
asta o ajută. Apoi observă Barometrul Sperantei. 

- De ce s-au stins luminile? întrebă ea. 

Era adevărat. Barometrul Speranţei nu mai lumina. Mai pâlpâia o 
singură flăcăruie violet. lar ceasul ticăia din nou, numărând 
secundele. Moș Crăciun se uită la panoul de bord și obrajii lui 
trandafirii se făcură albi ca neaua. 

Ridică telefonul. 

- Alo, Moș Topo, nu înțeleg. Am salvat-o pe Amelia, dar luminile 
sunt încă prea slabe. 

Moș Topo oftă. Era genul de oftat care anunţa că urmează s-auzi 
niște vești rele. Și așa a fost. 

- E vorba despre Noosh... 


Valea 'Trolilor 


oosh coborâse pantele abrupte spre Valea 
Trolilor la lumina lunii. 


Mersese cu băgare de seamă și cât mai fără zgomot prin zăpadă, 
pășind peste schelete de capre și stânci desprinse, dar se mai 
îngrozea când dădea, când și când, peste urma unui picior cu patru 
degete. 

Avea un plan. 

Era unul foarte simplu. 


Planul era să stea de vorbă cu Urgula, Conducătoarea Supremă a 
Trolilor. Înghiţi în sec la acest gând. Iar după aceea ar fi fost în stare 
să scrie cel mai bun articol pentru Zăpada Zilei din toate timpurile. 
Și, după cum o asigurase Moș Vodol, trolii nu voiseră niciodată să 
ucidă cu adevărat elfi. Însă își aminti pumnul uriaș care țâșnise prin 
podeaua dormitorului ei și care-l prinsese pe Humdrum. Da, e 
adevărat că Humdrum era încă în viață, dar, gândindu-se acum la 


asta, era foarte sigură că, dacă n-ar fi avut săpunul, ceva foarte rău s- 
ar fi întâmplat. 

Urgula era trolul care avea putere deplină asupra tuturor 


untertrolilor și iibertrolilor. Ea îi conducea pentru că era cea mai 
mare. Așa mergeau lucrurile la troli. Cu cât erai mai mare, cu atât 
aveai mai multă putere și mâncai mai multe capre fripte. Noosh știa 
că locuiește într-o peșteră din cel mai mare munte de la marginea de 
vest a văii. Așa era scris în Irolopedia Completă, pe care Noosh o citise 
de patruzeci și nouă de ori, pe când studiase jurnalismul. 

Apoi, după ce mersese destul de mult, văzu o lumină portocalie. 

Un foc de tabără în mijlocul văii. Trebuia să-l ocolească dacă voia 
să se apropie de peștera Urgulei. În jurul focului erau troli de toate 
dimensiunile. Untertroli și iibertroli. Putea să le vadă umbrele mari 
cum se mișcă peste tot pe dealurile înzăpezite din jur. 

Noosh putu să vadă de asemenea că trolii beau din niște sticle 
mari (mai mari decât ea) de bere de-a trolilor și mâncau capre de 
munte fripte. Purtau haine cusute grosolan din piei de capră și erau 
foarte gălăgioși, nu pentru că era Crăciunul, ci pentru că ei 
întotdeauna erau gălăgioși. Cântau vechiul cântec clasic al trolilor 
„Unii dintre cei mai buni prieteni de-ai mei sunt bolovanii“. 

Cum trolii erau puțin cam prostănaci, lui Noosh i-a fost foarte 
ușor să se furișeze ceva mai aproape de ei și să se ascundă în spatele 
unei tufe. Trase cu urechea la ce vorbeau trolii, odată ce sfârșiră de 
cântat. 


— Vă aduceţ' aminte Crăciunu' trecut? zise unul. 

Cel mai mic. Cu un ochi. Un untertrol pe care Noosh îl recunoscu 
de la atacul trolilor. 

- Mda, Thud. Când am zdrobit Elfhelm! Da’ de ce am făcut asta? 

- Fin'că așa a zis Urgula, zise Thud. 

- Da. Da' de ce? 

— Nuștu. 

— De ce stăm aici, afar’? 

— Aşteptăm. 

— Ce? 

- Ceva. 

Așteaptă, gândi Noosh. Și deodată avu o presimțţire foarte rea. Era 


genul de presimţire pe care ar avea-o un șoarece când s-ar apropia 
de brânză, numai pentru a-și da seama că brânza e pusă acolo ca să-l 
prindă. Pe cine așteaptă ei? 

Noosh tresări. Făcuse o teribilă greșeală venind aici. Ce-a fost în 
capul meu? Era foarte îngrijorată de cum decurgea conversaţia, 
ascultându-i pe acești troli, cu glasuri la fel de adânci ca peșterile de 
piatră de jur împrejurul lor, în timp ce stătea ascunsă după tufă. Și a 
fost și mai îngrijorată, o secundă mai târziu, pentru că atunci a auzit 
o altă voce. O voce subțire pe care o cunoștea mai bine ca pe oricare 
alta pe lume. 

- Mami! 

Era Micul Mim. 


În pumnul trolului 


oosh se întoarse și-l văzu pe Micul Mim stând 
în mijlocul văii. Stătea acolo, în tunica lui viu colorată și niciodată nu 


păruse mai mic. Ţinea capul plecat într-o parte și brațele larg 
deschise, de parcă ar fi așteptat o îmbrățișare. 

- Mami, te-am urmărit! Am venit după urmele pașilor tăi tot 
drumul! 

Noosh nu stătu pe gânduri. Dădu fuga la fiul ei și îl luă în brațe, 
dar exact când ea îl lua pe el de jos, altcineva o lua pe ea — îi lua pe 


amândoi — și îi ridica foarte repede prin aer. 

Trei secunde mai târziu, Noosh se uita la cea mai mare față pe 
care o văzuse vreodată. Era un übertrol cu nări păroase, piele plină 
de negi și trei ochi. Ochiul din mijloc era în frunte, dar nu chiar în 
mijloc. Era un pic prea înspre stânga, de parcă trolul fusese asamblat 
dintr-un kit de un copil mic. 

— Îmi pare rău, mami! scânci Micul Mim din întunericul 
pumnului trolului. 

Noosh îl mângâie pe cap. 

- E numai vina mea, biscuițelule. N-ar fi trebuit să vin aici. O să 
fie bine! 


O să fie bine? 

Noosh recunoscu în sinea ei că nu mai auzise vreodată ceva atât 
de ridicol. Căci iată, erau la o sută de metri în aer, pe jumătate 
striviți în pumnul unui trol și foarte posibil aveau să moară. 

Cu toate acestea, Noosh încercă să-și păstreze optimismul și-i făcu 
trolului cu mâna. 

- Nu vrem să facem niciun rău. Fiul meu și cu mine tocmai am 
ieșit la o plimbare târzie de Crăciun și ne-am rătăcit, și... 

Trolul continua să se holbeze. Era un trol-femeie și o chema 
Samantha. Avea un neg violet pe nas, care strălucea ca un ornament 


de Crăciun. lar acum se strânseseră și alți troli în spatele ei. Cinci la 
număr. Șase, dacă se puneau la socoteală cele două capete ale 
trolului cu două capete. Unul dintre ei, cel cu un ochi, vorbi: 

- Asta fiind ce aşteptam, zise el. 

Pe acesta îl chema Thud. 

Noosh se hotărî să fie sinceră: 

- Bine, ascultați! Eu sunt jurnalistă... lucrez pentru Zăpada Zilei. 
Sunt corespondenta ziarului la reni, de fapt. Și tocmai făceam o 
investigație. Bine, nu chiar o investigație... doar plănuiam să fac... 
Dar problema este că nu sunt prea mulțumită să fiu Corespondent la 
Reni, așadar, înțelegeți, m-am gândit că aș vrea să fac articolul ăsta 
despre troli care mi s-a cerut. Despre ce s-a întâmplat Crăciunul 
trecut. Și ceea ce am descoperit eu este că n-a fost vina voastră. Voi 
sunteți o rasă pașnică, de fapt. Numai că Spiridușii Poveste... 

Tocmai în clipa aceea zări unul fluturând deasupra ei. Un 
Spiriduș Poveste Zburătoare. Spiridușul zbură mai jos și șopti ceva 
la urechea trolului. Indiferent ce-a fost, n-a fost de bine. 

- Voi venit aci să omorâți pe noi, zise Samantha și strânse ceva 
mai tare pumnul. 

- Nu. Nicidecum! strigă Noosh. Uită-te la noi. Cum aș putea eu și 
fiul meu să omorâm un trol? la gândește-te! 

- Noi nu place să gândim, zise Thud, scărpinându-se în creștet. 
Ne doare la creier. 

- Mami! Mi-e frică! se smiorcăi Micul Mim. 

Iar Noosh încercă să-și liniștească fiul, dar îi venea foarte greu din 
pumnul unui trol strâns tare, uscat și mirosind a capră. 

Scotoci disperată prin buzunare după bucata de săpun de 
urgență, pe care o adusese cu ea. Iat-o! O găsi, dar nu era prea mult 
spațiu în pumnul Samanthei. Tot zvârcolindu-se, își făcu loc să 
scoată mâna cu săpunul, pe care îl frecă apăsat de pielea trolului. 
Pielea se umplu de bășici, care se sparseră și începură să fumege. 

- AAAUUUA AAUUUA AAUUU! 

Urletul trolului îndurerat era înspăimântător. Era cel mai puternic 
zgomot pe care Noosh și Micul Mim îl auziseră vreodată, iar ecoul 
lui străbătu valea ca un tunet. Samantha își agită pumnul în aer. 
Noosh și Micul Mim țipară. Noosh, în panica ei, își încleștă propriul 
pumn în jurul săpunului. Săpunul alunecă printre degetele ei și căzu 
prin deschizătura dintre două degete ale trolului. Ea nu putu decât 
să-l vadă căzând și dispărând, cu o mică bufnitură în pământul 


acoperit de zăpadă de dedesubt. 

- O, cheleș-beleș puturos! înjură Noosh. 

Exact când mica bucată de săpun zbura prin aer, ea mai observă 
ceva. Era greu de spus ce, pentru că era încă întuneric, chiar dacă 
prima geană de lumină începuse să se ivească. 

Noosh văzu prima. Erau niște creaturi care trăgeau de ceva. Ar fi 
recunoscut imaginea asta oriunde. Moș Crăciun și sania lui! 

Noosh îl tinu strâns pe Micul Mim și amândoi traseră cu ochiul 
printre degetele trolului. Văzură sania dând roată prin aer și 
observară că mai erau două persoane cu Moș Crăciun. Fiinţe umane. 
O femeie și o fată. Însă nu asta era important. Tot ce conta era că Moș 
Crăciun se afla acolo. 

- Mami, o să fim bine! Uite! Moș Crăciun e aici! chițăi Micul Mim. 

- Să sperăm, zise Noosh, legănându-și fiul în brate. 


Moș Crăciun încetini sania în aer, rotindu-se în jurul capetelor 
trolilor. 

- Daţi-le drumul! îi rugă el. Sunt niște elfi pașnici. Nu vor să vă 
facă rău. Daţi-le drumul și haideţi să vorbim! 

Acum se strânseseră mai mulți troli în vale. Erau niște făpturi 
cocoșate, strâmbe, cioturoase, cu piele cenușie. Cu un ochi, cu doi 
ochi sau cu trei ochi. Uneori, cu două capete. Unii mult mai mici 
decât alții, dar cu toții, în lumina dimineții care se ivea, incredibil de 
înspăimântători. 

Dintr-o peșteră din cel mai mare munte al trolilor, cu niște pași 
care ar fi putut provoca mici cutremure, ieșiră Urgula și soțul ei, Joe. 
Urgula era atât de înaltă, încât acoperea luna. Părul îi era încâlcit ca 
un copac răvășit de vânt. Când deschidea gura, puteai vedea toți cei 
trei dinţi ai săi, fiecare de mărimea și de forma unei uși cenușii și 
putrede. 

Un alt Spiriduș Poveste Zburătoare își șoptea Urgulei la ureche. 

Între timp, Moș Crăciun aterizase cu sania la o bună distanță de 
troli. 

- Ascultati, voi, din față, le spuse el lui Blitzen și lui Donner. E 
foarte important. Duceţi-le pe Mary și pe Amelia în Elfhelm... Luaţi- 
o pe drumul mai liniștit. Apoi întoarceți-vă din nord-nord-vest. 

- Bine, dar dumneata? întrebă Mary, cu ochii măriți de 
îngrijorare. 

Moș Crăciun se dădu jos din sanie. 

- Eu? O să fac pace cu trolii. 

Moș Crăciun se duse la troli și se proțăpi în fața uriașei Urgula. 
Pielea ei era la fel de aspră și de plină de ciupituri ca stâncile 
acoperite de zăpadă de pe ambele părți ale văii. 

- Luaţi-mă pe mine în locul lor! îi strigă Moș Crăciun. 

Urgula râgâi. Se răspândi un miros foarte urât, de carne de capră 
stricată. 

- Uite, de ce să-i mâncaţi pe ei? întrebă Moș Crăciun. Elfii sunt 
mici și numai oase. la uitați-vă la burdihanul meu! V-ar conveni mai 
mult să mă mâncaţi pe mine. 

- Lasă elfii să fi plecând, Samantha, zise Urgula, cu o voce groasă 
și bubuitoare, care suna ca și cum ar fi vorbit un munte (dacă vreun 
munte s-ar hotărî vreodată să vorbească). 

Un Spiriduș Poveste Zburătoare îi șopti ceva la ureche. 

Și atunci, Samantha îi legănă putin pe Noosh și pe Micul Mim în 


mâna sa, apoi îi aruncă cât colo prin aer. Se ținură de mână și 
continuară să zboare peste vale și peste Dealurile Împădurite, unde 
trăiau spiridușii. Aterizară în zăpada pufoasă, pe panta unde, nu 
departe de acolo, se afla cabana Spiridușei Adevărului. Începură să 
se rostogolească din ce în ce mai repede, pe pantă în jos, până ce 
deveniră doi bulgări de zăpadă din care numai fețele li se mai 
vedeau. 

— Mami, o să vomit! zise Micul Mim, tremurând. 

Și așa a fost. (N-o să intrăm în amănunte, dar voma elfilor are o 
nuanță foarte frumoasă de violet.) 

Când zăpada căzu de pe ei, ușa cabanei se deschise și ieși 
Spiridușa Adevărului însăși. 

- Bună din nou! o salută Noosh cu răsuflarea tăiată, ștergându-se 
de ultimele urme de zăpadă. Avem mare nevoie de ajutorul tău... 
Moș Crăciun a încurcat-o rău! 


O cină de Crăciun 


ce N oș Crăciun zăcea întins pe o piatră mare, 
ridicată în centrul peșterii Urgulei. Urgula îi porunci lui Thud să-l 


țină bine, ceea ce trolul făcu apăsându-și mâna pe burta lui Moș 
Crăciun. Era o mână la fel de grea ca un pietroi. 
Peștera Urgulei era foarte mare. lar tavanul era foarte sus. Destul 


de sus pentru ca Urgula și Joe să poată sta în picioare și să se uite în 
jos la Moș Crăciun, în timp ce un alt untertrol mai mic (numai de trei 
ori mai mare decât Moș Crăciun) presăra peste Moș Crăciun 
mirodenii și sare de stâncă. 

-O să fi având o cină de Crăciun, zise Urgula. O să-l fi având pe 
Moș Crăciun la masă. Tu fi fiind cam mic. Dar pun rămășag că fi 
fiind gustos. Drăguţ Crăciun. Bun Crăciun. Thud, aprinde focul. 

- Ascultă, Urgula! începu Moș Crăciun. 

Încercă să se ridice în capul oaselor, dar nu se putea pune cu 
puterea lui Thud. Magia lui nu avea efect. Probabil nu mai rămăsese 
niciun pic de magie în aer acum. Erau pur și simplu legile naturii. 
Prin urmare, nu putea face nimic ca să oprească mâna uriașă și grea 
care-l acoperea. Începu să bage de seamă că piatra pe care era întins 
începe să se înfierbânte. lar când pe pereții peșterii trolilor văzu 
dansând umbre și lumini portocalii de la foc, pricepu că piatra nu 
era una oarecare. Era o plită. Moș Crăciun urma să fie gătit de viu. 

- Ce s-a întâmplat? Nu înţeleg. Aţi semnat un tratat de pace. Toţi 
trolii și elfii trebuie să trăiască în pace. Toată lumea a semnat tratatul 
de pace. Până și nimfele huldre, și spiridușii, și tomtegubbii, și 
lepurașul de Paște — iar el trăiește la o sută de mile depărtare. Ce s-a 
schimbat? De ce aţi atacat Elfhelm Crăciunul trecut? Și de ce faceți 
asta de acum, astăzi? Azi e Crăciunul. E momentul de împăcare, de 
înţelegere și de bunăvoință. 

Moș Crăciun își aminti de momentul când el era un băiețel, ținut 
prizonier într-o închisoare din Elfhelm. Atunci, ca să-și salveze viața, 
fusese nevoit să ucidă un untertrol pe nume Sebastian. 

- E din cauza lui Sebastian? 

Dar nu, nu era din cauza lui Sebastian. 

- Nimănui nu-i fi păsând de Sebastian, zise fratele lui Sebastian, 
Horace, scobindu-se în nas, undeva în spatele Urgulei. Sebastian era 
enervant. 

- E din cauza ierburilor hewlip? Pentru că, dacă-i așa, atunci 
trebuie să vă anunț că, în calitate de șef al Consiliului Elfilor, am luat 
măsuri ca nimănui să nu i se mai permită să mai cultive hewlip... 
(Hewlip era o plantă periculoasă care, înghițită, putea face capul 
unui trol să explodeze. În clipa aceea, pe cale să fie gătit, Moș 
Crăciun își dori să n-o fi interzis vreodată.) Deci, despre ce e vorba? 
Din ce cauză a fost atacul de anul trecut? 


- Vrem ca trolii să fi fiind lăsați în pace, zise Joe somnoros, de 
parcă își amintea un vis. Nu vrem să fi venind elfii aici. Și, foarte 
sigur, nu vrem de-ăștia ca tine să fi venind aici. 

— De-ăștia ca mine? 

- Umani de-ăștia. Și dacă tu te mai fi ducând acolo, în țările lor, 
atunci și ei o să fi venind aici. 

- Oamenii nu sunt așa de răi cum credeți. Și ei nu știu nimic 
despre troli. 

Moș Crăciun se întrebă cât o fi ceasul și se gândi la toți acei copii 
care, curând, s-ar fi putut trezi fără să găsească niciun cadou în 


ciorapi, din nou. Trebuie să scap de aici, își spuse el în timp ce focul 
începea să-i pârlească hainele roșii. 

- Nu ne fi plăcând străinii, zise Urgula. 

Abia atunci observă Moș Crăciun sutele de Spiriduși Poveste 
Zburătoare săgetând prin peșteră, cu aripile colorate în portocaliu- 
luminos de la culoarea flăcărilor, purtând hainele lor lucioase, 
punându-și mâinile pâlnie la gură și șoptindu-le tuturor trolilor la 
ureche. 

- Nu te încrede în el, șopti unul. 

— El nu e un om bun, zise altul. 

Moș Crăciun începu să se prindă de ceea ce se petrecea. 

- Nu vă plac străinii — dar spiridușii? întrebă el. Pe spiriduși îi 
primiți cu braţele deschise aici. 

- Ba nu, nu-i primim, zise Urgula, cu arțag. 

- Păi, ia uite! Sunt peste tot în jurul vostru! 

Trolii se uitară și văzură că era adevărat. Chiar erau Spiriduși 
Poveste Zburătoare peste tot în jurul lor. Nu-i observaseră până 
atunci, pentru că spiridușii erau niște făpturi delicate și discrete, 
care nu voiau să fie observate. 

-Chiar așa, admise Urgula, cu gura căscată de uimire. 

- Ei sunt cei care vă șoptesc le ureche... Ei vă fac să credeți lucruri 
care nu sunt adevărate... Vă hipnotizează. 

Toţi trolii se burzuluiră auzind una ca asta. Un cap al trolului cu 
două capete se mânie atât de tare, încât izbucni: 

- Trolii nu fi fiind proști. Tu fi vrând spune că noi, troli mari și 
deștept, nu avut creier al nostru? 

Moș Crăciun se încinsese de-a binelea acum. Simțea că spatele-i 
era la fel de roșu ca și haina. Până și Thud, aplecat peste el, era 
înfierbântat. Un strop de nădușeală picură de pe fruntea lui plină de 
negi și se prefăcu, la jumătatea drumului în aer, într-o pietricică, ce 
ricoșă din burta lui Moș Crăciun. 

- Eu încerc doar să vă spun ce se întâmplă de fapt. Spiridușii 
Poveste Zburătoare vă fac să vă temeti de străini... Sunteţi spălaţi pe 
creier. Asta se întâmplă. 

— Și ce se fi întâmplând acum, zise Urgula, fi fiind că o să 
terminăm cu tine. Vezi tu, noi pe tine te-am așteptat... Nu pe elfă și 
pe băiatul ei îi voiam. 

- Dar cum de ați știut că o să vin? întrebă Moș Crăciun, cu fața 
roșie și aprinsă ca jarul. 


Întrebarea păru s-o zăpăcească de-a dreptul pe Urgula. 

- Am știut... Acuma, mai mult foc. Hai să-l fi încingând! 

Dar deodată — un zgomot. Un sunet. Ceva care despică răsuflarea 
trolilor și trosnetul focului. 

Venea de undeva din peșteră. Pași, probabil. Foarte aproape. Și 
Urgula auzise. 


- A fi fiind un zgomot. 

Și Thud auzise și își înfipse degetele mari și groase în orbită ca să- 
și scoată singurul ochi pe care-l avea. Ochiul scoase un mic pocnet. 
Trolul își ținu ochiul cu braţul întins, ca să vadă după colt. 

— E o fată de om, îi lămuri el. 

- O, nu, Amelia! Murmură Moș Crăciun. Biată fată fără minte. 


Peștera care crapă 


hud își puse ochiul la loc în orbită și cu mâna 

cealaltă îl apucă strâns de gât pe Moș Crăciun. Văpaia focului era 


acum de nesuportat. 

Câteva clipe mai târziu, un untertrol păros apăru ținând-o pe 
Amelia, care se zbătea și țipa cât o ținea gura. Thud se întoarse să 
vadă ce se întâmplă și slăbi puțin strânsoarea din jurul gâtului 
înfierbântatului și nădușitului Moș Crăciun. 

- Amelia! se miră Moș Crăciun. Ce cauti aici? 

Untertrolul păros părea încântat de captură. 


- Ne-am fi făcând rost și de budincă de Crăciun, să meargă cu 
prânzul. 

- Am vrut să te salvez cum m-ai salvat și tu pe mine, zise Amelia 
grăbită. Îți eram datoare. 

- Nu-mi erai datoare cu nimic. 

Amelia clătină din cap, dar o duru, căci untertrolul o ținea de păr. 
Pe untertrolul acesta îl chema Theodore și avea un singur dinte, 
strâmb și maroniu. Dar Amelia nu era speriată. Îi fusese atât de frică 
de-a lungul vieţii, că, până la urmă, rămăsese fără niciun pic. 

— Nu. N-a fost vina ta. Eram mânioasă, oricum. Din cauză că se 
întâmplă lucruri triste în viață. Pur și simplu se întâmplă. Dar la fel 
se întâmplă și lucruri fericite. Și lucruri magice, de asemenea. Tu ai 
făcut un lucru bun. Tu faci lucruri uimitoare. Am fost atât de fericită 
de Crăciunul acela, când am deschis toate cadourile. Atât, atât, atât 
de fericită! Nu neapărat pentru cadouri, ci datorită magiei care mi le 
adusese. Să știu că magia există. Tu ai făcut lumea un loc mai bun. 
Indiferent ce se întâmplă cu noi acum, nimic nu a fost din vina ta. 
Ești un om bun, Moș Crăciun. Ai făcut un lucru bun. 

- Asta fi fiind plictisitor, zise Joe, care, ca toți trolii, era alergic la 
sentimentalisme. 

Se scobi în ureche și își studie ceara. 

- Hai să-i ucidem, Urgula. Câte unul, fiecare. Hai! 

În timp ce Moș Crăciun se gândea la ceea ce spusese Amelia, văzu 
ceva afară. Un soi de lumină. La fel de plină de culoare ca 
ornamentele din bradul de Crăciun al prințului Albert. Verde, și roz, 
și volet, și albastru. Uitându-se la ea, simţi o căldură familiară pe 
dinăuntru, ca și când ar fi turnat cineva sirop în el. Nu avea nicio 
legătură cu flăcările pârjolitoare de sub el. Era sentimentul de 
drimwick și de magie. Amelia îi dovedise cât de bun, de puternic și 
de curajos poate fi un copil de om. Și asta îl făcuse să se gândească la 
toți acei copii minunati care încă nu-și primiseră cadourile. 
Bunătatea fetei umpluse tot universul cu speranță. Bunătatea aceea, 
care o împinsese să-și riște viața venind să-l salveze pe el. Bunătatea 
care crea magia. 

Cât de multă magie? Urma să afle. 

Își aţinti privirea asupra mâinii stângi, pline de negi a 
untertrolului, cea care o ținea de păr pe Amelia, și își dori ca mâna 
aceea să nu-i facă niciun rău Ameliei. Deodată, mâna lăsă fata jos și 
pumnul se smuci înapoi, izbindu-se cu putere de tavanul peșterii. O 


crăpătură apăru în tavan. Apoi și altele. 

- Ce faci, Theodore? întrebă Urgula mânioasă. 

Și pentru că era mânioasă, izbi cu unul din pumnii ei peretele 
peșterii, ceea ce făcu să apară și mai multe crăpături. (Trolii sunt 
faimoși că nu știu să-și stăpânească nervii.) 

— Peștera noastră se fi sfărâmând, zise Joe. 

— Da, se fi sfărâmând. 

- Trebuie să ieşim de aici, zise Amelia, înainte ca... 

Dar până să ajungă ea la sfârșitul frazei, tavanul peșterii începu să 
cadă și o piatră se îndrepta spre capul ei. Amelia făcu un salt în 
lături, la țanc, când piatra căzu cu un bubuit ca de tunet. 


Apoi se auzi o voce. O voce care nu aparținea vreunui trol, nici 
Ameliei, nici lui Moș Crăciun și care venea din altă parte a peșterii. 

— Moș Crăciun? Sunt eu. 

O, nu. Era Mary. 

Acum o putea vedea. Avea o piatră în mână, pe care o aruncă în 
capul lui Thud. Il lovi zdravăn și sângele verde-cenușiu de trol 
începu să-i șiroiască din rană, sfârâind când pica pe piatra încinsă a 
plitei. Thud îi dădu drumul lui Moș Crăciun și bătu din picior, ceea 
ce făcu să apară și mai multe crăpături în peșteră. 

Când Moș Crăciun se rostogoli jos de pe piatra încinsă a plitei — 
Au! Au! Au! — auzi niște bufnituri grele. O piatră desprinsă din tavan 
o nimerise pe Mary în cap și ea zăcea acum întinsă pe jos. 

Moș Crăciun simți supărarea prăvălindu-se peste el ca pietrele. 

— Mary? Mary? Mă auzi? Mary? 

Trolii încercau să țină tavanul peșterii lor cu mâinile. 


- Poţi s-o salvezi, zise Amelia, simțind cum speranţa crește în ea. 

Știa că speranţa ei l-ar fi putut ajuta. Acum știa că doar așa 
universul putea cuprinde atât de multă magie în el. Prin simplu fapt 
că speri. 

- Poţi s-o faci! Trebuie s-o faci! 


Drimwick 


N oș Crăciun privi în jur, prin peșteră. Nu 
mai era timp. 

Nu era timp. 

Nu era timp. 

Și văzu pe fața Ameliei, chiar în clipa în care peștera se surpa, că 


speranţa se întorsese. Lumina se strecura înăuntru prin crăpături. 
Peștera toată era acum îmbăiată într-o lumină verde, blândă. Trolii, 
Spiridușii Poveste Zburătoare, pereţii de stâncă — totul era scăldat de 
lumina magică. lar lumina le arăta calea de ieșire. 

Și același verde frumos și magic sclipea și acolo, în ochii Ameliei. 
Culoarea speranței. Culoarea Crăciunului. Moș Crăciun nu se îndoia 
că de la Amelia venea totul. Ea îi adusese lui magia. Ea și Mary. Care 
veniseră să-l salveze. Și să-l ajute să salveze Crăciunul. Fusese de 
ajuns ca magia să se întâmple din nou. Nu fusese nevoie de o sanie, 
de ceasuri fistichii sau de butoane deștepte. Nu era nevoie decât de 
simplul act de a te gândi la ceilalți. lar Moș Crăciun închise ochii și 
își dori, mai mult ca niciodată până atunci. Își dori ca timpul să se 
oprească. 

Când deschise ochii, o văzu pe Amelia stând complet nemișcată. 
Și nu numai ea. Totul. Totul era nemișcat. Pietrele și stâncile 
rămăseseră suspendate în aer. 

El oprise timpul. 

Așadar, în acel moment din afara timpului, se lăsă în genunchi și 
se uită la Mary, la faţa ei pe moarte și speră. Văzu bunătatea din ochii 
ei, o sărută pe frunte și spuse: 

- Te iubesc, Mary. 

Era prima oară când o spunea și, de îndată ce o rosti, își dădu 
seama cât de adevărat era. O iubea. Erau în afara timpului, deci nu 
conta că se cunoșteau numai de o noapte. Lui i se părea că știa tot 
trecutul ei și știa, de asemenea, tot viitorul lor. Voia să rămână cu ea 
pentru totdeauna. Putea vedea ziua nunții lor. Speranţa lui nu era 
una obișnuită. Avea magie în ea. Magie drimwick. Drimwick, 
această vrajă de speranţă negândită, găsea bunătatea înainte să se 
stingă și o prefăcea în viaţă. lar pleoapele lui Mary se zbătură puțin, 
ca niște umbre în spatele unei perdele. 

— Mary? Mary? 

Și apoi ochii ei se deschiseră complet, privindu-l strălucitori. Era 
din nou în viaţă. 

— Mary, zise el, fără să se gândească, te iubesc. 

- Și eu te iubesc, îi răspunse, vorbind din tot adevărul, speranța, 
dragostea și magia din inima ei. 

Iar Moș Crăciun nici că și-ar fi putut dori un cadou mai frumos 
decât acele cuvinte. 

Apoi Mary văzu toate pietrele atârnând în aer și fața ei se umplu 


de teamă. 

— De ce stă Amelia nemișcată ca statuia? 

- Suntem în afara timpului. Trebuie să repornim timpul ca s-o 
scoatem afară de aici... Trebuie să ne luăm după lumini. Ele o să ne 
conducă afară. Hai, du-te, du-te înainte! 

Mary clătină din cap. 

- Rămân cu tine, domnule! N-am așteptat atât să găsesc iubirea 
vieții mele ca s-o abandonez acum într-o peșteră de troli! 

Moș Crăciun se uită la troli. Cei mai mulți erau încă ocupați să 
țină tavanul peșterii. Dar Thud zăcea nemișcat pe podea, unde îl 
doborâse Mary, ținând în mână singurul lui ochi, ca să-i vadă mai 
bine. 

Dar înainte să repornească timpul, Moș Crăciun se cățără pe o 
sfărâmătură de stâncă și îi luă ochiul lui Thud din mână. ÎI puse la 
picioarele lui. 

- Asta încă îi mai dă o șansă, de dragul competiţiei. 

Prin urmare, Moș Crăciun slăbi strânsoarea timpului și strigă la 
Amelia: 

— Repede! Pe aici! la-te după lumini! 

Se pregătea să plece, când un sentiment de vinovăţie începu să-i 
cuprindă pieptul. Era ziua de Crăciun și el lăsa zeci de făpturi să 
moară sub zăpadă. Acum, vinovăția din pieptul lui crescu și mai 
mult, iar el avea ditamai pieptul. Era Crăciunul, la urma urmelor. 
Crăciunul. Timpul să fim buni cu toată lumea. Chiar și față de troli. 
Așa că se opri, se întoarse și le spuse: 

- N-o să supraviețuiți. Muntele o să se prăbușească. Trebuie să 
urmați luminile. Ele ne conduc afară. Repede! O, și, Thud, ochiul tău 
e la picioarele tale! 

Trolii părură nedumeriți. Ei încercaseră să-l omoare pe Moș 
Crăciun, iar acum el îi ajuta să se salveze. 

Prin urmare, Moș Crăciun, Mary și Amelia alergară cât de repede 
putură, ferindu-se de pietre și de stânci, prin praful mai gros decât 
ceața londoneză, până ce, în sfârșit, ajunseră afară, la aerul curat din 
vale. Exact când peștera se prăbușea, trolii de toate mărimile ieșiră 
dintre dărâmături, ghemuiţi sau în patru labe, tușind din cauza 
prafului. Cu toții rămaseră în picioare, ca un mic lanț muntos, în fața 
lui Moș Crăciun, a lui Mary și a Ameliei. 

- Tu ne-ai salvat pe noi, zise Urgula, între două accese de tuse, 
scoțând nori de praf. 


Joe dădu din cap umil, lângă ea. 

- Mulţumesc. M-ai fi făcut să schimb părerea despre oameni, 
îngâimă el. 

-Şi să nu-i mai omorâm? întrebă Thud. 

- Hai să-l omorâm, zise capul din dreapta (cel cu mai mulți negi) 
al trolului cu două capete. 

- Lasă-l în pace! zise și capul din stânga (cel mai cumsecade, 
bărbosul) al trolului cu două capete. 

Și în timp ce capetele se apucară să se certe între ele, Urgula se 
gândi. Apoi spuse: 

- Nu înțeleg. Fiin'că tu ești bun și blând, Moș Crăciun. Acum știu. 
Dar nu asta ni s-a spus nouă. 

— Adevărat, se auzi atunci o voce. 

Cu toţii se întoarseră și se uitară în direcția ei, văzând o mică 
spiridușă fără aripi, stând cu braţele încrucișate și uitându-se 
încrezătoare în sus, la Urgula. 

Urme de pași în zăpadă 


° piridușa Adevărului! o salută vesel Moș Crăciun. 
Amelia studie mica făptură în lumina lunii. Le studie, de 


asemenea, și pe celelalte două făpturi, putintel mai mari, cu urechi 
ascuţite, mama și copilul elfi, care erau de o parte și de alta a 
spiridușei. De două ori mai mică decât un elf, spiridușa era 
îmbrăcată într-o tunică galbenă și avea o față mică, delicată, dar 
răutăcioasă. Amelia se gândi că era cea mai drăguță creatură pe care 
o văzuse vreodată. Însă se mai gândea, de asemenea, dacă nu cumva 
trolii aveau să-i ucidă și, deodată, Azilul de Săraci al lui Creeper nu i 


se mai păru chiar atât de rău. 

- Spiridușa Adevărului are dreptate. Moș Crăciun e cel mai bun 
om dintre toți, le spuse Amelia trolilor. 

Spiridușa Adevărului, după un ghiont blând din partea lui 
Noosh, continuă să spună ce avea de spus. 

- Este adevărat. Moș Crăciun este bun. Și are intenţii foarte bune, 
încercând să facă lumea oamenilor ceva mai puţin nefericită. Asta nu 
ne pune pe noi în nicio primejdie. Oamenii sunt prea ocupați să se 
gândească la ei înșiși, ca să vină aici și să ne deranjeze pe noi. 
Spiridușii Poveste Zburătoare v-au spus minciuni. Nu știu de ce au 
mințit, dar toți spiridușii pe care îi cunosc vorbesc despre asta. V-au 
făcut să păreți și mai proști decât sunteți deja. Ceea ce e destul de 
prostesc, ca să fiu sinceră. 

- Mincinoaso! strigă Thud, bătând din picior și zdruncinând 
valea, încât zăpada se desprinse de pe dealurile abrupte și de pe 
versanții munților din jur. 

- Ea nu minţind, zise Joe, scărpinându-se în fund, nepăsător. Ea 
fiind o Spiridușă a Adevărului. 

Urgula întinse un deget uriaș, cât o canapea, plin de negi, spre 
Amelia și Mary. 

— Dar ăștia-s omenești. 

Amelia trase adânc aer în piept și făcu un pas înainte, în zăpadă. 

- Am fost salvate. Moș Crăciun ne-a salvat, pentru că eram la 
ananghie. De aceea suntem aici. Și el v-a salvat și pe voi, iar eu cred 
că ar trebui mai degrabă să încercaţi să fiți un pic recunoscători, 
decât să vă purtaţi așa, ca niște brute mari. 

Micul Mim bătu din palme. Deja o plăcea pe Amelia. 

Urgula se aplecă și suflă peste Amelia, care încercă să își țină 
greata în frâu, pentru că răsuflarea unui trol era și mai puturoasă 
decât a lui Creeper. Mirosea a varză amestecată cu căcăreze de capră 
și picioare transpirate. 

- Tu, curajoasă fată omenească! zise Urgula. 

- Mulţumesc. Acum putem pleca? Nu de alta, dar Moș Crăciun 
are o grămadă de cadouri de împărțit. 

Și exact în momentul acela, o Spiridușă Poveste Zburătoare veni și 
șopti ceva la urechea Urgulei, iar Urgula o alungă ca pe o muscă. 

- Plecați de-aci, spiriduși! Nu mai veniți la urechile noastre! 

Și spiridușa plecă în viteză și se rostogoli prin aer, dispărând în 
întuneric, undeva deasupra Dealurilor Împădurite. 


După aceea, Noosh făcu un pas înainte, în zăpadă. Își drese glasul 
și se uită în sus, la Urgula, cel mai mare dintre toți trolii care există. 
Faţa ei cenușie era la o juma de kilometru deasupra lui Noosh. Elfa 
își scoase carnețelul. 

- Mă scuzi, Conducătoarea Supremă a Trolilor, eu sunt Noosh. 
Sunt o jurnalistă de la Zăpada Zilei — ăsta-i un ziar, ca Urâtul de 
Sâmbătă — și am o întrebare. 


Urgula se uită la elfă cum te-ai uita la ceva care ţi s-a lipit pe talpa 
pantofului. Nu-i păsa deloc de ziare. Nici măcar ziarul trolilor, 
Urâtul de Sâmbătă, nu-l citise decât o dată în viața ei. (Ca să fim 
drepți, Urâtul de Sâmbătă era același în fiecare săptămână — o tabletă 
mare de piatră pe care scria „TROLI E CEI MAI TARI.) 

- Care fiind întrebarea ta? 

- Întrebarea mea fiind... pardon, întrebarea mea este... de ce n-aţi 
atacat clădirea ziarului Zăpada Zilei anul trecut? Voi, trolii, ați 
demolat întregul Elfhelm, dar nu v-aţi atins de Zăpada Zilei. 

Urgula se gândi. Asta dură destul de mult. Pe faţa ei se citea o 
mare suferinţă și probabil chiar suferea, căci gânditul le dă trolilor 
mari dureri de cap. 

- Noi nu fi atacând Zăpada Zilei, pentru că Maestrul de Cuvânt 
fiind de treabă. 

- Cine e Maestrul de Cuvânt? întrebă Noosh. 

Urgula clătină capul. 

- Maestrul de Cuvânt de la Zăpada Zilei. Așa îi spun ei. 


— Ei? Care ei? întrebă Noosh. 

Noosh observă că Spiridușii Poveste Zburătoare se îndepărtau 
acum de troli și zburau iute spre Dealurile Împădurite, unde era 
teritoriul spiridușilor. Și Urgula îi observă, de asemenea. Întinse 
mâna și prinse unul. Era un spiriduș băiat, în haine argintii. Noosh îl 
mai văzuse înainte. Chiar în dimineața aceea, în biroul lui Vodol. 
Spiridușul Poveste Zburătoare fusese la fereastră. Apoi își aminti 
ceva. Ceva din Ajunul Crăciunului trecut. Urmele lui Moș Vodol din 
zăpadă, care veneau dinspre Dealurile Împădurite și nu dinspre 
Zăpada Zilei. Moș Vodol întotdeauna urâse Crăciunul. Și fusese 
invidios pe Moș Crăciun de când acesta îi luase locul ca șef în 
Consiliul Elfilor. 

- Te rog, nu-mi face rău! chițăi spiridușul spre trolul de o mie de 
ori mai mare decât el. 

Parcă te-ai fi uitat la cineva care ținea în mână cea mai mică 
bucăţică de beteală argintie. 

- De ce fi șoptind la urechile noastre...? Spune adevărul înainte să 
te fi mâncând eu pe tine. 

- Pentru cuvinte. Maestrul de Cuvânt ne-a pus s-o facem. Și ne-a 
dat cuvinte bune. Cuvinte lungi. Cuvinte pe care nu le știam. 

- Sunt prea plictisită de povestea asta, dar pare să spună 
adevărul, interveni și Spiridușa Adevărului, pornind-o către casă. 

Noosh își aminti de Spiridușul Poveste Zburătoare pe care îl 
prinsese ea, când era copil, și acel cuvânt lung pe care i-l oferiseră ca 
s-o ierte — „miscelaneu”“. 

- Maestrul de Cuvânt? 

Acum se legau toate. 

— Moș Vodol. Moș Vodol iubește cuvintele. 

Moș Crăciun se uită la Noosh. 

- EI te-a trimis astăzi aici? 

Noosh dădu din cap. 

- Da. 

Urgula părea tristă în lumina lunii. O lacrimă imensă de trol i se 
rostogoli pe obraz și pietroiul căzu lângă Amelia. Îi dădu drumul 
spiridușului. 

- Noi fi greșind. Dar noi fi părând rău. O să pedepsim Maestru de 
Cuvânt. 

Moș Crăciun clătină din cap. 


- Nu, nu. Nu vă faceți griji pentru Maestrul de Cuvânt, vreau să 
spun Moș Vodol. O să se ocupe Consiliul Elfilor de el. Tot ce vă 
cerem este să ne lăsați în pace și să nu mai plecați urechea la niciun 
Spiriduș Poveste Zburătoare de azi înainte. Acum, știți, noi mai 
avem foarte multă treabă de făcut înainte de a se lumina de ziuă, așa 
că... 

Urgula încuviință din cap. Thud păru dezamăgit. Apoi Moș 
Crăciun și ceilalți alergară prin peisajul muntos, înapoi la sanie. 
Amelia se sui prima, iar Căpitanul Funingine ieși din sacul fără fund 
în care se ascunsese. 

— Tocmai m-am întâlnit cu niște troli adevărați, îi spuse Amelia 
pisoiului. Și apoi am văzut niște spiriduși. Și, uite, aceia sunt niște 
elfi. Ea e Noosh și el e... 

Noosh îi ciufuli părul fiului său când se așezară în spatele saniei. 

— Pe el îl cheamă Micul Mim. 

Căpitanul Funingine miorlăi și se frecă cu capul de Micul Mim. 
Era aproape cât el de mare. Ca un cal, gândi Amelia. 

- Arăți destul de ciudat, mieună Căpitanul Funingine la Micul 
Mim. Dar îmi place de tine. 

- Bună! zise Micul Mim, de data asta spre Amelia, zâmbindu-i. 
Câţi ani ai? 

- Câţi crezi că am? îl întrebă Amelia. 

Micul Mim se uită la Amelia și o măsură din cap până-n picioare. 

- Patru sute opt? 

Amelia râse. Mary râse și ea. 

- Nici nu mă gândesc să-l întreb câți ani crede că am eu! 

Apoi Amelia îi spuse lui Noosh că și ea voia să fie scriitoare, ca 
Charles Dickens. lar Noosh se roși puțin și îi acoperi urechile fiului 
ei, pentru că „Dickens“ e un cuvânt foarte urât dacă ești elf. 

Mary și Moș Crăciun se așezară în partea din față a saniei, iar 
ceasul indica punctul orei Ultima Șansă Inainte de Dimineaţă. 

Blitzen și Donner își întoarseră capetele spre Moș Crăciun, 
așteptând să le dea startul. 

- Haideţi să zburăm, renii mei! 

Și au zburat. 


Acasă 


N oș Crăciun ridică telefonul și vorbi cu Moș 
Topo, care așteptase răbdător vești la cartierul general din Atelierul 


Jucăriilor. Amelia ascultă și zâmbi, încă nevenindu-i să creadă că îl 
auzea pe Moș Crăciun vorbind cu un elf la ceva numit telefon, în 
timp ce zburau printre norii nopții cu o sanie. 


- Sunt teferi, Moș Topo... Da... Da, pe cuvânt! Spune-i lui 
Humdrum neîntârziat... A fost mâna lui Moș Vodol, așa că o să ne 
ocupăm de el mâine, la ședința Consiliului Elfilor, dar acum mai 
avem niște treabă de făcut. 

Și, astfel, Moș Crăciun i-a luat cu el pe Mary, Amelia, Noosh și 
Micul Mim prin toată lumea ca să împartă jucăriile. Barometrul 
Sperantei strălucea cu toată puterea, la fel și Aurora Boreală. Amelia 
nu mai văzuse niciodată ceva atât de magic ca zborul prin acea 
minunată și spectaculoasă lumină, alimentată cu speranţă. 

— Asta e... 

Și apoi își dădu seama că nu exista niciun cuvânt care să descrie 
cât de minunat era. Priveliștea era mai presus de cuvinte. 

Moș Crăciun întoarse capul și zâmbi. 

- Așa arată speranţa. Tu ai adus-o. Tu faci ca toate astea să se 
întâmple. Doar prin credința ta în lucrurile magice. 

Și astfel au călătorit prin lume. La nord, la sud, la est și la vest. 
Problema cu lumea, își dădu seama Amelia, este că e foarte mare. Și 
există o mulțime de copii. Și o mulțime de pisici dormind pe 
acoperișuri de care Căpitanul Funingine era fascinat. (Cel mai greu 
lucru în noaptea aceea a fost să-l țină pe Căpitanul Funingine în 
sanie.) 


Când nu-l păzea pe Căpitanul Funingine să nu facă vreo boacănă, 
Amelia scotea câte un cadou din sacul fără fund — fiecare perfect 
ambalat — și apoi, împreună cu Micul Mim, încercau să ghicească ce 
era înăuntru. O minge. Un titirez. O jucărie de pluș. O carte. Monede de 
ciocolată. Un glob. Un mandarin pitic. 

În timp ce Moș Crăciun zbura pe deasupra Parisului, Amelia, 
Noosh și Micul Mim aţipiseră pe bancheta din spate, dar dacă ar fi 
fost treji, ar fi văzut cum Mary i-a luat mâna lui Moș Crăciun și i-a 
strâns-o tare. 

- Eşti un om minunat, zise ea. Nu te apasă niciodată singurătatea, 
departe de ceilalți oameni? 

- Uneori, ba da, îi mărturisi Moș Crăciun, în timp ce zburau peste 
strălucitorul Palat Versailles. Ar fi foarte plăcut să am o companie 
umană. 

- Deci o să fie în regulă dacă o să stăm cu tine? Vreau să spun, o 
să dureze un timp până o să ne obișnuim cu... Toate creaturile 
acelea elfi, cu urechile lor ascuţite și ochii uriași... 

Se întoarse să se uite la Noosh și la Micul Mim, care dormea cu 
gura larg deschisă. 


- Deci, știu că o iau un pic cam înainte, dar cred că ne-ar plăcea să 
stăm cu un om, la început. Asta dacă tu ești om? 

Faţa lui Moș Crăciun se înroși de veselie. 

- Sunt om cu un adaos de drimwick. Exact ca tine. 

— Adică și eu pot să fac magie acum? 

- Ai putut să faci magie și înainte, draga mea. Am simțit magia de 
prima oară când m-am uitat în ochii tăi scânteietori. 

Mary nu se dădea în vânt după cuvintele romantice. Așa că îl 
înghionti pe Moș Crăciun în braț. 

- Seducătorule! îl tachină ea, dar apoi a trebuit să apuce bine 
braţul acela, fiindcă Moș Crăciun aproape căzu din sanie. 

- Oricum, continuă Moș Crăciun, bineînțeles că puteți să stati. 
Casa mea e singura din Elfhelm în care ați putea încăpea pe ușă, fără 
să vă turtiți. 

- Minunat! chicoti Mary, când Blitzen și Donner plonjară prin aer, 
gata să conducă ceilalți reni și sania spre toate dormitoarele copiilor 
din Paris. 

— Acum, zise Moș Crăciun, după alte câteva mii de opriri, Amelia, 
ti-ar plăcea să conduci sania asta? Având în vedere că ai salvat 
Crăciunul de două ori până acum. 

- Păi, n-am fost numai eu anul ăsta. Cred că și Noosh, și Mary au 
jucat un rol important. 

Noosh agită pumnul în aer. 

- Fetele care-au salvat Crăciunul! 

- Fete? făcu Mary. Eu am cincizeci și opt de ani! 

Amelia veni în partea din față a saniei, iar Moș Crăciun îi explică 
care e treaba cu panoul 

de bord. Ceasul, Barometrul Sperantei, butonul care oprea timpul 
și cel care îl repornea. Amelia văzu că ceasul arăta acum zece minute 
peste „Foarte Aproape de Dimineaţă“. 

- Timpul la elfi, îi explică Moș Crăciun. Ei nu-l exprimă în cifre. 

Îi înmână un exemplar al cărţii scrise de el, Meșteșugul conducerii 
săniilor. 

- Vezi, Amelia, domnul Dickens nu este singurul scriitor pe care-l 
cunoști. 

Amelia era un talent înnăscut, observă Moș Crăciun, căci renii 
răspundeau foarte bine de fiecare dată când trăgea de hățuri. Ce-i 
drept, în Scoţia, a fost la un pas de a face sania să se prăbușească în 


Loch Ness, dar asta numai pentru că a fost speriată de vederea unui 
monstru uriaș care și-a scos capul și gâtul foarte lung din apă. 

- Odată ce știi că totul este posibil, vezi tot soiul de lucruri, o 
lămuri Moș Crăciun. 

Când ajunseră în Finlanda, în orășelul Kristiinankaupunki, 
Amelia putea ateriza cu grijă aproape oriunde. Aici alesese creasta 
unui acoperiș mic, cu un horn și mai mic. Moș Crăciun adulmecă 
aerul îngheţat. Privi în jur. 

- Vezi copacii aceia de colo, îi arătă el în întuneric spre niște pini 
negri ce atingeau cerul ca o perie în horn. 

— Da, zise Amelia. 

- Înainte, acolo locuia un băiat pe nume Nikolas. Într-o cabană 
mică, împreună cu tatăl lui, care era tăietor de lemne. Nu avea nimic, 
decât o păpușă veche dintr-un nap și un șoarece care-i ținea de urât. 
Era slab și zdrențăros. lar odată, când mătușa lui a venit să aibă grijă 
de el, a fost pus să doarmă afară, în ger. Dar cumva, el a rezistat. 
Pentru că a crezut în magie. A crezut cu adevărat că totul era posibil. 

- Mi-ar fi plăcut de băiatul acela, zise Amelia. 

- Și mie, spuse Mary, strângându-i mâna lui Moș Crăciun. 

Iar după ce au împărțit jucării celor șaptesprezece copii din 
Kristiinankaupunki, Amelia a condus sania înapoi, spre nord, la 
Elfhelm. Habar n-avea cum urma să fie viața ei sau cum avea să se 
adapteze un copil de om acolo, dar își închipuia că o să fie mult mai 
bine decât într-un azil de săraci. Și, când ateriză în aplauzele elfilor 
pe Câmpul Renilor, un zâmbet apăru pe faţa ei, și creștea din ce în ce 
mai mult. 

— De ce nu e ger? întrebă ea. 

Moș Crăciun clătină din cap. 

- E vreme de-a elfilor. E doar atât de răcoare cât vrei tu să fie. 

Moș Crăciun observă că Spiridușa Adevărului venise însoțită de 
noul ei iubit, Spiridușul Minciunii. Un spiriduș mărunțel, îmbrăcat 
în verde, cu părul și ochii negri. Era frumușel. Era probabil cel mai 
chipeș spiriduș din câţi existau. Șoricica de companie a Spiridușei 
Adevărului, Maarta, scoase botul din buzunarul galben al stăpânei, 
dar când dădu cu ochii de pisoiul negru cu vârful cozii alb, se 
ascunse iute la loc. 

Micul Mim țopăia de nerăbdare, știind că urma să-l vadă pe tatăl 
lui. Într-adevăr, Humdrum venea alergând prin mulțime spre sanie, 
ținând să-i vadă cu ochii lui pe Noosh și pe Micul Mim. 


Noosh și Micul Mim îl zăriră pe elful cu ochelari, pe care îl iubeau 
mai mult decât pe oricare altul, și amândoi săriră din sanie ca să-l 
îmbrățișeze. 

-Îmi pare atât de rău! se tângui Noosh. 

- Și mie îmi pare rău, tati! zise și Micul Mim. 

- Sunteţi în viață! Asta-i tot ce contează! 

Humdrum era atât de fericit, încât îi îmbrăţișă și dădu să-și ridice 
soția și fiul de la pământ, dar — nefiind cel mai puternic dintre elfi — 
căzu pe spate, în zăpadă, cu Noosh și Mim peste el. 

- Ho, ho, ho! râse pe înfundate Moș Crăciun. Acum, haideti, 
duceți-vă și petreceți un Crăciun Fericit! 

- CRĂCIUN FERICIT! strigă Micul Mim, căruia îi plăcea doar să 
rostească urarea. 

Moș Crăciun îl putu zări pe Moș Vodol dând târcoale pe la 
marginea mulțimii. Avea să se ocupe de el la ședința de mâine a 
Consiliului Elfilor. Acum era ziua de Crăciun și el trebuia să le arate 
lui Mary și Ameliei noua lor casă. Însă, în timp ce mergea prin 
zăpadă, auzi un uruit gros. Elfii se uitară unii la alții înspăimântați. 

- O, nu! gâfâi Humdrum. Trolii! 

- Nu, zise Moș Crăciun, dându-și seama că, de data asta, chiar 
fusese burta lui. Mi-e doar puțin foame. 

Râsul elfilor umplu văzduhul. 

- Ei bine, din fericire, am pregătit o cină foarte bogată de Crăciun! 
zise Coco, bucătarul. 

- Ho, ho, ho! făcu Moș Crăciun, dându-se la o parte, pentru ca 
Mary și Amelia să poată coborî din sanie. 

- Deci, am ajuns, spuse Mary și chicoti, uitându-se la micile 
clădiri ale elfilor, luminate de razele trandafirii ale răsăritului. Noua 
noastră casă. 

- Acasă, făcu și Amelia încet, în sinea ei. 

Era ridicolă ideea că ar fi putut fi acasă aici, trăind laolaltă cu elfii 
și Moș Crăciun. Își aminti ce îi spusese odată mama ei, despre cum 
viața era ca un horn de sobă. Uneori trebuia să te zbați prin întuneric 
ca să ajungi la lumină. În timp ce se uita în jur, la micile clădiri 
acoperite de zăpadă, își zise că, până la urmă, s-ar putea să fi izbutit. 

Aici era lumina. 

Și apoi îl luă în braţe cu blândeţe pe Căpitanul Funingine și 
cobori din sanie, pășind în magica posibilitate a viitorului ei. 

